
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ВАСИЛИЙ ТЁРКИН

	- - -

	Зохиогчийн үг

	Дайн самуун аяны тоосонд

	Даарах халууцах аливаа цагт

	Ухсан худаг цөөрмийнх ч бай

	Усан түгээгүүр хоолойнх ч бай

	Мөрөн голын урсгал ч бай

	Мөрний хонхрын тогтоц ч бай

	Мөхөөлт харз, булгийнх ч бай

	Мөнх орчлонд заяасан рашаан

	Умд хариулж цангаа тайлах

	Ус л байвал ямар нь ч яах вэ.

	 

	Хөр цасаар дэвсгэр хийж

	Хөвч ойгоор нөмөр болгон

	Хөдөө талаар гэр хийх

	Хөнөөлт дайны самуун үед

	Аян замын бор хүнс шиг

	Амттай сайхан хоол үгүй.

	Аягалж хуваадаг тогооч нь харин

	Анд нөхөр маань байвал барав.

	 

	Ямар ч тулалдаанд орлоо гэсэн

	Ядран сульдаж, нойроо үгүйлэн

	Амьдын төдий гэлдрэхийн оронд

	Амтагдам их бяр чадал

	Хийморь жавхаатай явахын тул

	Хэл ам шазлам халуун

	Өег сайн хоол хэрэгтэй нь

	Үнэн хэдий мөн боловч

	Хар шөл байгаа төдийд

	Хамаг хэрэг гүйцэх нь бус.

	 

	Хоол хүнс хайхрахгүйгээр

	Хонон өнжин явж болно.

	Холбоо хошин яриагүйгээр

	Хорт самуун дайны цагт

	Хоёрхон агшин ч өнгөрөөх бэрх.

	 

	Бадаглаж хошигнох үггүй бол

	Баагиулах тамхи байхгүй адил

	Байсхийгээд бөмбөгдөх хооронд

	Вася Тёркин чамгүй бол

	Байж суух аргагүй

	Василий Тёркин баатар минь ээ.

	 

	Аливаа чухлаас нэн чухал

	Амин сүнс алддаггүй цэцэн

	Ашид мөнх үнэнгүй бол

	Амьдарч чадахгүй нь ил биз ээ.

	Ааг ихтэй ч тэрхүү үнэн

	Ахиухан байх нь зүв зүгээр.

	 

	Ингэсхийгээд үгээ хэмнэж

	Энгийн үгээр тоймлож хэлбэл

	Эгэл нэгэн дайчны тухай

	Эх эцэсгүй намтар юм шүү.

	 

	Эхгүй гэхийн учир гэвэл

	Эхнээс нь эхлэх завгүйн зовлон.

	Эцэсгүй байдгийн шалтгаан гэвэл

	Эр нөхрөө хайрласны харгай.

	 

	Эх орноо сүйдсэн цагаас

	Энгүй гаслан нөмөрсөн өдрөөс

	Энэхүү Тёркин бид хоёр

	Эвийн нөхөд болсон билээ.

	 

	Алдар нэрийг чинь дэмжиж явснаа

	Аливаад чиний тусалж байсныг

	Арай ч би мартах ёсгүй.

	Ажил үйлс, алиа зангаараа

	Аян дайнд Тёркин үнэтэй.

	 

	Удаан жил нөхөрлөсөн чамайгаа

	Учир шалтгаангүй яахин орхином.

	Уг намтраа дундаас нь эхэлье

	Учир нь сүүлдээ олдох буй заа.

	 

	 

	Үд дээр

	Явдал дунд хоол болгох

	Яамай арга сүвэгчилж олсон

	Яггүй ухаалаг тэр өвгөн

	Яриагүй ажилсаг хүн сэнжээ.

	Хар шөл, агшаасан будаа

	Халбага халбагаар хэмжиж хуваана.

	Харахад хэдий настай ч бол

	Халамжтай гэдэг нь жигтэйхэн хүн.

	 

	Хорвоо дэлхийд хүн гэж төрөөд

	Хоёр дахь удаагаа дайтаж яваа

	Нэр төрийг минь үнэлж бодоод

	Нэг халбага илүүчилж үзээч.

	Нэмэр болгож надад өгөөч.

	 

	«Саяны ирсэн энэ залуу

	Сайн иддэг эр ээ» гэж

	Сайх тогооч дотроо бодоод

	Халбага будаа нэмж өгүүт

	Хандаж түүнд ийн өгүүлрүүн:

	«Ууж идэхийнхээ хувьд бол та

	Усан цэрэгт баймаар хүн сэн»

	 

	Угтаж цаадах нь баярласнаа хэлээд

	«Усан цэрэгт яваагүй, би

	Яг тан шиг тогооч байвал

	Явган цэрэг ч яах вэ» гээд

	Нэвсгэр нарсны ёроолд суугаад

	Нэмүүлсэн будаагаа халбагадаж байв.

	 

	«Мань хүн чинь сайн эр дэг ээ?»

	«Мадаггүй сайн эр юм даа» гэлцэнэ.

	 

	Хоногшиж ядарсан хороо цэрэг

	Хоолонд цохиулаад хурхирч байв.

	Нэгэнтээ дагах дүрмийг зөрчиж

	Нэгдүгээр салааныхны нойрыг хулжааж

	Модны ёроол налж суугаад

	Мохоор тамхийг баагиулж байгаад

	Дажны цагаар мань Тёркин

	Дайны, тухай яриа дэлгэжээ.

	 

	— Эхнээс нь эхлэхээ байя хамаагүй

	Эрхэм та нарт ерөөсөө бардахгүй

	Эрхбиш хэдэн оймс ах чинь

	Элээж ирсний хувьд хэлэхэд

	Ингээд та нар цэрэгт ирлээ

	Ээлжийн тулалдаанд удахгүй орно.

	Нотод хэлэхэд та нарын хэн чинь ч

	Ноогдох бэлгийг мэдэхгүй шүү дээ.

	 

	— Ноогдох бэлэг гэж юу сан бил ээ?

	Найрлан баярлахын нэр биш үү?

	— Янз бүрийн бэлэг бий

	Ялгаж мэдэхгүй бол яриад яах вэ.

	 

	Анхны бөмбөгдөлт дайрлаа гэе.

	Амь хаацайлж хэвтэнэ чи.

	Амьд үлдвэл аз чинь тэр.

	Аргатай бэлэг энэ гэж мэд.

	 

	Амьсгаа ав, цадтал ид.

	Атга тамхи амжиж ороо

	Айлын миномёт нүргэлж эхэлбэл

	Аюултай бэлэг учрах нь тэр.

	 

	Элгээрээ газар шигдтэл хэвтэж

	Эх дэлхийг үнсэх болно.

	Энэ бол яамай л нэг бэлэг

	Эрхэм нөхөд минь мэдэж ав.

	 

	Өшөөтөн та нарт бэлэг хүртээвэл

	Өөдөөс та нар мөн л хүртээ

	Хамгийн хэцүү нэг л бэлэг бий

	Хайхарч мэдэж авах чинь чухал

	 

	Бараагүй дэгслээд баригдах вий гэхдээ

	Баруун нүдээ ирмэх адил

	Түгжирсэн соруулаа онгойлгонгуут

	Түрхэн зуур яриагаа таслаад:

	 

	— Гэнэт хүү минь, чиний өөдөөс

	Германы танк мянгаараа түрвэл

	Магнай чинь бурзайж, бие чинь арзайна.

	— Мянга гэнэ ээ, залж гарлаа.

	— Солиорсон юм шиг худал хэлэх

	Сохор зоосны ашигтай гэж үү?

	— Заавал мянга нь ч юү билээ дээ!

	— За яах вэ таван зуу гэе.

	 

	— Чухам аа чухам, үнэнээр нь л ярь.

	Чавганц хөгшид биш дээ, бид.

	 

	— Таван зуугаа байг хамаагүй

	Танк гэдэг ганц ч хэцүү...

	 

	— Бараа сүр нь ихээс биш

	Балай дүлий танкнаас зугтаж

	Тарианд нуугдах хэрэггүй гэж

	Тайлбарлаж бичдэг нь үнэнтэй дэг ээ.

	 

	— Хол ойрыг үзэх нүдгүй

	Хонх сохор нь үнэн юм шүү.

	Шуудуун дотор хэвтэж байтал

	Шууд ирээд дайрчхаж мэднэ.

	 

	Ялгаж мэдэхгүй байвал та нар

	Ярих гэсний хэрэггүй юм.

	Бэлхнээ би хэлсэн шүү

	Бэлэг гэдэг чинь нэг л үг.

	 

	Тэгээд ер нь бэлэг гэдэг

	Тэргүүн хавиар чинь ч балбаж мэднэ.

	Тархин дундуур чинь ч байлгаж мэднэ.

	Тамхи байвал өгөөч та минь...

	 

	Алиа эрийн хошин үгийг

	Аманд нь орчих шахаж чагнана.

	Эвийг нь олж худал хэлэх чинь

	Эндээ гэхэд, зүгээр юм.

	 

	Тэнгэрийн муухайд зэлүүд газар

	Тэгэх тусмаа битүү ойд

	Амны зугаа гаргах хүн

	Аян дайнд хэрэгтэй юм.

	 

	Василий Тёркин унтахын өмнө

	Бас нэг юм ярьж аль гэж

	Байлдагч нөхөд нь түүнийг

	Байн байн шалгаана.

	 

	Нойтон газар задгай гал

	Ноцож өгөхгүй баагина.

	— Амрах цаг болж, нөхөд өө

	Алив, дэвсгэрээ засацгаая.

	 

	Хурмаст тэнгэр дээвэртэй

	Хуш, гачуур ханатай

	Халж бүлээцсэн товцог дээр

	Ханцуй юугаа дэрлэж

	Байлдагч нөхдийнхөө дунд

	Василий Тёркин хажуулав.

	 

	Хахир модны үндэс

	Хавирга сүврэгийг нь нухна.

	Ширүүн бороонд нэвтэрсэн

	Шинель нь хүндрэн дарна.

	 

	Ингэлээ гээд мань хүн

	Эвгүйрхэх юм ер алга.

	Энэ дэлхийн хаа ч тэр

	Эрээ цээргүй нойрсоно.

	Халуун ханз, өдөн дэртэй

	Хадмынхандаа унтах адил

	Хормой юугаа татаж

	Хойгуураа оруулж тухлав.

	 

	Нойрондоо дийлдэж ядраад

	Нойтон газар шигдэж

	Хэзээний гэртээ байгаа шиг

	Хэнэггүй гэгч нойрсоно.

	Өлсгөлөн цатгалан ялгалгүй

	Өнөр олуулаа ч, ганцаараа ч

	Нөхөж унтах ч чадалтай

	Нөөцөлж нойрсох ч сургуультай.

	 

	Вася Тёркин тэгэхэд

	Төрөлх эх нутгийнхаа

	Баруун хилээс авхуулаад

	 

	Түмэн бээр ухарч

	Хөлс нэвтэрсэн цамцтай

	Хөхөрч гандаж явахдаа

	Хэрхэвч зүүдэлж хэвтээгүй.

	 

	Газар нутаг үнэхээр

	Гайхаж баршгүй арвин

	Ядаж тэгээд хүнийх бол

	Яамай гэж бодох сон.

	 

	Баатар маань унтаж байна

	Байгаа чигээр нь ойлгож байна

	Өөрийн нутаг нь яг үнэн

	Өөрөө тэгээд дайтаж явна.

	 

	Зуурам халууныг оргүй мартаад

	Зуурхан төдий амарч байна.

	Магадгүй ер нь шинэ түрэлт

	Маргааш үүрээр ч эхлэх юм бил үү

	 

	Зулзаган нарсны ёроолоор

	Зулсан юм шиг унтацгаана.

	Харуулын цэргүүд бороонд

	Хайр гамгүй шавшуулна.

	 

	Уургын үзүүр харагдамгүй

	Уйгагүй харанхуй шөнө

	Уйтгар гуниг төрөвч

	Энэ тэрийг бодсоор

	Инээд нь хүрч жуумалзана.

	Эвшээхээ больж сэргэнэ.

	 

	— Манайд Тёркин ирсэн нь

	Маш сайн хэрэг ээ.

	Ний нуугүй хэлэхэд

	Нэрд гарсан Тёркин маань

	Жирийн л нэг хүн

	Жигтэй сайн залуу.

	Сураглаад хэрэв явбал

	Суман бүрээр зогсохгүй

	Салаа болгонд үнэндээ

	Сааргүй ийм хүн бий л дээ.

	 

	Нэрд юугаараа гарсныг нь

	Ний нуугүй хэлэхэд:

	Үзэсгэлэн гуа төрөөгүй

	Өндөр гоолиг нуруугүй

	Бага гэхээр хүн биш

	Баатар нь л аргагүй баатар.

	Сестра голд ч тулалдаж

	Карелийн дайнд ч явсан хүн.

	 

	Яагаад харин түүнд

	Ялалтын медаль өгөөгүйг

	Асууж лавлаагүй болохоороо

	Аргагүй бид мэдсэнгүй.

	 

	Нэмж хэлэхэд харин

	Нэрс жагсаан мэдүүлэхэд

	Аягүй бол ер нь

	Алдаа гарсан байлгүй.

	Зургаан сард ирээд

	Зургаа хонолгүй Тёркин

	Дайн тулаанд ороод

	Дахин байлдаж явна.

	 

	— Намайг тоохоор сум

	Арай л олдоогүй юм даг.

	Нэг удаа шархдаад

	Айхтар чирэгдэл болсон юм.

	Гурван удаа бүслэгдээд

	Год үсрээд гарсан юм.

	 

	Гурав үелүүлж галласан ч

	Гулд хөндлөн алинд нь ч

	Сэтгэл хэдий тавгүй ч

	Сэв сууж үзсэнгүй.

	 

	Замын тоосонд дарагдаж

	Жагсаал дунд гэлдрэхдээ

	Гуньж зовж ч үзлээ.

	Голтой төдий л явлаа...

	 

	Ингэлээ ч гэсэн мань эр

	Эсэн мэнд явна.

	Гал зуух руу дайрдаг шигээ

	Гардан байлдаанд шаламгай.

	 

	Уруу царайлах хэрэггүй

	Урагшаа л зөвхөн харж бай.

	Ингэж яриагаа эхэлье.

	Илүү сайхныг нь хойно дурдъя.

	 

	 

	Тулалдахын өмнө

	— Гайны муу дайнаас болж

	Галын шугам руу нэвтрэх гэж

	Германы талаас хэрхэн гэлдэрснээ

	Газрын хол хүний талаас

	Галын шугам Зөвлөлт засаг руугаа

	Гаталж ирэх гэж хэрхэн зүдэрснээ

	Ганцхан үгээр ч болов хамаагүй

	Гаргаж энд хэлэлгүй горьгүй.

	 

	Анги салбараасаа салж орхиод

	Анд нөхдөөсөө холдож тасраад

	Аян тулааны бэрх замд

	Аанай л ганцаараа явах нь олон.

	 

	Ганц бие тасарсан зарим

	Газрын бартааг барьж нуугдана.

	Харанхуй болоход тосгонд ойртоно.

	Хорт утааныхаа багийг тэр

	Холын замд үүрсээр явна.

	 

	Сахал үс нь арзайтал ургаж

	Сарвайж сульдсан тэдгээр хүмүүс

	Гэр л байвал заавал орно.

	Гэмтэн адил уруу царайлна.

	Гэхдээ эдний буруу биш дээ.

	 

	Өлсөж умдаасах гашуун зовлонг

	Өргөн түмэн мэднэ хойно доо

	Эхлээд тэд ус гуйна,

	Идэх юмыг дараа нь болно.

	 

	Авгайчуул хөөрхий юугаа хайрлах вэ?

	Амьтны үр ялгаагүй гэхээс

	Ая засах өөр үггүй.

	Алга дүүрэн нулимстай хоцорч

	Аян замд нь үдэж өгөхдөө:

	— Амьд мэнд хариасай гэлцэнэ.

	 

	Зүүнээ бид тийнхүү гэлдэрсэн нь

	Зүйргүй их гаслан байлаа.

	 

	Хаа ч байгаа юм бэ, Орос орон

	Хаагуураа ч чухам манайх юм бэ!

	Өлсөж ядарсан нүцгэн бид

	Өөрийн хүнийхийг мэдэхгүй явлаа.

	Ингэж бид гэлдэрсээр байлаа.

	Энд би бас хамт явлаа.

	 

	Тоос шороонд дарагдсан замаар

	Тоолбол бид арвуул явлаа.

	Дайчид дотроос нэг нөхрийгөө

	Дарга болгож удирдуулж явлаа.

	Эрэмгий зоригтой авхаалжтай эр

	Энэ нутгийг сайн мэднэ.

	Ухаандаа би онолч болохоороо

	Улс төрийн удирдагч явсан юм.

	 

	Олзлуулсан нутгаа ардаа орхиж

	Олон цэрэг ухарч явахад

	— Урвайж битгий гуньхар гэсэн

	Улс төрийнхөө ганц яриаг

	Уруу өөдгүй давтаж явлаа.

	 

	Нэвтэрч заавал хүрэхдээ л хүрнэ.

	Нэг л мэдэхэд буцаад ирнэ.

	Амьд л явбал учир нь олдоно.

	Алдсан бүгдээ буцааж авна.

	 

	Хаа байна аа, Орос орон?

	«Хаагуураа чухам манайх юм бэ?»

	Өөрөөс минь хэрвээ ингэж асуувал

	Үнэндээ мэдэх юм алга байна аа.

	 

	Хошуучилж яваа идэр даргаа

	Хулгай нүдээр ажиглаж харвал

	Бодол болон дуугүй алхална.

	 

	— «Боль оо, чи юугаа бодсон юм бэ?»

	Нөхөртөө ингэж дотночлон хэлбэл,

	Нөгөөх маань харин ингэдэг байна шүү:

	— Тааралдах нь дөхлөө манай тосгон

	Та чухамдаа юу гэж бодном?

	— Юугаа ч би бодох билээ дээ?

	Юу ч гэж түүнд хариулах бил ээ?

	Тийнхүү замд тосгон нь таараад

	Тийшээ сэтгэл нь тэмүүллээ гэж

	Тэрэндээ ч буруу өгөлтэй биш дээ.

	Тэгэх тусам сэтгэл зовлоо.

	Ямар ч хатуу хүн гэсэн

	Яриагүй «дайръя» л гэх байлаа.

	 

	Харцага шонхор шиг нөгөөх маань сэргэж

	Хангинатал дуулаад түрүүлж алхлаа.

	Аялах дуунд нь сэтгэл уяраад

	Алхааг нь ч бид гүйцэхээ байлаа.

	Тээр орой болсон хойно

	Тэднийд бид хүрч очлоо.

	Тэмдэгт газраар дагуулж явсаар

	Тэр маань биднийг гэртээ аваачлаа.

	 

	Гэтэж тэмтэрч явсаар

	Гэр орондоо ирнэ.

	Төрөлх гэртээ ирээд

	Төдий л нэмэр болохгүй.

	Дайн урьтаж гэрээр чинь

	Дайраад гарсан болохоор

	Хоног зөвхөн өнгөрөөгөөд

	Хойноос нь яаран нэхнэ.

	Ингэж гэртээ ирээд

	Эхнэр хүүхдээ баясгахгүй

	Дайны цагт гэрээрээ

	Дайрна гэдэг бэрх ээ...

	 

	Гэрийн эзэн яаран

	Гутлаа тайлж тухлах нь

	Тарианаас ирж хооллох

	Тайван цагийг санагдуулавч

	Цаанаа л нэг биш дээ...

	 

	— Эхнэр минь галаа түл

	Идэж уух юм зэх,

	Энэ хүмүүсийг дайл.

	 

	Анхил үрс нь хэдийн нойрсоод

	Авааль эм нь сандчин хөдөлнө.

	 

	Ийм гунигт баяр

	Ингэж дайрдаг байж

	Ядаж энэ шөнө нь

	Яасан ч богинохон юм бэ.

	 

	Чадлынхаа хэрээр бэлдэж

	Чанаж шарж болгов.

	Азарган тахиат1 алчуураар

	Аяга тавгаа зүлгэв.

	 

	Ханатал цадтал дайлав.

	Ханз зэхэж унтуулав.

	Баяр ёслолын үеэр

	Баатар хүмүүс уригдсан шиг

	Хэчнээн элэгсэг зочилсныг нь

	Хэлэх арга алга аа.

	 

	Байгаа гэрийн маань эзэн

	Байлдагч бидний ахлагч

	Эхнэр болсон түүндээ

	Ингэж баярлаж үзээгүй вий.

	 

	Энэнээс урьд гэргийгээ

	Энхрийлж явсан хэдий ч

	Энэхэн богино уулзалт шиг

	Ийм дотно байгаагүй вий.

	 

	Эхнэр хүүхэд эднийгээ

	Эзлэлтэд орхиод явна гэхээс

	Эцэг болсон тэрний маань

	Элэг эмтэрч байсан вий...

	 

	Удтал ярилцсаны дараа

	Унтаад өглөө цэргүүд.

	 

	Гэрийн эзэн ч хэвтлээ.

	Гэтэл эхнэр нь ирдэггүй.

	Гарч орж тэвдэнэ

	Галын гэрэлд юм оёно.

	Гэрийн эзэн хүлээсээр

	Гэдрэг харан хэвтэнэ.

	Энэ бүгдийг харахад

	Эвгүй гэдэг нь аргагүй

	Нөхөд маань дугжраад байхад

	Нойр ерөөс хүрдэггүй

	«Алив би манаанд»... гээд

	Аргаа барахдаа гарлаа шүү.

	 

	Шинелиэ авч гараад

	Ширдэг адил дэвслээ.

	Хөнжил адил нөмөрлөө.

	Хөрвүүлж тэгээд ороолоо.

	 

	Цэмбэн шинель

	Цэргийн шинель

	Очинд түлэгдсэн

	Оодгор шинель,

	 

	Дайсны суманд цоолуулсан

	Даргар сайн шинель

	Өөрийн гараар нөхсөн

	Үнэтэй сайхан шинель.

	 

	Хавирга цээжээрээ нэвт шархдаад

	Хадсан өвс шиг налахын цагт

	Элэгдэж хуучирсан чамтай минь л цуг

	Эмнэлэгт хүргэж өгнө шүү дээ.

	 

	Үхэхийн цагт амьгүй бие минь

	Үеийнхээ нөхөдтэй зэрэгцэн хэвтэхгүй

	Үнгэгдэж хуучирсан чамаар минь л хучиж

	Үүрд ингээд нойрс гэх вий.

	 

	Ахархан насалсан амьдралдаа чи

	Аян замд ч, гэр орондоо ч

	Амраг ханьтайгаа ч, аль ганцаараа ч

	Амарч унтаж чадсан биш дээ

	 

	Гэрийн эзэн тэр шөнө

	Гэнэт гарсныг яахин мартана.

	— Энэ чинь чи, яах нь энэ вэ?

	— Эдэнд мод хагалж өгье.

	 

	Унаган гэртээ дайныг мартаад

	Унтаж чаддаггүй байна шүү, хөөрхий.

	Түлээ рүү тэгээд эрхгүй очоод

	Түг түг цохидог байна шүү.

	 

	Үүр ч, сайхан хаяараад ирлээ.

	Үнэхээр ч богинохон шөнө байлаа.

	Маргааш өглөө нь явах гэж байж

	Махарч ийнхүү зүтгэдэг нь зайлуул

	Эхнэрээ үнэндээ хайрласных биз.

	Эрхбиш туслахыг бодсоных биз.

	 

	Хар үүрээр хүүхдүүд сэрлээ.

	Харин тэгэх нь ээ аав нь ирчихсэн

	Огт танихгүй цэргүүд ч ирж

	Олон буу, бүс харагдана.

	Том хүн шиг учрыг мэдээд

	Томоогүй жаалууд орилолдож гарлаа.

	 

	Энэ байшинд яг ингээд

	Эзэрхэг герман ороод ирнэ.

	Эд тэгэхэд яах бил ээ? гэхээс

	Элэг эмтрэм бэрх байлаа.

	 

	Тэртээ алс дайсны зүгээс

	Тэдгээр хүүхдийн чарлах дуу

	Өнөө хүртэл надад сонстоно.

	Өглөө болгон сэтгэл үймүүлнэ.

	 

	Байлдааны цаг өглөөгүүр, би

	Баян алдрыг үл мөрөөднө.

	Байлдаж гараад амьд мэнд

	Баруун эрэг дээр гарахыг хүснэ.

	 

	Хэнээс ч нуухын хэрэг алга:

	Хэрвээ би тэнд хүрвэл,

	Урьдын тэр хоноглодог айлдаа

	Ус гуйж цадтал уугаа

	Ороод гармаар санагддаг юм.

	Учир явдлыг лавлан асуувал

	Уригдаж ширээнд нь суух гээгүй,

	Уян ялдам тэр хүүхэнтэй

	Учирч зөвхөн золгох л гэсэн юм.

	 

	Эр нөхрөө хэрэв асуувал

	«Эсэн мэндийг» нь хэлэх гэсэн юм.

	Түүнд нөхөр шиг нь тус болж

	Түлээг нь хагалж өгөх гэсэн юм.

	 

	Гэрийн эзэн яасныг бүү мэд

	Гэндэж осолдох амархан шүү дээ

	Хамгаалж явсан газар нутгийнхаа

	Хар шороонд нь ч булуулсан бил үү.

	 

	Бодол болох юу байх вэ,

	Болгоож дайсныг дарах л байна.

	Тёркины та нарт хэлэх зүйл

	Товчдоо ер нь иймэрхүү л байна.

	 

	 

	Гарам

	Байлдах үес гарам

	Баруун зүүнгүй мөстэй

	Бас тэгээд цастай...

	 

	Эргэлдсэн хар ус

	Эрхэм алдарт ч хүргэнэ.

	Эсвэл живүүлж ална.

	 

	Мөргөлөх харанхуй шөнө

	Мөсөн эмжээрийг сэтлээд

	Хадаж дайлж зүйсэн,

	Хавтгай банзан тавцан дээр

	Нэгдүгээр салаа гараад

	Нэн түрүүнд хөвлөө.

	Хоёр гуравдугаар салаа

	Хойно хойноосоо цувлаа.

	 

	Салбарч хэмхэрсэн тавцан

	Сал адил хөвнө,

	Төмөр дээвэр гишгэх шиг

	Түр няр хавиралдана.

	Далдлах харанхуйд дулдуйдан

	Дайчид чиггүй хөвнө.

	Жирийн байдаг байдлаасаа

	Жигтэй хачин өөрчлөгдөж

	Онц элэгсэг шийдэмгий

	Огт танимгүй болоод

	Хамаг бүхэн хуучнаасаа

	Хайран санагдаж явжээ...

	 

	Эдгээр мухар толгойтон

	Эхнэртэй эхнэргүй ялгаагүй

	Эгээ л хүүхэд шиг улс юм.

	Эвий хөөрхий зайлуул!

	Хориод оны үеэр

	Хувьсгалд явсан эцгийнхээ

	Дараач үеийг нь залгаж

	Дайтаж яваа улс

	Хоёр зуун жил

	Хоромхон өнгөрлөө ч гэсэн

	Оноо сайтай зэвсэгтэй

	Оросын тариачин цэргийн

	Ор мөрийг гишгэх юм.

	 

	Буржгар санчиг чамархай

	Булбарай хацрыг нь тэгэхэд

	Бууны сум долоох дөхөж

	Бузгай сандаргаж байсан юм.

	Одоо харин яадаг бол?

	Онох бол уу, үгүй болов уу?

	 

	Хөшүүрэг модоор залуурдаж

	Хөлсөө гартал сэлнэ.

	Унасан гүүрэн дороос

	Ус шуугин түрхэрнэ.

	Эргэлдсэн цээл ус

	Эднийг татаад аваачлаа...

	 

	Хашлагат гүүрний хөлд

	Хаагдаж бухимдсан ус

	Цөмрөн харваж ирээд

	Цөн бутчин уухилна.

	 

	Эхлээд явсан салаа

	Эрэг хүрэх дөхлөө

	Эрчит давалгаа шуугисаар

	Эргэн тойрон харанхуй.

	Өглөөд дуу хүрмээргүй

	Үнэхээр хол явчихжээ.

	Хүйтэн урсгалын тэртээ

	Хүршгүй ихэмсэг ой

	Хар зурвасыг эмжин

	Харлан дүнсийж үзэгдэнэ.

	 

	Байлдах үес гармын

	Баруун эрэг хэрэм юм...

	 

	Гаслангийн тэр цусан мөр

	Гадаад далайд цутгадаг юм.

	Тэгтэл харин гэнэтэд

	Тэртээ гүн харанхуйгаас

	Хутганы иртэй адил

	Хурц гэрэл зүсэв.

	 

	Удаа дараа бөмбөгдөхөд

	Ус олгойдон боргино.

	Банзан дээрээ манайхан

	Багширч шавсан байлаа.

	 

	Амьсгал бүлээн хүмүүс

	Амьдаараа живэхийг үзлээ...

	Анх тэнд харснаа

	Ахуй үедээ мартахгүй.

	 

	Хамаагаа алдаж бужигналаа.

	Харилцаа холбоо ч тасарлаа.

	 

	Гол гатлах ажил

	Горьдлого байхгүй боллоо.

	 

	Хэн тэнд баатарласан

	Хэн нь бас хулчийсан

	Хэрэг явдал одоохондоо

	Хэнд ч мэдэгдэхгүй байлаа,

	 

	Байлдах үес гармын

	Баруун биед ганцаараа

	Нэгдүгээр салаа үлдэхэд

	Тэсэхийн аргагүй хүйтэн

	Тэр шөнө өнгөрдөггүй,

	 

	Өөрсдийн нь буруугаас болоод

	Өршөөлгүй явдал болсон шиг

	Зүүн эргийнхэн үүнийг

	Зүрхэлж дурсаж чаддаггүй.

	Цаг мөч өнгөрөхгүй

	Цас шөнөжин орсоор

	Өглөө болтол хунгарлан

	Өндөр овоо босно.

	 

	Аян замд алжааж

	Амьд мэнд гаталсан нь

	Гараа ханцуйлан бээцийгээд

	Ганхан дохин үүрэглэнэ.

	 

	Явган цэрэг ийнхүү

	Ядарч сульдаад зүүрмэглэнэ.

	Хөвч газрын хөвд

	Хөлсний үнэр ханхална.

	 

	Зүүрмэглэж байх завсраа

	Зүүн биеийнхнээ чагнана

	Элгэн биеэрээ наалдаж

	Эх дэлхийг эврээхдээ

	Өглөө болохыг хүлээнэ.

	Өмөг тусламж горьдоно.

	 

	Гэтэл өглөө харвал

	Гэтлэх замгүй болжээ...

	 

	Нэгдүгээр сумангийн ахлагч

	Нэрсийг нь хоолноос хасаагүй ч

	Тэнгэрээс хаялах цас

	Тэдний нүүр лүү бударч

	Тэр чигээрээ хайлахгүй

	Толгой түрүүгүй бүрхэн

	Тоос адил дарах

	Тоогүй явдал болоод

	Хүйтнийг тоохгүй ч хэвтээ юм уу?

	Хүн хоёр үхдэг ч биш дээ.

	 

	Хэдий хоолноос хасаагүй ч

	Хээрийн шуудан тэгэхэд

	Амарч үдлэх цагтаа

	Аль нэгэн ойд

	 

	Бие биеийнхээ нуруун дээр

	Бичиж илгээсэн захидлыг нь

	Удаан ч биш, түргэн ч биш

	Урьдын адил тээвэрлэнэ.

	 

	Рязань, Казань, Москва

	Алс Сибирь нутгийнхан

	Чулуу болсон цээжинд нь

	Чухал мөрөө үлдээх

	Хэзээд үнэн үгээ

	Хэлж аваад нойрсжээ.

	 

	Үнэхээр тийм ч юм уу

	Үгүй ч юм бил үү?

	Ядаж тэндээс хэл ирвэл

	Ямар ч байсан яах вэ.

	 

	Намрын шөнийн уртад

	Наран мандах алгуур.

	 

	Харуулын хоёр цэрэг

	Хамгаалалт дотор сууна.

	 

	Зүүдэлж сэрснээс ч тэр юм уу

	Зүгээр санаа ч дагасан юм уу

	Сормуусанд нь цан харваад ч

	Сонжирч тэгж харагдсан юм уу.

	 

	Хөхрөх усны мандалд

	Хөвж байгаа банз

	Торх ч юм уу гэмээр

	Торгор юм үзэгдэв.

	— Торх ч биш, банз ч биш

	Торсон нүдний гэм байж.

	 

	— Хүн сэлж явна уу даа?

	— Хүйтэн усанд яаж тэсэх вэ.

	— Загас ч хөлдөж мэдэхээр

	Зантай хүйтэн ус.

	— Өчигдрийн манайхны зарим нь

	Өндийж ирсэн юм болов уу.

	 

	Нэг хэсэг дуугүй харав.

	Нэг нь тэгээд ингэж хэлэв.

	— Өчигдрийнхөн хэрэв мөн бол

	Өмссөн шинельтэйгээ байх ёстой.

	 

	Харуулд гарсан хоёр байлдагч

	Хачин их даарч байв.

	Дуран барьсан түрүүч ирээд

	Дуугүй баахан харж байгаад:

	— Гадуур цамцгүй хүн байна гэв.

	— Гайхал немц2 биш байгаа?

	Мань Тёркин биш биз? гэлцэн

	Марзганаж зарим нь тохуу хийв.

	 

	— Хүүе та нар битгий шав!

	Хүлээж бай, завиар яах вэ.

	— Туршаад үзье болох уу?

	— Тёркин маань мөн байна!

	 

	Василий Тёркин яг дүрээрээ

	Бяр зааж сэлж ирээд

	Голын захын зайрыг цөмлөн

	Гозосхийгээд гараад ирлээ.

	Халуун усанд орсон юм шиг

	Хамаг бие нь гялтганаж байлаа.

	Эрүү ам нь ягштал зуураад

	Эндэхэд ер нь ойртсон байлаа.

	 

	Элдэв юм нөмөргөж ороогоод

	Эсгий гутал тайлж өмсгөв.

	Ингээд одоо түргэн хүргэ гэж

	Эрс тушаал түрүүч өгөв.

	 

	Толгойн өвөр дэх штабын байранд

	Тосож аваад хэвтүүлж гэнэ.

	Цэвэр спиртээр бүх биеийг нь

	Цэврүү үсэртэл арчиж сувилав

	Гэтэл харин мань хүн

	Гэнэтхэн ингэж хэлдэг байна шүү:

	— Гайдаа гарсан спирт биш дээ

	Гадна талд нь бүгдийг барахаар

	Дотор талаас нь халаавал яана,

	Доктор та сонсож байна уу?

	 

	Нэг зуу өгсөн чинь

	Нэлээд тэнхэрч өндийгөөд:

	«— Баруун биеийн салаа

	Байлдаанд одоо бэлхэн байна.

	Ганц дутуу юм

	Гал гэж хэлүүлсэн.

	Гал очсон цагт

	Гар хөлөө тэнийлгэнэ.

	Гол гатлах ажлыг

	Гардаж заавал хийлцэнэ...

	 

	Буцаад одоо сэлэх юм шиг

	Бултыг ёсоор нь илтгэв.

	 

	— Сайн эр! гэж

	Сайшааж дарга нь хэлэв.

	 

	Тэгтэл харин байлдагч нь

	Нэг л учиртай инээмсэглэж:

	— Тэгвэл нэг зууг

	Нэмээд өгчих гэлээ.

	 

	Хурандаа түүний зүг

	Хурц нүдээр ширтэж:

	— Сайн эр ч гэсэн

	Сархад ихэдвэл дийлнэ гэв.

	 

	Гарам, гарам, гарам!

	Үнэгэн харанхуй дунд

	Үхэр буу пижигнэнэ.

	Алдар нэрийн төлөө биш

	Алтан дэлхий дээрх

	Амьдрал жаргалын төлөө

	Ариун шударга дайн

	Амь хайргүй хийж байна.

	 

	 

	Дайн

	— Тоотой хэдэн үгээ

	Тоочиж та нарт хэлэхэд:

	Уг нь би ерөөсөө

	Урт наслах дуртай.

	Гэтэл дайн дажин

	Гэнэт ингээд тулгарлаа.

	Орон нутгаа үзэх гэтэл

	Орхи гэж тушаалаа.

	Одоо ээлж нь ирж дээ.

	Орос орон ард түмэн

	Орчлон ертөнц тэр чигээрээ

	Одоо биднийг л харж байна.

	Орос орны хөвгүүд

	Олон түмэн бид

	Үхсэн сэхсэн ялгаагүй

	Үүрд хамт зүтгэнэ.

	 

	Хэрэг явдал ийм болохоор

	Хэлэх үг минь ганцхан

	Заяасан өлгий нутгаасаа

	Зайлах газар л байхгүй дэг.

	 

	Өнөө үед тэгэхлээр

	Өөрөө өөрөөсөө зайлахгүй.

	Манай танай гэж

	Маргах юм байхгүй.

	Амиа бодох явдал

	Аль хэдийн өнгөрсөн.

	 

	Тэсрэх бөмбөг тэнэг

	Тэнэсэн сум тархинд,

	Амиа хайрлах явдалгүй

	Алдар нэрээ л хичээ.

	Дайн гэдэг дайн

	Дайрч ороод л үзэлц.

	 

	Хэрэм барьж хамгаалдаг

	Хэзээний дээр цаг биш

	Гарын чилээ гаргах

	Нударган зодоо биш

	Одоо үеийн дайн

	Ондоо маягийн дайн.

	Үнэн мөнийг нь ялган

	Үнэлж хэлэхэд ийм.

	 

	Одоо нэгэнт дайны цаг

	Олон юм бодолтгүй.

	Орон нутгаа үзэх гэтэл

	Орхи гэж тушаалаа.

	 

	Үхсэн цагтаа л үхэж.

	Үйлээс салах нь тэр

	Ийм зоригтой байвал

	Эр цэрэг мөн.

	 

	Өрөвсөх галаас ч буцахгүй

	Үүрэг даалгавраа биелүүл.

	Амьд үлдээд хоцорвол

	Аз чинь гэж мэд.

	 

	Хэрвээ үхэл ирвэл

	Хэргээ бүтээсэн бай.

	Хожим биднийг дурсаж

	Холбож бичих байлгүй.

	 

	Үрэгдсэн биднийг бичихэд

	Үнэн худал нь яамай.

	Үр хүүхэд хойч маань л

	Үзэж мэдвэл барав.

	 

	 

	Тёркин шархдав

	Зэллэсэн шувуу, булш

	Зэвтэй төмөр тор

	Тамтгаа бартал сийчүүлсэн

	Тал, толгод, хөндий.

	Цахилдаг бут, ойг

	Цагаан цас дарлаа.

	 

	Яхир цагаан талаар

	Явган шуурга манарч

	Янданд салхи гиншигнэн

	Янзгүй муухай уйлагнана.

	 

	Энэхүү дурсгалт өвөл

	Энгүй их зудалж

	Амгалан байсан газар

	Аргалын утааны оронд

	Дарийн утаа үнэртэж

	Дайны гал манарав.

	 

	Өдий олон амьтан

	Өдөр шөнө ялгалгүй

	Агт морьд, зэр зэвсэг

	Аян дайнаас салахгүй

	Гадаа хээр гандаж

	Газар гэрт орогноно.

	 

	Хүйтэн болох тусам

	Хүн бүхэн дуртай,

	Өштөн дайсан л бээрвэл

	Өөрөө яасан ч хамаагүй.

	 

	Хөнөөх гэсэн дайсан

	Хөлдөж үхэг яамай.

	Омог дээрэнхий герман

	Орос хүн шиг тэсэхгүй.

	 

	Дайн самууны цагт

	Дараач өдөр залгахад

	Хөлдүү газар нижигнэнэ.

	Хөдсөн бээлий пижигнэнэ.

	 

	Утаа май болсоор

	Удган түүдэг асна.

	Мөхөөлдсөн ус юүлэхэд

	Нөхөөстэй лааз хангинана.

	 

	Илэрхий сульдсан цэргүүд

	Ичээн дотроосоо цувна.

	Гүйж биеэ халаана.

	Цасаар нүүрээ угаана.

	 

	Гар нүүрээ угаагаад

	Гал зуух руу явна.

	Аяга халбагаа бариад

	Ар араасаа цуварна.

	 

	Гэртээ байгаа юм шиг

	Гэдсээ цадтал хооллоно.

	Гэтэл дайны цаг

	Гэнэт жагсах болно.

	 

	Ойн зах руу Тёркин

	Ороомог утас хүвнэ.

	Суман цэргийн араас

	Сунгаж яваа үзэгдэнэ.

	 

	Амсхийсэн хороо цэрэг

	Амьсгаа даран чагналаа.

	— Тула! Тула! байна уу? гэж

	Тёркин ганцаар хашхична.

	 

	Амжихгүй нь байна гэсэн шиг

	Ар дахь нөхдөдөө нүд ирмэн

	Харилцуураа нэг үлээгээд

	Хажуудах даргадаа өглөө.

	 

	Талын салхинаас хамгаалж

	Тамхи асаах адил

	Харилцуураа доош барьж

	Хачин сурмаг байдлаар

	— Даруй гал хэрэгтэй гэж

	Дарга нь холбоо барилаа.

	 

	Дайн тулааны үеэр

	Дайсны галын цаанаас

	Өөрийн талынхыг сонсох

	Өгүүлэх хэрэг юүн.

	 

	Ойролцоо галын байрнаас

	Огторгуйн мандлыг донсолгож

	Хорооны их буу

	Хоолой нийлүүлэн нижигнэхэд

	Дивизийн их буу

	Дийлсэн баатрын дүрээр

	Ар талын байрнаас

	Ая түрэн нүргэлэв.

	 

	Хөөргийн гал шиг улалзаж

	Хөнөөлт дайсныг хяргана.

	Хөнгөн цэргийнхээ замыг

	Хөнгөлж цэвэрлэж өгнө.

	Тосгон ч бай, байшин ч бай

	Тойрсон бүхнээ устгана.

	Том бэхлэлт ч гэсэн

	Тогтоож үл тэснэ.

	Тэрэн дотор зарим нь

	Тэсээд амьд үлдвэл

	Явган цэрэг дайраад

	Яйр цохиод өнгөрнө.

	 

	Галын шугамын цаана

	Ганцаардаж хоцорсон салаа

	Толгойн суман хоёрт

	Тёркин холбоо барина.

	Ингэж мэрийж чармайхдаа

	Эсэн мэнд л явлаа.

	 

	Авах юмгүй сэндчүүлсэн

	Арзгар бутан дотроос

	Дэлбэрэх сум нисээд

	Дэргэд нь гэнэт уналаа.

	 

	Тёркин тэр дороо

	Түрүүлгээ харан хэвтэв.

	Үхсэн амьд хоёроо

	Өөрөө ч сайн мэдсэнгүй.

	Унасан сум шуугихыг

	Ууцан биеэрээ сонсов...

	Сүрдэж айснаас болоод

	Сүнс нь зайлах шахав.

	Тэсрэх юм бол тэсрэхгүй

	Тэнэг муу хог вэ.

	Тэсэж чамайг хүлээх

	Тийм цаг алга.

	 

	Өндийсхийгээд хялайвал

	Өөгүй гялайж бөмбийсөн

	Өнөөх мухар үзүүрт нь

	Өвдгөн тушаа нь хэвтэнэ.

	 

	Их багынхаа хэмжээгээр

	Идэшний торой шиг мөртөө

	Хэрвээ ингээд дэлбэрвэл

	Хэчнээн ч хүнийг сүйтгэнэ.

	 

	Ийш тийш хараад

	Инээд нь хүрэх шиг боллоо.

	Хамаг нөхөд нь цасанд

	Хамраа хатгасан байлаа.

	 

	Мань хүн босоод

	Малгай хувцсаа сэгсэрч:

	— Дэлхий үнэртэж ханасан бол

	Дээшилж үзэх болж гэж.

	 

	Өөрөө тэгээд шийдэж

	Өрөмдсөн нүх рүү очоод

	Нөхдөдөө зориуд харуулж

	Нөгөө сумыг янзлав...

	 

	Газар доорх зоориноос

	Галлаад байх шиг байна.

	Амдаад та нар оч.

	Алсуур би тойрч

	Гардаг хаалгыг нь чиглүүлээд

	Гранат шидэж дэлбэлье,

	— Ганц ганцаараа цувраад

	Гараад ир гэж тушаав.

	 

	Ор чимээ гарахгүй

	Онгойж харлаад байлаа.

	Ороод цааш нь үзвэл

	Огт эзгүй юм санж.

	 

	Нүхэн зоорины гүнд

	Нүргэлэн тэсрэх сонстов.

	Өөр газраас биднийг

	Өдөөж байсан юм байна.

	Анаж намайг дагуулаад

	Айхтар цэцэн тусгаж байна.

	Бөглүү зоорь маань ядаж

	Бөх байдаг нь яамай.

	Дайн хийх байтугай

	Дайллага цайллага хийж

	Ханын сонин ч гаргасан

	Хавтай сайхан байр юм.

	 

	Хажуу талд нь барьсан

	Халалт сайтай зуухтай.

	Ханын нь дагуулж зассан

	Ханз маягийн наартай.

	Шилэн сав, лааз

	Шалан дээр нь хөглөөстэй.

	Хувцас тамхи нь хүртэл

	Хуаран цэргийн шинжтэй.

	 

	Хойноос ирвэл ирэг

	Хоёр хаалгыг нь анаж

	Хориглолт хийж тулна.

	Холбоо гранат бий дээ.

	 

	Хүчтэй гал намдлаа

	Хүн явах сонсогдлоо...

	 

	Тёркин чи хүлээ.

	Тун ойрхон ирүүл

	Тёркин чи тогт

	Тусгаж сайн шагай.

	Алхам хүрэхгүй зайд

	Амьд дайсныг үзлээ.

	Анд нөхдөдөө яривал

	Арай л үнэмшихгүй байх.

	 

	Амь биеийг минь бусниулж

	Ажлаа бүтээх санаатай

	Атаат муу дайсныг

	Анаж зэхэж угттал

	Ард бас чимээ гарав...

	 

	Айхтар болгоож үзэхгүй бол

	Алдаж осолдож мэднэ.

	 

	Огдгор дээлтэй дарга

	Олноос онцгойрч түрүүлээд

	Орогнож байсан зоорь луу нь

	Огло үсрээд буулаа.

	Онилж буудсан суманд

	Оногдсон шинж алга.

	Дарга буугаа шагайлаа.

	Тёркин жадаар сүлбэлээ.

	 

	Тэгтэл толгой нь эргээд

	Тэсэж чадалгүй суулаа.

	Баруун мөр нь бадайрч

	Баахан чинэрч нойт оргив.

	 

	Хүний өөрийнхийг мэдэхгүй

	Хүрэн цус тунав.

	 

	Гадаа сум дэлбэрч

	Газар дэлхий доргилов.

	Дахин нэг нүргэлэхэд

	Дотор нь харанхуйлж ирэв.

	 

	Манайхан мөн гэж

	Мань хүн бодов.

	 

	Тёркины чих дөжирч

	Толгой юугаа гудуйлгав.

	Тула, чи минь яав даа даанч

	Өөрийн чинь цэрэг энд

	Өмссөн хувцсаа нэвтэртэл

	Улаан цусаа урсгаж

	Ухсан нүхэнд хэвтэнэ.

	 

	Хөл гараа санжуулан

	Хөлдүү нүхэнд үхэх

	Хөөрхий байна шүү дээ.

	 

	Хөндүүр мөрөө сувилуулж

	Хөлийнхөө ороолтыг хатаах сан.

	Алтан амиа алдахад

	Арай ч залуу байна шүү дээ.

	 

	Тёркин бүр гутарлаа

	Тула, чи минь яав даа даанч!

	Эх орон өлгий минь,

	Энд би чинь байна шүү дээ...

	 

	Тэртээ алс дорноос

	Тэнгэрийн дуу ниргэлэх шиг

	Нэгэн хэвийн нүргээн

	Нэмэгдэн нэмэгдсээр байлаа.

	 

	Элгэн биеийг отож

	Их буу зоогоостой,

	Тулалдаж яваа танк

	Тун их сүртэй.

	 

	Гал цахилгааны нүргээ

	Ган хуягийн цаана

	Манай мухар толгойтнууд

	Маадгар гэгч сууна.

	Аян дайнд хэдий

	Анх орж байгаа ч

	Арвин дэлхийг хэсэж

	Амжиж үзэх нь зүй.

	Завсар нүхээр шагайж

	Замаа харж явна.

	Дэлбэрсэн зоорины мод

	Дэндийж ёрдойж үзэгдэнэ.

	 

	Тусгах гэсэн газраа

	Тун сайн олж!

	Сум дууссан учраас

	Түр зогссон ч юм уу,

	Сул сулгүй хоёрыг нь

	Түргэн үзээд гаръя.

	Хуяг нэвтлэх сумаар

	Хуу хамж мэднэ.

	Автомат барьсан герман

	Авиран гарч мэднэ.

	Юу ч гэсэн нэг маань

	Юмаа хараад үлдье.

	 

	Тэгэх нь ээ харин энд

	Тэднийг хүлээж байжээ.

	Даргынхаа хойноос тийнхүү

	Дагаад хоёр нь явлаа.

	Ганга гуу шиг шуудуу руу

	Гранатаа бариад буулаа.

	Таг чиг чимээгүй

	Тас харанхуй байлаа.

	 

	— Байр эзэлсэн гэх дуу

	Баттай нь аргагүй сонсогдлоо.

	Дайсны талын цэрэг

	Даажигнаж тоглосон бус

	Элэгсэг тэр дуу

	Ингэж бас өгүүллээ:

	— Тулалдаж алалдаж хамгаалсаар

	Туйлдаж ядарч гүйцлээ.

	Тус хүргэж үзээч.

	Шалан дээгүүр цус тунаж

	Шархтай цэрэг хажууд нь хэвтэнэ.

	Тэд нэрийг нь асуухад

	Тёркин хариу хэлсэнгүй.

	Нүүр нь шороо болж

	Нүд нь хөшсөн байлаа.

	Азаар тэд дайралдаж

	Ачаад явах нь тэр.

	 

	Цас хуйлран манаргаж

	Цааш яаран довтолгов.

	Цамхгийн бууч цэрэг

	Тёркиныг тэвэрч явав.

	Хүүхэд адил асарч

	Хучиж дулаалж бөөцийлөв.

	 

	Аян дайны цагийнх шиг

	Ариун ийм нөхөрлөл

	Орчлон ертөнцийг тойрлоо ч

	Олдоход бэрх биз ээ.

	 

	 

	Шагнал

	— Үгүй, би бардан хүн биш

	Үнэн байдлыг шулуухан хэлэхэд

	Миний хувьд одон хэрэггүй,

	Медаль л байвал болох нь тэр

	Тэгэхдээ заавал одоо гэхгүй

	Тэсэж хүлээж чадна би.

	Энэ дайныг дуусгаж байгаад

	Эх нутагтаа чөлөөгөөр харина.

	Элдэв муу юм бүү бод

	Эр зоригтой тулахыг л хичээ.

	Тэгж нутагтаа харих цагт

	Тэр медаль чинь хэрэг болно.

	Эрхбиш зүтгэл гаргасан хойно

	Энгэр цоолох нь зүй байлгүй.

	Даанч дээ бас энэ чинь

	Дайнд явсан хүн байна даа.

	 

	Төмөр замын буудал дээрээс

	Төрсөн тосгондоо ирлээ гэв.

	Тэгтэл тэнд найр тааралдаг.

	Тэгж бэлэн таарахгүй гэж үү?

	За яах вэ байг хамаагүй

	Захын хамтралд очлоо гэе.

	Замынхаа айлуудаар бууж мордъё,

	Заавал нэг найр таарна.

	Нэгэнт тэгээд таарлаа гэхэд

	Нэрэлхэж хэдий сураагүй ч гэсэн

	Хатуу махор ороож суухгүй

	Хар морьт л гаргах болно.

	Тэр маань тэгээд нутаг минь хойно

	Тэнд цугласан олон дотор

	Өвөр түрийндээ орж өссөн

	Үеийн нөхөд тааралдах шүү дээ.

	Толгой дараалан тэдэнтэй тамхилж

	Тоотой үгээр асуултыг нь хариулж

	Тоомсоргүй байдлаар утаа манаргаж

	Товгор янзтай байхгүй юү.

	Ямаршуу явав даа ер нь тэгээд?

	Янз янз л байх шив дээ.

	Ядарч зүдрэхийг ч үз ээ биз дээ?

	Яггүй цаг тааралгүй яах вэ.

	Олон удаа дайралтад оролцов уу?

	Овоо хэд тохиолдож л байлаа.

	 

	Найр наадамд ирсэн охид

	Надаас бусдыг нь оргүй мартаж

	Шинэхэн бүсний минь чахрах чимээг

	Шимтэж бүгдээрээ чагнах вий.

	Би тэгэхэд бүгдтэй нь наргиут

	Битүүдээ нэгийг нь онцлон шилнэ.

	Эндээ гэхэд чухам өдийд л

	Энгэр дээрх чинь хэрэг болно.

	Амраг сэтгэлт нэг охин

	Ам нээхийг чинь хүлээх вий.

	 

	— Олны цэнгэл тэр газар

	Олигтой охин нээрээн таарна.

	Одоо харин ингэх тусмаа

	Одонтой байх нь зүгээр биш үү.

	— Үгүй, би бардан хүн биш

	Үнэн байдлыг шулуухан хэлэхэд

	Миний хувьд одон хэрэггүй

	Медаль л байвал болох нь тэр гэж

	Түрүүнд би хэлсэн гээд

	Тёркин гэнэт сүүрс алдав.

	 

	Тоглоом тоотой байдаг гэгчийг

	Тёркин минь мэднэ биз дээ.

	Алс ирээдүйн явдлыг

	Айхтар онож ярилаа, чи.

	 

	Навчис хагдран унаж

	Нахиа дахин соёоловч

	Төрсөн нутаг Смоленскт чинь

	Төөрсөн захидал чинь хүрээгүй л байна.

	Охид цугларах найр наадам

	Орон нутаг чинь хаа байна?

	Нэвтрэх зам байхгүй гэдгийг

	Нээрэн чи мэдээгүй гэж үү.

	Нэгэнт зам хаалттай хойно

	Нутагтаа харих хэцүү шүү дээ,

	 

	Алдар нэрийн төлөө бус

	Алтан дэлхий дээрх

	Амьдрал жаргалын төлөө

	Асгарах цус үл хайрлах

	Аймшигт дайн шатаж байна.

	 

	 

	Баян хуур

	Шинэхэн шинель өмссөн

	Шийдмэг алхаатай байлдагч

	Галын шугамын ойролцоо

	Ганцаар яаран алхална,

	Буудлагын хорооны харьяа

	Нэгдүгээр сумангийнхаа хойноос

	Нэхэж яваа нь энэ байж.

	 

	Гараа хаялан явах нь

	Ганган гэмээр харагдана.

	Хөл нь цуцсан шинжгүй

	Хөнгөн шингэн үзэгдэнэ.

	Олон хоногийн турш

	Оронд хэвтсэн хүн

	Ойн хүйтэн жаварт

	Онц сэргэсэн бололтой.

	 

	Тоормосолсон машин

	Тойруу зам дээр зогсов.

	Толгой дохисон жолооч

	Тосож аваад суулгав.

	— Ганцаараа хаа хүрнэ?

	— Галын шугам руу очъё.

	— Гараа эдгээгээд ирэв үү?

	— Яриа юү байх вэ.

	— Арай баатар биш биз?

	— Тэр нь ч арай биш ээ,

	— Тэгвэл тамхиа гарга.

	 

	Хоёул тамхи татав,

	Ховил гарсан хунгар

	Халтас гэхийн төдийд

	Хажуу тийш нь шарвуулна.

	 

	— Хүрз байдаг нь яамай.

	— Хүрзгүй бол дүүрлээ.

	— Хүч хавсраад болно л доо.

	— Хүн болгон тиймгүй шүү.

	 

	Гурван тонны машин

	Гулсан оволзон донсолно.

	Урд талд нь гэнэтхэн 

	Урт цуваа тулгарав.

	 

	Явган юм уу, морьтой сон бол,

	Яаж ийгээд гарчихсан.

	Яах вэ одоо машинтай хойно

	Явтал нь ингээд саатах болж.

	 

	Зуур замынхаа саатлыг

	Зугаатай өнгөрөөе гэтэл

	Жолооч нөхөр нь бөгтийж

	Жолоогоо түшээд унтчихав.

	 

	Нүдгүй шуурга манарсан

	Нүхэн харанхуй замд

	Хэчнээн ч хоног нойргүй

	Хэрэн тэнэсэн юм билээ дээ.

	 

	Хүчит танк, их буу

	Хүнс хоолны чиргүүл тэрэг

	Хөнгөн болон ачааны машин

	Хөвч ойн хаяа захаас

	Хөндлөн гулд янз янз

	Хөглөрөн шавааран цуварсан байя.

	Царцсан дугуй, гинж

	Цасан дээгүүр хяхнана.

	Цагаан газрын жавар

	Цадигаа алдан хайрна.

	Хүйтэн төмөрт хүршгүй

	Хүйт даан жиндүүлнэ.

	 

	— Хөвсөн энэ цуваанд

	Хөгжим алга гэж үү дээ.

	Айхтар хүйтэн байна гээд

	Алгаа үрж зогсов.

	 

	Холгүй танкны дэргэд

	Хоёр хүн зогсоод

	— Хөгжим байх нь ч байна гээд

	Хөр цасан дээр дэвхцэж байв.

	 

	— Алив тэгээд хаа байна?

	— Энд байна аа, нөхөр минь ... гээд

	Танкны бууч, жолооч руугаа

	Таагүй янзтай харав.

	 

	— Тэгвэл дарах юм сан.

	— Тэр ч бас гэмгүй.

	— Тэгээд? Хэнийх юм бэ?

	— Тэрний эзэн байхгүй.

	 

	— Хөөрхий манай дарга

	Хөгжимд дуртай хүн сэн ... гэж

	Нөгөө танкны жолооч

	Нөхрөөсөө өрсөн хэлэв.

	 

	Гэмгүй юм хэлэх гээд

	Гэнэт нөхрөө гомдоосондоо

	Өнөөх байлдагч харамсаж

	— Өөрөө хар л даа гэв.

	 

	Ганц хоёр дарахад

	Гарзгүй гэж санасан маань

	Гайны юм боллоо гэж

	Гайхшаа барахдаа нэмж хэлэв.

	 

	— Өчигдрийн тулалдаанд бид

	Өөрийн нөхрийг алдсан юм гэж

	Танкны бууч өгүүлэв.

	— Болохгүй бол яая гэх вэ

	Болгоож би бас ойлгоно.

	 

	Хоёр дахь удаагаа дайтаж

	Хортой хоргүй шарх

	Хоёр гурвыг амссан юм.

	 

	Яаж мэдэх вэ маргаашаас

	Яг тулалдах ч юм бил үү.

	— Та тэгвэл хөгжимд гэж

	Танкны жолооч хэлэв.

	 

	Товч алгасалгүй уруудуулж

	Товшиж нэг гүйлгэв.

	Яггүй хөгжимч гэдэг нь

	Яриагүй бүр мэдэгдэв.

	Хөдөө нутгийн аялгууг

	Хөг дунд нь тааруулав.

	Эх нутаг Смоленскийнхоо

	Эелдэг дууг дарав.

	 

	Эзнээсээ өнчирч хоцорсон

	Энэ хуучин хуур

	Аян дайны замд

	Агшин зуур бүлээцүүлэв.

	 

	Галын зүг яарах шиг

	Газар газраас хүмүүс цугларав.

	Хэний хөгжим бариад

	Хэн тоглож байгаа нь

	Хэнд хүртээлтэй билээ.

	 

	Булт олны дундаас

	Бууч жолооч хоёр

	Баян хуурчийг гайхаж

	Бахадсан янзтай ширтэнэ.

	Цасан шуурга манарсан

	Цайдам цагаан талд

	Анд нөхөр учирч

	Ангид нь хүргэсэн шиг санагдана.

	 

	Тэгтэл нөгөө хөгжимч

	Тэрийг нь мэдсэн юм шиг

	Танкчин гурвын тухай

	Танил аялгуу дарав.

	 

	Энэ дуу бүхлээрээ

	Эдний тухай шиг санагдана.

	Эр нөхөд бүгдээрээ

	Эвгүй болох шиг болов.

	 

	Гэтэл байлдагч алс тийш

	Ялдам аяар хөдөлнө.

	Гэнэн хонгор та нар минь

	Яасан залуухан улс вэ.

	 

	Арай ч өөрөөр хэлмээр санж

	Амаа татах нь зүй юм.

	Эгээ ч өөрөөр тогломоор санж

	Энэнээс илүү чадахгүй юм.

	 

	Агшин зуур мартагнаад

	Алинаа ч мэдэлгүй тоглочихлоо.

	Найз нөхөд минь одоохон

	Наргиан болгож үзье, би.

	 

	Хөрсөн хөлөө бүлээцүүлэх гэж

	Хөгжимчийг тойрон шавцгаав.

	— Гадагшаа болооч та минь

	Гараа нэг үлээгээд орхиё.

	 

	Түүний гар нь хөлдөөд

	Түргэн тусламж хэрэгтэй болов

	— Түмэн вальсаа боль оо чи.

	Түрүүчийнхийгээ л дарж үз.

	Цоорхой бээлийгээ авч

	Цогтой нүдээр хартал

	Эгшигт тэр хуурыг

	Эргүүлж барьсан шиг болов.

	 

	Хэн хаана үхээд

	Хэвтэж байгаа билээ.

	Хэн нь бас араас нь

	Хэвтэх юм билээ.

	Хэрэг явдлын эцэст

	Хэн нь амьд хоцроод

	Эргэж гэртээ хариад

	Эхнэр хүүхэдтэйгээ уулзах билээ.

	Хайрт гэргий, орон гэр нь

	Хаа ч байгаа бил ээ?

	Энэ бүхнийг одоо

	Эргэцүүлж бодох цаг биш ээ.

	 

	Хормой хотоо хийсгэж

	Хос хосоороо бүжиглэв.

	Уур амьсгаа манаруулж

	Улам улам ширүүсэв.

	— Хатагтай нар аа, шалмаг эргэлд!

	Хамаагүй битгий хөл дээр гишгэ!

	 

	Унтаад хоцорсон жолооч

	Учир зүггүй гүйж ирэв.

	 

	Хэний хүү хэн гэдэг юм бэ?

	Хэрэг зориг нь юу юм бэ?

	— Одоо би ... гэж хашхираад

	Олон дундуур зүсэн оров.

	 

	Урагш давшлан түрж

	Ухран гүйж бүжиглэв.

	Ухаж ойлгох аргагүй

	Уран хөдөлгөөн үзүүлэв.

	 

	Уламжлалт баяр болоод

	Урамтай сайхан наргих шиг

	Уран хошин үг

	Урсган өгүүлж байв.

	Товшиход чимээ гарахгүй

	Тоогүй санагдаад байна.

	Тов тов дуугардаг сан бол

	Тойрч харахад таатай сан.

	Тайлж энэ мууг хаяад

	Тахтай гутал өмсөх юм бол

	Тах юуг нь ханзартал

	Таг таг товшихгүй юу.

	 

	Хуурын ялдам ая

	Холын холд хөтөлнө.

	Хонгор гэнэн та нар минь

	Хосгүй сайхан залуус юм.

	 

	Гал усанд ч орохоор

	Галтай цогтой залуус гэж

	Хангинах хуурын эгшиг

	Хамхих тоолон өгүүлж

	Ой тойнд орохоор

	Онц цэвэр хэлж байв.

	 

	— Ингэхэд чи бид нар чинь

	Эртний танил биш үү,

	Эртээд бид чамайг

	Эмнэлэгт авчирсан шиг санагдана.

	Өмссөн хувцас чинь нэл цус

	Өөрөө чи ухаангүй байсан...

	 

	— Тэр тун ч магадгүй

	Тэгээд цааш нь юу гэж?

	— Засвар бид хийх гээд

	Зам нийлэхээ болих нь байна.

	Энэ хуурыг чи ав.

	Энд тэнд дарж яв.

	Яах аргагүй чаддагаас хойш

	Явган цэргээ хөгжөөж яв,

	 

	— Яана гэнэ ээ, нөхөд минь

	Яаж тэгж болдог юм бэ?..

	— Хөгжөөн наргиантай дарга маань

	Хөгжимд дуртай хүн сэн.

	Хөөрхий тэрний маань дурсгал

	Хөгжмийн аялгуу болог л доо ...

	 

	Ой тайгын хаяанаас

	Олон тэрэгний цаанаас

	«Машиндаа» гэсэн команд

	Цуваа дамжин цуурайтав.

	 

	Хотгор хонгор ой мод

	Хоёр талаар жирэлзэв.

	Вася Тёркин ийнхүү

	Бас цаашаа аялав...

	 

	 

	Хоёр цэрэг

	Гуншиж гиншсэн шуурга

	Тал дунд манарна.

	Гуравхан бээрийн тэртээ

	Дайны гал шатна.

	Гудас дэвссэн ханзан дээр

	Настай эмээ хажуулна.

	Гэрийн эзэн өвгөө

	Гэгээвч тушаагаа сууна.

	Тэдэнд дасал болсон

	Тэсрэх чимээ нүргэлнэ.

	Тёркин дахин дайтаж

	Тэднийд ирээд байлаа.

	 

	Энэ ч лав дэгсэллээ.

	Эмгэн чи хэвтэж л бай.

	Үгүй бол гудрав уу гэж

	Өвгөн чагнан үглэнэ.

	 

	Өдий жил амьдрахдаа

	Өвгөнөөсөө айж яваагүй

	Өөдөөс нь харин хэрэлдэж

	Өмчирхөж юмаа харамладаг

	Өрөвдмөөр тэр эмгэн

	Өндөр ханзан дээр шигдэж

	Өндийж хааяа харна.

	Өвгөнөө сэм ажна.

	 

	Үстэй дээл өмссөн

	Саравч зүүсэн өвгөн

	Хошуу амаа мурийлгаж

	Хуучин хөрөө хуурайдна,

	— Үрээд үрээд даадаггүй

	Үйлтэй хөрөө байх гэж

	— Солбио нь зүгээр юм уу гэж

	Сонирхож Тёркин үзэв.

	— Алив байз энэ чинь ... гэж

	Ажиглаж сайн харав.

	Цурхай загасны сэрвээ шиг

	Хөрөөний ир арзайна.

	 

	Онь юуг нь тааруулж

	Онилж шагайж харав.

	— Ойр юм байна уу

	Одоохон солби оруулъя гэв.

	 

	Хөсөр хэвтэж зэвэрсэн

	Хөөрхий тэр хөрөө

	Хөдөлмөрч гарт ороод

	Хөшигдөж солбигдоод гарав.

	 

	— За өвгөө, хар даа

	Зантай сайн даах вий,

	Багаж зэвсгийн муу

	Барьдаг эзэндээ гэдэг бий.

	 

	Гэрийн эзэн хөрөөгөө

	Гэмшсэн янзтай авав.

	— Эр цэрэг гэдэг чинь

	Ийм л байдаг юм даа гэв.

	— Хөөрхий манай цэрэг ч дээ

	Хөгшрөөд юм харахаа больж.

	Тээр жилийн дайнаас хойш

	Тэр чигээрээ зогсоотой байгаа

	Тэр нэг цагийг үзээч гэж

	Тэндээс эмгэн үглэв.

	 

	Талд хэвтээ тээрэм шиг

	Тоосонд дарагдсан цагны

	Атирч эвхрэх баадууг нь

	Аалзны шүлс хэрсэн байв.

	 

	Өөрийн гэсэн орон босгож

	Өвгөн цэрэг цаг хадсан нь

	Өмх нарсан ханан дээр

	Өнөө бие нь ор нь хоцорч.

	 

	Мод тайрдаг хөрөө биш

	Муу ч гэсэн цаг юм чинь

	Дархан гуай нарийвчлан үзэв.

	— Даанч яав гэж үглэн суув.

	Тэгээд дотрыг нь сайтар ажиглаж

	Тэвнэн шөвгөөр төнхөж ухаад

	Чагнан үлээж, нулимж үзтэл

	Чаг чаг гээд явж гэнэ!

	Тагийг нь хааж зүүг нь мушгиад

	Таван цаг дээр тавьж гэнэ.

	— Өөр улс шүү бид чинь гэж

	Өвгөн цэрэг баясан өгүүлэв.

	 

	Харин тэгвэл эмгээ

	Ханзан дээрээс өндийж

	— Явж байна уу, тэгээд?

	Яасан сайн хүү вэ гэв.

	 

	Тэр сайн хүү маань

	Тэдэнд бас л туслах гэж

	— Гадар өөх шарвал

	Гар бие оролцоно гэв.

	 

	— Ээш хүү минь байхгүй гэж

	Эмгээ гаслан өгүүлэв.

	— Энд герман ирээгүй

	Эмгээд өөх бий гээд

	Тёркин баахан хүлээж

	Доошоо харан зогссоноо:

	— Эмгээ би таах уу?

	Энэ л байшинд бий дээ гэв.

	 

	Эмгэн цочин сандарч

	Ийш тийшээ харснаа:

	— Ээ хүү минь, бурхан өршөө

	Ингэх гэж байх уу даа гэв.

	 

	Гэрийн эзэн өвгөө

	Гийчнийхээ тохойг нударч:

	Өөр улс шүү бид чинь.

	Өөх нь цоожтой байдаг юм гэв.

	 

	Түлхүүрээ эмгэн удтал эрэн

	Түүхий өөх шарж хайлаад

	Хоёр өндөг хага цохиж

	Хоол умд базааж гарав.

	 

	Өөхөнд шарсан өндөг

	Өег сайн хоол.

	Зүй нь бол орос ёсонд

	Жүнз архи урд нь уултай,

	 

	— Гэрийн эзэн өвгөн гуай

	Ганц балга архи ууя.

	Дашмагийнхаа таглааг авч

	Энийг замдаа хэрэглэ гэж

	Эмч надад өгсөн юм гээд

	— Даврах юм биш уучих гэлээ.

	 

	Өвгөн цэрэг хоолой засаж

	— Өршөө хүү минь, ахыгаа гээд

	Талхны зах үнэрлэн байж

	Таатай нь аргагүй оочлоо.

	Тэгэхэд байлдагч дашмагаа сэгсэрч

	Тэхий дундаасаа өнгөрснийг мэдээд

	Тэртэй тэргүй бага болж

	Тэр чигээр нь дуусгаж орхиё.

	Амар мэндийн ерөөл дэвшүүлж

	Ахиад нэг уучих гэлээ.

	 

	Ах дүү шиг зэрэгцэн суугаад 

	Ам халж цэц булаалдан

	Эр цэргийн яриа дэлгэж

	Эвсэг найрсаг маргаж гарав.

	— Ээ нөхөр минь, юү гэсэн үг вэ.

	Эсгий гутлыг юуг нь магтана?

	Хааяа хэдий сайн ч гээ

	Хаа тэрийг чинь хатаах юм бэ?

	Сайн гутал гэдэг чинь

	Савхин гутлыг хэлдэг юм.

	Цэргийн хүнд ер нь

	Цэмбэн ороолт л тохирно гэж

	Өвгөн цэрэг зөрж

	Үнэн голоосоо маргана.

	 

	Толгой дүйртэл бөмбөг дэлбэрч

	Товууцсан газар чичрэн доргивч

	Тёркин ч тэр, өвгөн ч тэр

	Тоох шинж ер алга.

	 

	— Бид гэдэг чинь ийм юмыг

	Бишгүй үзсэн улс аа.

	Тогоотой хоолонд хүртэл

	Тугалган сум орж байлаа.

	Тэрэнд харин өөрөө өртвөл

	Тэр чигээрээ дуусах нь тэр гэж,

	Өвгөн цэрэг нэрэлхэв.

	— Тэглээ ч гэсэн таны үед

	Тэсрэх бөмбөг байгаагүй шүү дээ.

	— Тийм ээ тийм, аргагүй үнэн

	Тэр бол шинжлэх ухаан.

	Хуучин цагийн цэрэг шиг харин

	Хуустаж та нар үзсэн үү?

	 

	Талхны хатуу зах

	Тавагтай тосонд дүрж

	Тавтай хооллох зуураа

	— Тааралдаж үзэлгүй яах вэ гэж

	Тёркин хариу хэлэв.

	 

	— Тэгвэл чи дайчин мөн

	Тэнцэж надтай ярьж болно.

	Цэл залуу ч цэрэг байна чи

	Цэргүүд хоорондоо ах дүүс юм.

	Цээрлэж зовох юм огт байхгүй

	Цэх шулуун хэлж өг.

	Цэрэг дайны онолоор үзэхэд

	Германыг бид дийлж дөнгөх үү?

	Гай болж дийлэгдэж орхих уу?

	 

	— Өвгөн ах минь, жаахан хүлээ.

	Өмнөхөө идчихээд хэлж өгье.

	Өөхөнд хуурсан өндгийг

	Өлөрхсөн шинжгүй удтал идэв.

	Амтархан амтархан зажилж

	Ахин ахин идэв.

	 

	Аягатай хоолоо дуусгаад

	Аажуу уужуухан босов,

	Алчуураа гаргаж ирээд

	Ам хамраа арчив.

	Зочны ёсыг дагаж

	Зогсоогоороо мэхийв.

	Эмгэн өвгөн хоёрт

	Ээлж ээлжээр ёслов.

	Юу юугүй явахаар болов.

	Юм хумаа шалгаж үзэв.

	Замд гарах ёс хийв.

	Зассан цагаа нэг харав.

	Мартаж барьснаа нягталж хянав.

	Малгайгаа авч санаа алдав.

	Манайхан байна шүү, өвгөн ах минь

	Магад Германыг цохино гэв.

	 

	Гуншиж гиншсэн шуурга

	Тал дунд манарна.

	Гуравхан бээрийн тэртээ

	Дайны гал шатна.

	Сайхан Орос нутгаараа

	Салхи сөрөөд Тёркин

	Цадиггүй Германыг дарахаар

	Цасан дундуур алхална.

	 

	 

	Гарз

	Гаанс тамхиа байлдагч хаячхаад

	Гадаа гэрт эрээд олдоггүй.

	— Гай зовлон ийнхүү зэрэгцэн

	Ганц мөсөн ирэх гэж дээ.

	Гал голомтоо алдаж орхиод

	Гаанс тамхитай хоцорсон юм сан.

	Гайгүй сайн гаанс юм сан.

	Гарздаа ингээд гардаг байна шүү.

	 

	Гал голомт ч дүүрч одоо.

	Гаанс тамхи үлдэж болох сон.

	Галтай цогтой залуу цаг бол

	Гайгүй бас нэг болно гэх сэн.

	Газар нутаг юм бүхнээсээ

	Ганц мөсөн салдаг байна шүү.

	Гаанс тамхи байхгүй болохоор

	Гар мухартай адил юм гэж

	Гаслан гаслан эрсээр байв.

	 

	Сургууль байсан тухгүй байранд

	Сурагчид биш цэргүүд байрлаж,

	Өрж зассан ширээ байхгүй

	Өвсөн дэвсгэр дээр хэвтэцгээнэ.

	 

	— Мод толгой байхгүй болохоор

	Махорын амт нэг л биш

	Ийм заяагүй юм байх гэж

	Эрхэм нөхөр Тёркин минь гэж

	Саяны тэр сахалтай цэрэг

	Санаа алдан гуньсаар байв.

	 

	— Заяа дурсах юу байх вэ.

	Замаас аван тохиолдох зүйл.

	Энэнээс сонин явдлыг хүртэл

	Эрхэм болгож ярьдаггүй би гээд

	Тёркиныг дуугүй шуухитнахад

	Толгой өргөн зарим нь ажив.

	Үүргэвч юугаа ухаж ухаж

	Үстэй малгайгаа гаргаж ирэв.

	Өөрийн нь өмсдөг ерийн малгайтай

	Өнгө зүс адилхан юм.

	 

	— Яагаад хоёртой болсон юм бэ?

	Явдал учрыг нь Тёркин ярив.

	— Талд намайг хэвтэж байхад

	Танкчин нөхөд хүргэж ирж.

	Гэтэл малгай минь алга байлаа.

	Гэмтэй болсныг дороо ухаарлаа.

	 

	Даарч хөрөхөөс айсан юм биш

	Далдуур ер нь нэрэлхсэн юм.

	Бүчлэх малгайгүй бол цэрэг биш

	Бүслэх бүсгүйтэй адил хэрэг.

	Энэхэн зуур нэгэн бүсгүй

	Эмээсэн янзтай шархыг минь бооно.

	Эв дүйг нь харсаар байтал

	Энэ ажилдаа дадаагүй бололтой.

	 

	— Малгайг минь олж өгөөч.

	Малгайгүй бол явахгүй гэж

	Учир зүггүй чанга хэлж

	Уйлах шахан гуйж билээ.

	— Өөрийн чинь малгай байхгүй байна.

	Өөрийнхийгөө өгье гэж

	Өнөөх сувилагч бүсгүй маань

	Өрөвдсөн янзтай хэлж билээ.

	 

	— Санаа зовох хэрэггүй гээд

	Саатаж надаа малгай өмсгөхдөө

	Сайхан санаат тэр хүүхэн

	Сахалд минь гараа хатгуулж билээ.

	 

	Өдий нас хүрэхдээ, би

	Өчнөөн төчнөөн малгай өмссөн.

	Үнэнийг хэлэхэд энэ малгайн

	Үнэр нь хүртэл өөр байдаг юм...

	 

	— Айхтар содон тэмдэг байна даа.

	— Алс ирээдүйг зөгнөсөн юм даа.

	— Энэ малгайг юунд хадгална?

	— Эрхэм нэгэн дурсгал бус уу.

	Эндээ гэж дотночлон хэлэхэд

	Эв зүй нь таарч гэмээж нь

	Эрхэмсэг хатагтай таны малгайг

	Эргүүлж барихыг зөвшөөрнө үү гэх

	Эгзэгтэй цаг ирэх магад гэж

	Энэ малгайг хадгалдаг юм даа.

	 

	Өөрөө тэгээд Тёркин

	Өндийж ирээд сарвайв.

	Өнөөх бүсгүйд малгайг нь

	Өгөх маяг үзүүлэв.

	 

	Тохиолдлын чанартай учралаар

	Тоотой хэдэн үг сольсон

	Тэр нэг сувилагч бүсгүй

	Тёркин шиг шархадсан цэргүүдийг

	Тордож сувилж анагаасан нь

	Тоогоо алдсан байлгүй дээ.

	 

	— Улс төрийн сонсголоос

	Уран үг ол оо биз.

	«Эргүүлж барихыг зөвшөөрнө үү...» гэж

	Эелдэг сайхан хэл ээ биз.

	Гаанс тамхины хойноос

	Ганьхарч гуньхраад яах вэ дээ.

	— Гэр бүл болоогүй хүн

	Санаа амар байгаа л даа.

	Гэр орон, гэргий хүүхэд

	Санах зовлон байх биш дээ.

	— Яах аргагүй тэр үнэн

	Яасан цэцэн хэлэв ээ, чи.

	Явдал учрыг мэдээд, би

	Яаран гэрлэхийг бодоогүй юм.

	 

	— Аян дайнд бид яваад

	Ар гэрт маань дайн ирээд

	Амьд байгалийг сүйтгэн нөмөрч

	Ар талаас маань нэхэн дагаж

	Алдарт Москвагийн босгонд хүртэл

	Амь хаацайлах нүх ухуулахыг

	Амьтан хүн зүүдлээгүй байхад

	Аль газраас чи мэдчих ээ вэ?

	 

	— Байз чи хүлээж бай.

	Балчир юм гэж битгий бас.

	Тавийн тал насалсан ч гэсэн

	Тааж би мэдсэн юм.

	Хотод биш хамтралд сурсандаа

	Гонсойж би гутардаггүй юм.

	Худлаа гэвэл лекцлэх юм сан

	Хуур минь даанч ачаанд явна.

	Саахалт хүний санаа нэг

	Сайн нөхөр минь сонсож бай!

	Тавийн тал насалсан хүнтэй

	Тааруулж ярих нь зүй биз дээ.

	 

	— Гаанс тамхи байхгүй болохоор

	Гар мухартай адил юм гэж

	Өнөөх сахалт эргэн тойрон

	Өвсөн дэвсгэрээ нэгжсээр байв.

	— Гаанс тамхинд дассан чамд

	Гарцаа байхгүй эвгүй байгаа.

	Эр цэргийн хэрэгсэл юм бол

	Энийг чи ав л даа яах вэ.

	Гаанс тамхиа чамд өгье.

	Гарзын төдий бодохгүй би,

	Хэн ч гэсэн ирэх онд

	Хэд хэдээр нь над бэлэглэнэ.

	 

	Тамхины хуучин уут аваад

	Тал засаж цаадах нь баярлав.

	Василий Тёркин тэрийг нь хараад

	Бас ингэж нэмж хэлэв.

	 

	— Гал голомтоосоо хагацах яах вэ.

	Ганц чиний буруу биш

	Толгойгоо алдвал харин тоогүй ч

	Тоглоом биш дайн хойно доо.

	Гаргаад өгөх хүнгүй бол

	Гаанс тамхиа хаяж орхиход

	Гаслах нь бас зүй юм.

	 

	Ядаж тамхиа атгаад ч гэсэн

	Яаж ийгээд энэ зовлонг

	Ялж даваад гарах ёстой.

	Эх болсон Орос орноо

	Эдэнд харин зүгээр алдах

	Эрх бидэнд байхгүй юм шүү.

	Эцэг дээдэс үр ач нар маань

	Энийг яав ч зөвшөөрөхгүй

	Түрүүнд нь харин бид

	Түм ч насалсан бай

	Одоо үлдсэн нас маань

	Олон ч бай, цөөн ч бай

	Хамаг бүхнийг бид

	Хариуцаж байгаа улс.

	Та харин тэгэхэд

	Тамхины уут ярих юм...

	 

	 

	Халз тулсан нь

	Дайсны цэргийн бие бадируун.

	Давуу хүчтэй, илүү зальтай

	Басаж доромжилсон шинж гарган

	Бардам ханхар зогсож байв.

	Харь газар дайлаар ирээд

	Ханатал унтдаг тэр цэрэг

	Олзны юманд гэдэс цатгалан

	Ооч сахлаа мөлчийтөл хусжээ.

	 

	Лавтай унагаж чадна гэж бодоод

	Орос хийцтэй бээлий хийсэн

	Лантуу адил том нударгаар

	Оновчтой нь аргагүй цохиод авлаа.

	 

	Үхлээр тоглож ер болохгүй

	Үзээд л алдахаас өөр замгүй

	Үнэндээ гэхэд энэ тулалдаанд

	Үрэгдэж болохоо Тёркин мэдэж байв.

	 

	Ухрах цагт цадтал идэх

	Уллан хориглоход дундуур идэх

	Давших цагт гэдсээ сойх

	Дайны үеийн хууль байдаг.

	Эхлээд герман, цохиод авахад

	Эрүү ам нь яйжийх шиг болов.

	Манай дайчин хариу өгөв.

	Магнай дунд нь тавиад авав.

	 

	Ам дүүрэн шорвог цусаа

	Амжиж нулимахын зав өгөлгүй

	Ахиад дайсан аягүй цохив.

	Ам хамар халуу оргив.

	 

	Дайзтай сум автоматаа хаяж

	Дайрч ороод барилцаад авав

	Хэрэв хутга байсан сан бол

	Хэрэг болж болох байлаа.

	 

	Уур амьсгаа савсуулан байж

	Унан тусан ноцолдсоор байв.

	Тоотой шүдээ хайрлах санаатай

	Тёркин цохилтоос зайлсаар байв.

	 

	Тёркин тэгж самбаа гаргаж

	Толгой нүүрээ буруулсаар байв.

	Өнөөх герман жинтэй нударгаар

	Өрц дунд нь дэлсээд авав.

	 

	Орлиох шахам дуу алдав.

	Осолтой болсныг Тёркин мэдэв.

	Хөнгөн шингэндээ ойгоогүй бол

	Хөөрхий тэгээд өнгөрөх байлаа.

	 

	Согтуу юм шиг гуйваад тэсэв.

	Солгой гарын сониныг үзүүлэв.

	Мөчөө бараг мултрах шахтал

	Мөчөөгөө өгөхгүй сайн цохив.

	 

	Шүдийг нь цөм цохисны хариуд

	Нүдийг нь оносондоо баярлаж байв.

	Ханхар германы баруун нүд

	Хараа сунгах чадалгүй болов.

	 

	Нүдэлдэх гэдэг тоглоом биш

	Нүүр ам халуу оргино.

	Булдруу болсон германы царай

	Будсан өндөг шиг улаан болов.

	 

	Урд урдаасаа эгцлэн наалдаж

	Улаан нүүрээрээ тулаад ирэв.

	Эгдүүтэй германы амнаас

	Эхүүн үнэр ханхийв.

	 

	Толгой эргэм үнэрээс жигшиж

	Тёркин ууртаа цусаар нулимав.

	Сайн гэдгийг нь сонсож мэдээд

	Саримс цусалдаг байх нь ээ, чи!

	 

	Авгай хүүхэнд яарав уу, чи?

	Алсын зорилго чинь юү юм бэ?

	Айлчилж бидэнд гийгүүлэх гээ юү?

	Алдар нэр чинь хэн бэ?

	 

	Эмгэд хөгшидтэй үзэлцэх гээ юү?

	Энд юү гэж ирэв, чи?

	Орос оронд бид чамайг

	Онцолж дайлах ёстой юм уу?

	 

	Зэрэмдэг болж зүдэрч зовсон

	Зан сайтай явуулын хүн

	Зам зуураа төөрч саатаад

	Зай завсар гуйж ирэв үү?

	 

	Зан сайтад хүн дуртай

	Заах бяр чинь тэндээ л биз.

	Захирч чи тушаана гэнэ ээ?

	Заавал өөрийнхөөрөө болгоно гэнэ ээ.

	 

	Хэний хүү, хэний эцэг чинь

	Хэрхэвч надад пад алга.

	Харвал чи хүн юм.

	Харин үнэндээ шуламс юм.

	 

	Хос залуус бүжиглэх адил

	Хоёр хүн зууралдан эргэлдэнэ.

	Араатан араатантайгаа дайсагнах адил

	Атаа хорслоор биесээ хялайна.

	 

	Эрт урьдын тулалдаан адил

	Элгэн биеэрээ бамбай шиг тулж

	Мянганы төлөө хоёр хүн

	Мятаршгүй зоригоор тэмцэж байна.

	 

	Гэрэл ороход тэдний ойролцоо

	Гэмгүй тосгон харагдаж байв.

	Танк, их буу, нисэх онгоц

	Тал талаар нь ярайж байв.

	 

	Тэр бүх дайн тулалдаан

	Тэдэнд ер хамаа байхгүй.

	Ганц биеэр Тёркин тулж

	Галын шугам барьж байв.

	 

	Эзэнгүй болсон байшингийн дэргэд

	Эвгүй зэлүүд энэ газар

	Гашуун цусаа залгин байж

	Галын шугамыг Тёркин барина.

	 

	Эрэмгий зоригтой энэ хархүү

	Эцэстээ хүртэл тулж байна,

	Эх орон — Улс гүрэн нь

	Эрэлхэг баатраа хардаг болов уу.

	 

	Ингэж түүний тулж байгааг

	Энд ер нь юу болж байгааг

	Улс гүрэн нь байг хамаагүй

	Унаган суман нь ч хардаг болоосой!

	 

	Үнэ хүнд олох гэж

	Үхэл тийш зориогүй болохоор

	Тоож хүн харсангүй гэж

	Тёркин ер гутарсангүй.

	 

	Эрэмгий зоригтой энэ хархүү

	Эцсээ хүртэл тулж байна.

	Баруун гар нь унжирч өвдөөд

	Бараг ажилгүй болоод ирэв.

	Хуучин шарх нь хөндөгдөж нэрвэгдээд

	Хугарсан юм шиг шархирч байна.

	Солгой гараараа сурсан сан бол

	Сонин сайхан байхгүй юу даа.

	 

	Хөдлөх бүр хараатай байж

	Хөлс цусаа Тёркин арчина.

	Хөөрхий тэгээд бүр сульдав.

	Хөсрий дайсан ч бас болив.

	 

	Янзтай хувцас сэлбийж салбайж

	Ярвагар царай нь нармий болж

	Ялзарсан алимтай яг ижилхэн

	Ягаантан хүрэнтэн шолбойж байв.

	Ус цус нь бөнжгөнөн гоожив.

	Уг тулалдаан улам гаарав.

	 

	Герман ч бардам, Тёркин ч бардам.

	— Нэг нь нохой бол нөгөө нь адил

	Нэг нь чөтгөр бол нөгөө нь ижил.

	Нэгдүгээр зэрэг гэдгийг минь, чи

	Нээрэн мэдээгүй байлаа гэж үү.

	 

	Арьс махаа тасчууллаа ч

	Амь гуйхгүй чөтгөр дөө.

	Аймхай хүн мянга үхдэг

	Айдаггүй хүн нэг үхдэг.

	 

	Айхтар чөтгөр чи мөн гэлээ ч

	Арай ч манайхан давуу бий.

	Хайр гамгүй цохь, чи

	Хатамжилж би шүдээ зууна.

	Хайран амийг минь бусниул, чи

	Хавчих бахь шиг зууран зуурсаар

	Үхлээ ч гэсэн дээр чинь үхнэ.

	Үүрэглэж сэрээд намайг унагаарай!

	Муу хүн мод чулуу гэж

	Мухар малгайгаараа цохино оо, чи? гээд

	Тёркин өвдөхдөө хилэн нь бадарч

	Тэсрэх цэнэггүй гранат авч

	Толгой дундуур нь буулгаад авав.

	Тонгос хийгээд герман ойчив...

	 

	Хоолойнхоо товчийг Тёркин тайлж

	Хойшоо суугаад цас үмхлэв.

	Ажил хөдөлмөрт алжаасан хүн

	Амьсгаа даран гунигтай ширтэнэ.

	 

	Хэрэн тэнэж туршилт хийгээд

	Хэрэг явдлаа бүтээж аваад

	Автомат бууг нь мөрөндөө эгэлдрэглэж

	Амьд «хэл» олзных болгоод

	Аргагүйн эрхээр гэлдрэгч түүнийг

	Ар талаас нь ёвчин туусаар

	Зөвлөлт нутгаараа чөлөөтэй алхалж

	Зөндөө юм эргэцүүлж бодсоор

	Өөрийн сумангийн байрласан газар

	Өглөөгүүр ирэх юутай таатай.

	 

	Өөдөөс яваа хүн бүхэн

	Өөрийнх гэж дороо танина.

	Амьд ирсэнд минь дотроо баярлан

	Аль нь ч гэсэн тал өгнө.

	Даргадаа очиж ёсчлон илтгэж

	Даашгүй олзоо хүлээлгэж өгнө.

	Дараа нь тэгээд хоолонд орно.

	Дааж л гэмээж нь чадлаараа иднэ.

	 

	Аяга архи тавьж өгөхдөө

	Ахлагч над руу ширүүн харна.

	Дайн самуун дуусаагүй болохоор

	Дараа нь тэгээд нойр авна.

	 

	Байлдааны галын зурвас шугам

	Баруун зүүн жигүүр бүрхэн

	Дүн өвлийн жин хүйтэнд

	Дүрэлзсэн шуурга манарч байхад

	Алдар нэрийн төлөө бус

	Алтан дэлхийн хүн төрөлхтний

	Амьдрал жаргалын төлөө

	Аюулт дайн шатааж байна.

	 

	 

	Зохиогчийн үг

	Одоо яг зуун хуудас эргэлээ.

	Ойрхон зам биш биз дээ.

	Азнаж жаахан амрахгүй бол

	Арай горьгүй байна шүү дээ.

	Өнө эртний явдал

	Өнөө үеийн үйлс

	Гал мэс, цас ус

	Газар гэр, хөлийн ороолт

	Ган хуягт танк тэрэг

	Галжуу улаан махор тамхи ...

	Гамшиг зовлон дайны тухай

	Ганцхан урт үлгэрийг

	Дэс дараалан сонсох гэдэг

	Дэндүү залхуутай юм биш үү.

	 

	Загасчинд бол цээлийн ус

	Зуухчинд бол зуурмаг шавар

	Тайгын харуулд модны тухай

	Талхчин хүнд хөрөнгөний тухай

	Адуучин хүнд агтын тухай

	Цэргийн хүнд дайны тухай

	Цэцэрхэж гардаг гэмтэй болжээ.

	Уршигт дайныг ярих ч яах вэ.

	Утга учир нь ондоо юм.

	Дайснаа дараад эргэж ирвэл

	Давтаж бас ярих болно.

	 

	Өштнөө дараад эргэж ирвэл

	Өөр юм ярих хэрэггүй

	Өөрийн биеэр туулсан бүхэн

	Өөрийн хөлөөр явсан газар

	Өөрийн гараар бүтээсэн үйлс

	Өөрийн нүдээр үзсэн бүхнийг

	Дэс дараалан ярих цагт

	Дэлгэрэнгүй сонсох таатай байх вий.

	 

	Хөлдүү газрыг хүрзээр малтах

	Хүчит танк няц дарах

	Үхлийн бөмбөг исгэрэн улих

	Үзүүрт жад сэлбэн хадах

	Гранатын цэнэг пижигнэн дэлбэрэх

	Гал мэсийн аюул дунд

	Тайван цагийн үйл явдал

	Таатай санагдах нь зүй биз ээ.

	 

	Амьдрал жаргалыг дайнтай жишиж

	Ам булаалдаж маргах нь бус

	Даланд цохилох далай адил

	Дайн самуун хүрхэрч байна.

	Эрэг болсон энэ даланг

	Эх нутгаасаа түрэн зайлуулж

	Дайн самууны аюул гамшгийг

	Дарж нэг зайлуулах юм сан,

	 

	Ивээлт өлгий эх нутгийн минь

	Ихээхэн хэсэг нь эзлэгдсэн болохоор

	Амгалан амьдрах дуртай би

	Аргагүйн эрхэнд дайныг дуулнам.

	 

	Ингэсхийгээд гүйцсэнд тооцъё,

	Энгийн үгээр тоймлож хэлбэл

	Эгэл нэгэн дайчны тухай

	Эхгүй эцэсгүй нөгөө л намтар.

	 

	Дажны цагт дайнаас өөр

	Давуутай сэдэв байхгүй гэхэд

	Давж их дэгслэхгүй бий.

	 

	Хугацаа дуустал албан хаах

	Хууль ёсны үүрэг мөн.

	Цэргийн алба хөдөлмөр юм.

	Цэрэг хүн зочин биш.

	Унтах болоход нам унтаж

	Босох болоход хадаас шиг гозойж

	Дайн болоход тулалдаанд орж

	Дайсан улангасвал адилхан улангасаж

	Давших дохиогоор урагшлан давшиж

	Даргын тушаалаар үхэхэд ч бэлэн.

	 

	Дайчин хүнд тушаалгүй юм

	Дайны цагт ер байхгүй,

	Даргын тушаал байхгүй бол

	Орон байраа ч өөрчилж болохгүй

	Ороолт оймсоо ч сольж болохгүй.

	Хайр сэтгэлд ч автаж болохгүй

	Хадамтай болж ч бас болохгүй.

	Урьдын цагийн баяд ноёд шиг

	Уйтгар гунигаас боллоо гээд

	Улс орноо орхих эрхгүй.

	 

	Хэрвээ миний баатар

	Хэн нэгэн хүнтэй

	Худгийн дэргэд зогсоод

	Хувийн юм ярьсан бол

	Хугацаат албаны цэрэгтэй

	Хутгаж битгий бодоорой!

	 

	Үгийн дашрамд нэмж хэлэхэд

	Өгүүлэх баатар минь эсэн мэнд

	Тэнэсэн сум тархинд гэгчээр

	Тэсрэх бөмбөгийн хэлтэрхий ширэм

	Зэрлэг суманд өртөөгүй явна.

	Зэрэмдэг эрэмдэг болоогүй байна.

	 

	Аймшигт салхи өмнөөс үлээж

	Амьдралыг сэгсчин мөчир шиг ганхуулж

	Аюул түгшүүр цаг бүр нэмнэ.

	Хэн тэгээд төгсгөлийг нь хэлэх,

	Хэн тэрийг нь дуустал сонсохыг

	Хэлэх арга одоодоо алга.

	 

	Дайн самууны аяыг дагаж

	Дараа хагацах цагаа болтол

	Анд сайн нөхрийнхөө тухай

	Арван үг амжиж хэлэх сэн.

	Гаршин дадсан хуучин заншлаар

	Ганцхан гэм нь өөр замаар

	Их буу бөгсөөрөө явж

	Ирмүүн тулалдаан хийж байна.

	 

	 

	«Хэн Буудав?»

	Урьд өдөр нь тулалдсан

	Утаа униар намдав.

	Урссан хөлс хатаж

	Улайсан төмөр хөрөв.

	Ухсан нүхний шороо

	Урин цагийг санагдуулж

	Хагалсан газрын үнэр

	Хамар цоргин ханхлав.

	 

	Хагас мод газар

	Харганад дайсан бүгнэ.

	Дайсан хүртэл хэдхэн алхам

	Дайны галын шугам дээр

	Өчигдрийн тулалдааны ул мөр

	Өөд уруугүй зурайсан

	Өөрийн хүнийх нь мэдэгдэхээ больсон

	Өтгөн ногоотой нуга

	Амсар ирмэг нь хуйхлагдсан

	Ан гаваар дүүрч

	Салам болтлоо бөмбөгдүүлж

	Сархинаг болсон газар

	Сандааж урвуулсан талд

	Сайхан үдэш болов.

	Таван сарын цох

	Тал дундуур дүнгэнэж

	Танил дотно дуу нь

	Таатай сайхан санагдав.

	 

	Усан шүүдэр бүрхүүлтэй

	Төмөр малгай өмсөөд

	Ухсан нүхэнд суугаа

	Түмэн аавын хүүхдийн

	Ухаан санаа үймж

	Төрсөн нутгаа дурсав.

	 

	Дайны галын шугам биш

	Гэртээ байгаа шиг санагдав.

	Орой болоход яаран гарч

	Морио идүүлдэг нь бодогдов.

	 

	Хүүхэн хонгор бүсгүйтэй

	Хүслээ ханатал бүжиглээд

	Хүний нүднээс далдуурхан

	Хүргэж өгүүт үнсээд

	Ээж минь хүлээж ядна гээд

	Эргэж гүйдэг нь санагдав...

	 

	Тэгтэл харин гэв гэнэт

	Тэртээ тэндээс чимээ гарч

	Эхлээд юү нь мэдэгдэхгүй байснаа

	Агшин зуур тодорхой болж

	Элэг зүрх зүсэх шиг болов.

	 

	Галын шугамын хүрээн дотор

	Гагцхүү энэ яхир дуунаар

	Хамгийн түрүүнд жолооч нар

	Хар замаас зайлан гүйлдэнэ.

	 

	Ганц өнгөөр гуншин орилж

	Гандан бүрээ шиг гаслан уйлна.

	Гавшгайлж хурдлан гүймээр ч байсан

	Ганцхан ч алхам хөдөлж болохгүй

	Шаасан гадас шиг бат зогс.

	Шантарч харин бүү гунь.

	Алиалж бидний зүйрлэж ярьдаг

	Адгийн түрэлт энэ шүү дээ...

	 

	Хүн бүхэн дуугүй ширтэж

	Хөмхий зуун хүлээж ядна.

	— Эргэнгүүтээ одоо дайрна.

	Ээ дээ мөн ч горьгүй шүү дээ

	Энэ ч ганц авна даа гэж

	Хажууд чинь байгаа зарим хүн

	Хачин их халамжилж хэлнэ.

	 

	Шуугин исгэрэх бөмбөгдөгч онгоц

	Шумбаж доошоо дайрах цагт

	Хэн бүхний аманд бэлэн

	«Хэвтээд» гэхээс хүчтэй юмгүй.

	Үхнэ гэдэг үнэн юм.

	Үнэндээ хэн ч зайлж гарахгүй

	Аль улиралд дайны цагаар

	Амь үрэгдвэл дээр юм бэ дээ?

	 

	Аагим халуун нар ээж

	Амьд байгаль төгс сэргэсэн

	Аятай таатай зуны цагт

	Амь алдаж яасан ч болохгүй,

	Нарт ертөнц нойрондоо дийлдэх

	Намар цаг зохимжтой гэлээ ч

	Ухсан нүхний шалбаагт зууралдаж

	Урагшгүй үхэж бас болохгүй

	 

	Өвлийн цагт бол газрын хөрс

	Өнгөн талдаа хөлдүү болохоор

	Элдэв юмаар дарах болно,

	Ингэж үхэх бас тусгүй.

	 

	Хаврын цагт бүр ч дэмий,

	Халуун зун харамсалтай байсан,

	Хайлган намар бас болоогүй

	Хахир өвөл тусгүй санагдсан юм

	Хаврын цагт яаж үхэх вэ?

	Харин бүр дургүй хүрэв.

	 

	Өрсөн ирэх үхлийг, чи

	Өөрийн нуруугаар хаацайлах гэж

	Өвч дэлхий наалдах

	Өрөвдөлтэй байна даа, хөөрхий зайлуул.

	 

	Хорин хэдэн настай, чи

	Хоргодож нуугдаж хэвтлээ ч тэр

	Хорт сум дайрлаа гэхэд

	Хорвоо өнгөрөх нь тэр шүү дээ,

	Шимтэй ногоог морь чинь хэрхэн

	Шир шир зулгаахыг мартаж

	Алга юугаараа нүүрээ дарж

	Агшин зуур мартагнана чи.

	 

	Үхэл тэгээд чихэнд чинь хангинаж

	Үерхэж дассан хонгор хүүхэн

	Үдшийн сайхан дурсгалт цаг

	Үлдэж хоцорсон гэр орноо

	Үеийн нөхөд эцэг эх

	Үзэхгүй юм шиг санагдах вий...

	 

	Дайны цагт сунаж хэвтэх

	Дайчин хүнд таарахгүй хэрэг,

	Урьдаас мэдэж гэмээж нь

	Уулгалах үхэлтэй халз тул,

	Улаан нүүр лүү нь нулим хамаагүй.

	Цэргийн дүрэмд заасан ёсоор

	Цэх шударга зоригтой үз.

	Алив энэ чинь юу сан бил ээ?

	Алиалалт биш дайн шүү дээ.

	Гэтэл байлдагч өндийж ирээд

	Германы онгоцыг суугаа буудав.

	 

	Гурван цэнгийн идэштэй

	Гуранзан даавуу оосортой

	Хуяг нэвтлэх сумтай

	Хурц жадтай винтов.

	 

	Адилгүй хүчтэй тулалдаан

	Агшин зуурын тулалдаан.

	Хар тоонолж тэмдэгтэй

	Харийн дайсны онгоц

	Хажуулдаж хальсан завь шиг

	Хазасхийгээд явчихлаа.

	Хадуурч байгаа морь шиг

	Хамаагүй дугуйраад талийлаа.

	 

	Гайхал минь битгий саат

	Газар өрөмдөөд орж үз!

	Онц хурдан, хоёр моторт

	Орчин үеийн байлдааны онгоц

	Алтан дэлхийг нэвтэлж гараад

	Америк тив хүрэх гэсэн шиг

	Ган хуягийн хүнд жингээр

	Газар шигдэн лагхийв.

	 

	— Сийлээд орчхож чадсангүйеэ

	— Сиймхий газрыг нь олсонгүй л дээ.

	Цэцэн тусгадаг хэн бэ гэж

	Цэргийн штабаас утасдаж эхлэв.

	Харилцуур бариад генерал амьсгаадна.

	Хаа байна, тэр баатар.

	Хэн буудав, ол гэнэ,

	Хэсэг дарга эрэл хийнэ.

	 

	Ухсан нүхэнд нуугдаж оролгүй

	Ураг саднаа дурсан хэвтсэн

	Манайхны нэг цэрэг тэр нь

	Мань хүн их бууч биш

	Бас тэгээд нисэгч ч биш

	Баатар гэхээр тэднээс дутах уу даа?

	 

	Нөгөө цэрэг тэр байна.

	Нөхөд нь түүнд баяр хүргэнэ.

	Тэглээ ч гэсэн тэрхэн зуур

	Тэдэнд нэг л хачин санагдав.

	 

	Тэгээд энэ чинь хэний буруу вэ?

	Тэгтэл ахлагч ингэж хэлэв:

	— Аавын хүүгийн аз гэж дээ

	Алтан одон зүүлээ шүү дээ!

	 

	Тёркин дор нь өлгөж аваад

	Тохуу хийж хариу хэлэв:

	— Дайсны онгоц ганц биш дээ

	Даан их зовоод яана даа ...

	 

	Бахтай энэ шог яриа

	Батальон даяар түгж гарав.

	Баатрын эгнээнд Василий Тёркин

	Байр суурь эзлэх болов.

	 

	 

	Баатар эр

	— Нэгэнт та нар сэргээсэн хойно

	Нэр төр, шагналын тухай

	Нэмж хэлмээр санагдаж байна.

	Нээрээ шүү, тоглоом биш.

	 

	Нэгэн удаа эмнэлэгт хэвтээд

	Нэг хоёр хонож байлаа.

	Хажуудах хүнээ санамсаргүй харвал

	Харин тэр маань баатар байлаа.

	 

	Даахийг нь авсан хүүхэд аятай

	Даанч залуухан эр байлаа.

	Баатар болбол юутай билээ гэж

	Байн байн сэтгэлд орлоо.

	 

	Харилцаж бид ярилцаж эхэллээ.

	Хамгийн түрүүнд ингэж асуулаа:

	— Аль нутгийнх билээ та

	Арай манайх биш биз дээ?

	 

	— Та өөрөө хаанах вэ гэж

	Талархаж тэр маань хариу өчив.

	Нутаг усаа хэлж өглөө;

	Нутгийн хүн байж юу магад.

	 

	— Та юу гэнэ ээ? гээд

	Танил нөхөр маань өндийж ирээд

	— Тамбов нутгийн хүн, би гээд

	Тайлбарлах янзтай одондоо хүрэв.

	 

	Смоленск нутагт ерөөсөө

	Ийм баатар төрөөгүй гэж

	Онцолж мэдэгдэх гэсэн юм шиг

	Олон үггүй таг болов.

	 

	Тэр хоёр газар чинь

	Тэс өөр нутаг.

	Уул ус, тал хөндий

	Ургамал амьтан нь хүртэл

	Угаасаа шал ондоо гэж

	Ухуулж хэлэх шиг санагдав...

	Яав даа даанч, Тёркин минь.

	Яасан нутагсаг юм бэ дээ, чи!

	 

	Өнөөх маань тэгсэн эсэхийг

	Өөрөө би мэдээгүй ч гэсэн

	Өсөж төрсөн нутаг минь

	Өргөн олонд алдар нэргүй

	Өнчин юм шиг санагдаад

	Өнчин өрөөсөн гэж бодохоос

	Өр зүрх хэчнээн харласныг

	Өгүүлж хэлэх үг алга.

	 

	Бардам биш гэсэн маань

	Бас ч тиймгүй байх нь байна.

	Одон нэгэнт зүүсэн хойно

	Одоо бол харин «худал» гэх сэн.

	Өөр өөрсдөдөө нутагтай хойно

	Өрөөлөөс бид горьдохгүй

	Та яах вэ Тамбовынх байг

	Танил чинь тэгвэл Смоленскийнх.

	 

	Эгшигт цоорын уяхан аялгуунд

	Эргээс эмтэрч бутнаас бултарсан

	Эх нутаггүй цагаачин биш гэж

	Эртнээс нааш дуулдаг сан.

	Эх нутгаараа бардахгүй гэлээ ч

	Энэ дэлхийг тойрлоо ч тэр

	Смоленск өвгийн цоор хөгжим шиг

	Эелдэг аялгуу хаа ч байхгүй.

	Сайхан төрсөн хонгор минь

	Салж хаашаа одно гэж

	Сахал юугаа имрэн байж

	Сайхан ая дардаг сан.

	 

	Үг хэл байхгүй атлаа

	Үнэн сэтгэл аз жаргалыг

	Уян ялдам дуулахад нь

	Уяран уйлмаар болдог сон.

	 

	Эрт үеийн уламжлалтай

	Эгшигт тэр цоорын төлөө

	Эх нутаг Смоленск тийшээ

	Эцтэл явахад би бэлэн.

	 

	 

	
Генерал

	Орчлонгийн талыг дайн бүрхэж

	Орилоон гаслаан хоёр жил үргэлжилж

	Орон нутгийг минь гал ороов.

	 

	Тэртээ тэнд Ладога үлдэж

	Тэрэнтэй адил Дон ч холдлоо.

	Тэрэг хөллөсөн хос морь

	Тэртээ тэнд харз шимнэ.

	Аль нэгэн хязгаар нутагт

	Алим, монос цэцгээ дэлгэж

	Дан цамцтай усан цэрэг

	Тал дундуур пулемёт чирнэ.

	 

	Тэртээ тэнд хот шатаж

	Тэнгисийн усанд онгоц живнэ.

	Эгц уул өөд танк мөлхөж

	Ижил мөрөн рүү аюул нөмрөв.

	 

	Тэртээ тэнд гэртэй юм шиг

	Тэрнээ бас мэдээгүй юм шиг

	Байрлаж хориглосон хэсэг дээрээ

	Вася Тёркин наранд шарна.

	 

	Олзлон булаалдах дайныг дагасан

	Ойн жижигхэн горхины дэргэд

	Өмд цамцаа угааж угааж

	Өлгөж орхиод хатааж байлаа.

	 

	Улайссан газрыг элгээрээ тэвэрч

	Урагш нь гараа сунгаж тавиад

	Бүтэн жил үзээгүйгээ үзэж

	Бүр нэг тухтай зүүрмэглэж хэвтэнэ.

	 

	Тачирхан устай шанд горхи

	Тайлаад тавьсан гутлын нь дэргэдүүр

	Талын ногоог илбэн таалсаар

	Талийж цаашаа жирэлзсээр байлаа.

	 

	Нарийн хайрыг мөлийтөл угааж

	Намуун дуугаар энхрийлэн байх нь

	Аман үлгэрийн хэл шиг ч юм шиг

	Аялгуут дууны хөг шиг ч юм шиг.

	 

	Чиний усанд хөлөө угаалаа.

	Чи минь тэгтэл хаашаа яарна.

	Заяасан эх нутгийн минь зүг

	Зам зууртаа хазайхгүй юм уу.

	Төмөр торон хашаан доогуур

	Төвөг орохгүй шургах хойно

	Төрж өссөн нутгаар минь чи

	Түдэлгүй дайраад гарахгүй юм уу.

	 

	Хортон дайсныг харуулын дэргэдүүр

	Хориглолт хийдэг нүхний хоорондуур

	Булж далдалсан их бууны нь

	Бутны цаанаас өнгийхгүй юм уу.

	Санамсаргүй янзтай хуучин хэвээрээ

	Саваа даган чамайг урсахад

	Явган морьтой ямар ч харуул

	Яаж ч чамайг саатуулахгүй.

	 

	Төрсөн тосгоны минь хүртэл чи

	Түдэх юмгүй урсан очно.

	Буутай цэргүүд гүүрэн дээр зогслоо ч

	Буцаж чи далдирахгүй өнгөрнө.

	 

	Тэгэхэд чиний эрэг дээр

	Тэсэхүйеэ бэрх уйтгар гунигаа

	Тэр чигээр нь илчлэх гэж

	Цэргийн эх ирэх юун.

	 

	Алс газар зорин урсах

	Ариун тунгалаг усны чинь мандлаас

	Амраг хүү чинь амьд мэнд гэж

	Ачит ээж минь сонсдог ч болоосой.

	 

	Хөдөө хөрж, гадаа гандаж

	Хөл гараа санжтал шархадлаа ч

	Амьд мэнд эрүүл саруул

	Алдарт баатар болоод байна.

	 

	Эх дэлхийг хацартаа нааж

	Ингэж Тёркин хэвтэж байтал

	— Генерал дуудсан, түргэл гэж

	Гэв гэнэт ард нь сонстов.

	 

	Хойшоо эргэж өндийж харвал

	Холбоочин цэрэг зогсож байлаа.

	— Шалавлах гээд генерал дээр

	Шалдан очилтой биш дээ гэж

	 

	Догь байдал гаднаа гаргавч

	Дотроо бас сэтгэл догдолж

	Хатаж гүйцээгүй өмд цамцаа

	Хам хум, өмссөн болов.

	 

	— Таван минутын хугацаа үлдлээ.

	— Та гайгүй тогтож хайрла.

	Газраас ямар зайлуулах биш

	Галын шугамаас хэтрээх биш.

	 

	Хэрэг болж генерал дуудахдаа

	Хэрхэвч шийтгэх гээгүй гэдгийг

	Хэдий урьдаас мэдэж байсан ч

	Хувцас хунараа сайн засав.

	 

	Генералын суух газар гэрийн

	Гол хаалганд Тёркин хүрэхдээ

	Бурхан хэрвээ байдаг сан бол

	Бурхан хэрвээ байдаг сан бол

	Бушуухан залбирч мөргөх байлаа.

	 

	Толгой даргатай уулзах гэдэг

	Тоглоомын хэрэг биш шүү дээ.

	Наана хэлэхэд хорин мод

	Цаана хэлэхэд дөчин мод

	Галын шугамыг биеэр хариуцсан

	Ганц генерал энэ шүү дээ.

	 

	Албан тушаал, зүүсэн одон

	Ахмад нас аль алинаараа

	Генерал биднийг ахлах болохоор

	Гэмгүй царай гаргах нь зүй.

	 

	Шийжүү будаанд түлэгдэн уйлж

	Ширээн доогуур паацганаж явахад минь

	Данчин эрийн тоонд орж

	Дайн тулалдаанд салаа ч юм уу

	Аягүй бол суман цэрэг

	Авч ордог байгаа шүү дээ.

	 

	Эхний эгнээний нэгэн болох

	Энэхэн хэсэг зурвас дээрээ

	Дайны цагт генерал хүн

	Дарга Калинин, Төв Хороо

	Өөрийн эцэг, дагах хууль

	Өрхийн тэргүүлэгч гэсэн үг.

	 

	Тэгээд тэр Генералын амнаас

	Нэрээ дуулах гэдэг чинь

	Байлдаанд явсан хэн бүхэнд

	Багагүй гавьяа мөн биз дээ.

	 

	Гавьяа зүтгэл үйлсийг чинь үнэлж

	Генерал өөрөө биеэр уулзаж

	Галтай халуун дайчин гараараа

	Гарыг чинь атган баяр хүргэнэ.

	 

	— Аа чи чинь ийм баатар

	Айхтар начин шонхор бий.

	Сайн дайчин юм даа гэж

	Сайшааж чамайг магтах бий.

	 

	Бяр чадал нуруу туруугаараа

	Байлдаанд гавьяа байгуулаагүй ч гээ

	Баярын хувцас өмсөөгүй ч бай

	(Байлдаан одоо хийж дуусаад

	Баяраа дараа тэмдэглэнэ гайгүй)

	Начин шонхор гэснээс хойш

	Наадах нэрээ л хадгалах хэрэгтэй.

	 

	Генерал энгэрээсээ мултлах адил

	Гавьяат шагнал гардуулж өглөө.

	Дотор сэтгэлээ барь, чи

	Догь хэвлүүн байж үз.

	 

	Өгөршсөн цамцанд шагнал юуг нь

	Өөрийн биеэр генерал зүүгээд

	Шинжиж Тёркиныг ажиж хараад

	Ширвээ сахлаа илж байв.

	 

	Генерал хэрэв сахалтай байвал

	Гангалах гэснийх биш гэдгийг

	Энэ дашрамд тэмдэглэж хэлэхэд

	Илүүдэх юмгүй санагдаж байна.

	 

	Дайны цагт ч, баярын цагт ч

	Даан даангүй генерал хүн

	Сахлаа нэг ирмэсхийгээд

	Санаа сэдэх заавал учиртай.

	Юу ч гэсэн дайчин заншил.

	Юм учиртай мод мөчиртэй.

	Чапаев сахалдаа хайртай байсан нь

	Цаанаа бас учиртай гэлцдэг.

	 

	Байлдагч тэгтэл шагналдаа

	Баярлаж их юм болсонгүй.

	Ямар учиртай болохыг

	Ялгаж генерал мэдсэнгүй.

	 

	Хоёр жилийн нүүр үзсэн

	Хуучин хашир цэрэг

	Онгоц буудаж унагаснаа

	Онц юманд бодсонгүй.

	 

	Онцгой гавьяа байгуулбал

	Онцолж урамшуулах амархан.

	— Орон нутагтаа долоо хоног

	Одонгоо зүүж очоод ир... гэв.

	 

	— Тёркин тэрийг нь ойлгоогүй ч юм уу

	Тоглож байна гэж бодсон ч юм уу

	Гайхаж жаахан эргэлзэв.

	Гар нь үл мэдэг чичиргэнэв.

	Толгой даран санаа алдаж

	Тёркин аяархан хариу хэлэв:

	— Долоо хоногийн хугацаа

	Арай бага байна... гэв.

	— Яагаад тэр билээ гэж

	Яаран генерал асуув.

	Орон нутаг харихад

	Очих зам хэцүү.

	Гэр маань хэдий ойрхон ч

	Гэтэлж очих бэрх,

	Гол горхины ус сан бол

	Год хийгээд л орчих сон.

	Өдийд чинь явахдаа

	Өдөр явах аргагүй

	Шөнө л явах хэрэг гарна.

	Шөнө маань тэгтэл богинохон шүү дээ.

	— Танайд хүрэх ч яах вэ

	Тамхи татахаас амархан байна.

	 

	Яаж харин, чи

	Явж ирэх юм бэ?

	— Битүү ойтой манай нутаг.

	Бут бүрийг нь мэднэ, би.

	Хэн ч намайг олохооргүй

	Хэцүү зам мэднэ, би.

	 

	Аль ч өнцгийг нь гэсэн

	Арван хуруу шигээ мэднэ.

	Смоленск нутгийн болохоороо

	Энд би гэртээ гэсэн үг.

	— Алив чи хүлээж бай,

	Алиалж битгий хошигноод бай...

	Генерал тэгээд бодол болсноо

	Гэв гэнэт өндийж ирээд

	Хайрласан харцаар байлдагчийг хараад

	Ханан тийш ойртож очив.

	— Гацаа тосгон чинь хаа байна.

	Газрын зураг дээр заа гэв.

	 

	Ард нь Тёркин очив.

	Амьсгаа даран зогсов.

	— Днепр мөрөн энэ байна.

	Дэргэд нь манайх бий дээ гэв.

	 

	Генерал тэнд тэмдэг тавиад

	— Ганцаараа яваад хэрэггүй чи

	Явдлын далимаар хамт явъя.

	 

	Яах вэ чи жаахан хүлээ...

	Нэгэнт шагнасан чөлөө хойно

	Нөхөж чамд өгнө гэв.

	 

	Байлдагч тэгэхэд нь «Мэдлээ» гээд

	Байрандаа номхон зогсож байв.

	Түүний дараа мань хүн

	Түрхэн зуур бодол болов...

	 

	Тэгтэл генерал сахлаа илбээд

	«Юу гээ вэ?» гээд босож ойртов;

	Газрын зураг дэлгэн сууж

	Галын шугам удирдаж байхдаа

	Үзэж хараагүй хэчнээн ч хүнийг

	Үхэл тийш явуулсан юм бил ээ!

	 

	Хүн бүхэнтэй уулзана гэхэд

	Хүнд байх нь аргагүй юм.

	Аль болгонтой салах ёс хийж

	Аятай харцаар тайтгаруулах билээ.

	 

	Аль болгонтой салах ёс хийж

	Анд нөхөр шигээ дотно учирч

	Алгандаа гарыг нь чанга атгаж

	Алдар нэрийг нь дуудан байж

	Амжилт бүтэмж хүсэн ерөөж,

	Агшин зуур хүлгэлзэн бодож

	— Амаргүй ажил мөн гэлээ ч

	Арга нь нэг олдоно... гэж

	Ая тал засах билээ дээ.

	 

	Гайгүй сайн генерал ч гэсэн

	Ганц хүн хаа хүртэх вэ.

	Заримтай нь тэгээд салах ёс хийж

	Замд нь үдэж өгдөг байж.

	 

	Генерал цэргээ хүү шигээ бодож

	Цэрэг нь генералаа эцэг шигээ хүндэлж

	Хошууч генерал цэрэг хоёр

	Хурдан зуур тэврэлдэв.

	 

	Байлдагч эндээс гаруутаа

	Байлдаан дундуур явж

	Гэр орон, нутаг усандаа

	Гэтэлж очих ёстой байж.

	 

	 

	Өөрийнхөө тухай

	Аль хэдийн гэрээс гарч

	Алсыг зорьсон билээ, би.

	Алдаж осолдсон нь багагүй ч гэсэн

	Ариун дурсгал үлдсэн билээ.

	 

	Энэ олон жилийн турш

	Элдэв юманд санаа зововч

	Эцэг өвгөдийнхөө эх нутгийг

	Элэг зүрхэндээ хайрласаар явна.

	 

	Саахалт айлын багачуудтай

	Самар жимсийг нь түүж явсан

	Өвгөн буурал ой тайгаа

	Өнөө бие нь дурсан санана.

	 

	Хорт сумны тусгалд

	Холтос дол нь холцроогүй,

	Хорлож зориуд сүйтгэх шиг

	Хожуул болтол нь хядаагүй

	Газар дороо минагүй

	Галын дөлөнд харлаагүй

	 

	Хөсрий хонгио, төмөр малгай

	Хөглөрч новширч хэвтээгүй

	Хөхөө өвлийн хүйтэнд

	Хөрс юуг нь сэгсчээгүй

	Харийн дайсны хүүр

	Хавь ойрт нь булаагүй

	Нутаг усныхан ч гэсэн

	Нутаглаж шигээгүй ой.

	Өнө эртнээс өөрийн гэсэн

	Өвгөн буурал тайга.

	 

	Мөчрийг нь сүлжиж овоохой босгож

	Мөн ч их тоглодог сон.

	Тугал бяруугаа ширэнгэ дотуур нь

	Туйлдаж ядартлаа эрдэг сэн...

	 

	Зуны эхэн сард

	Зузаан ойд ороход

	Навч болгон нь идэрхэг

	Найртай хөөртэй байдаг сан.

	 

	Навч навчиндаа наалдан

	Нарнаас зарим нь халхалсан

	Навчсын тэр хүрээлэнг

	Нарийн хур угааж,

	 

	Олон мөчир орооцолдсон

	Ойн ширэнгэ дотор

	Үдийн халуун дуниартан

	Үнэрт давирхай ханхална.

	 

	Шилмүүс цацаг намируулсан

	Ширэнгийн гүн дотор

	Шоргоолжны бут анхилан

	Согтоох адил нозооруулна.

	 

	Гал шиг наранд төөнүүлсэн

	Гацуур модны холтсонд

	Давирхайн тунгалаг дусал

	Доголон нулимс шиг бөнжийнө

	 

	Эрдэнэт ой чимэгтэй

	Эх болсон нутаг

	Санаа сэтгэлээс гардаггүй

	Саруул сайхан нутаг.

	 

	Өтөлж үхтэл дурсагдах

	Өсөх насны явдал

	Жилийн өмнөхөн юм шиг

	Жигтэй ойрхон санагдана.

	 

	Усны эрэг дээр өнгөрөөдөг

	Үдийн нозоорсон халуун

	Хуучин муу хашаа

	Худаг хүртэл зурайх

	Алтан элстэй зөрөг

	Амтархан уншдаг ном

	Шилэн хүзүү рүү унжих

	Шилбүүрийн нарийн сур

	Сургуулийн танхим, бөмбөрцөг,

	Сургаж хүмүүжүүлэх багш

	Энэ бүх явдал

	Ээлж дараалан дурсагдана...

	 

	Аятай тухтай зуны цагаар

	Арван жил очоогүй

	Орон нутагтаа очиход

	Онцын саад байгаагүй...

	 

	Хөгшин болсон эхийгээ

	Хөөрхийлж асрахаар очиход

	Төмөр торон доогуур

	Мөлхөх хэрэгцээ байгаагүй,

	 

	Учирч золгохын баяраар

	Ухаан санаа бялхаж

	Унаган нутгийнхаа ойгоор

	Урьдын адил сэлгүүцэн

	Нэг нутгийнхаа улстай

	Ний нуугүй ярилцахад

	Сүүтийж гэтэх хулгайч шиг

	Сүүдэр дагахаар байгаагүй.

	 

	Эрдэнэт ой чимэгтэй

	Эх болсон нутаг минь

	Эзэрхэг дайсны мэдэлд

	Энгүй шаналсан орон минь

	 

	Эргэж би ирнэ.

	Эргүүлж чамайгаа авна.

	 

	Ан гөрөөсний жимээр биш

	Атаат дайсныг дарж

	Алдарт ялалт байгуулаад

	Анд нөхөдтэйгөө ирнэ би.

	 

	Тэр цаг ойртож байна.

	Тэсэж чи минь хүлээж үз...

	 

	Өгүүлэх баатар чинь алив?

	Өөрийнхөө тухай л ярилаа гэж

	Уншигч хэрвээ зэмлэвэл

	Урдаас нь хэлэх үггүй юм шүү.

	 

	Хэрвээ бид шударга яривал

	Хэн маань ч гэсэн хүн шүү дээ.

	 

	Та биднийг нэг л дайсан

	Талан дээрэмдэж доромжилсон шүү дээ.

	Тэр тухай л би ярина.

	Тэмцэж маргахыг үл хүснэ.

	 

	Эх эцэг, ах дүү нар минь

	Тэртээ талд үлдсэн болохоор

	Энгүй их зовлонд унаад

	Тэгж би хэлж байна.

	 

	Гамшиг зовлонд учирсан би

	Гаслан орилоход буруу байхгүй

	 

	Тэр бүх сайн сайхан минь

	Тэртээ талд үлдээд байна.

	Ядрах зовлон үзсэн бол

	Яг тэр чинь болоод байна.

	 

	Тэгж миний хайрлан хүндэлдэг

	Тэр бүх сайн сайхан минь

	Тэртээ тэнд нөгөө талд

	Тэмдэггүй хилийн цаана хоцров.

	 

	Орой өглөө, өвөл зунгүй

	Оволзох галд шатаж байгаа

	Орон нутгийг минь тэр хил

	Огтолж зааглаад байгаа юм...

	 

	Энэхүү номын дотор

	Энд тэнд бишгүйдээ

	Өгүүлэх баатрынхаа өмнөөс

	Өөрөө биеэрээ ярьсан нь бий,

	 

	Наргиант манай баатар ч гэсэн

	Намайг хааяа төлөөлдгийг

	Хараагүй бол харж ав.

	Хамаг хариуцлага над дээр юм даг.

	 

	Тэр бид нэг нутагтай

	Тэгэхдээ хэдий шүлэгч биш ч

	Үг хэл сайтай шүү.

	Үгүй гэвэл тэр л биз.

	 

	Аялж Тёркин цаашлах тутам

	Араас нь зохиогч дагах болно.

	 

	 

	Намаг дахь тулалдаан

	Нэгэнт өнгөрч мартагдсан

	Нэргүй нэгэн тулалдааныг

	Дурдаж одоо ярья.

	Дурсахгүй өнгөрөх магадгүй.

	 

	Ой тайга, бут ширэнгэ

	Усан намгаар дайсан замнаад

	Өвдөг татсан ус

	Өрц тулсан шавартай

	Явган цэрэг дайралдаж

	Ядарч сульдан гэлдэрч

	Их буу шигдсэн

	Ийм нэгэн тулалдаан

	Ижил мөрний эрэг дээрх

	Ихэмсэг сүртэй цайз

	Нийт даяар ганцхан

	Нийслэл хотын төлөө биш

	Борк хэмээх нэртэй

	Багахан тосгоны төлөө

	Дайн самуун дэгдсэний

	Дараах жил нь болсон юм.

	 

	Ойн зөргийн дэргэд

	Усан намгийн тэртээ

	Тосгоны хуучин суурин дээр

	Тортогт яндан ёрдойно.

	 

	Зэгсэн бэхлэлт ил газраас

	Зэрэг зэрэг гал нээж

	Үнсэн товрог болгоод

	Үлдсэн юм нь тэр байж.

	 

	Чулууны нь зүйл элс болж

	Модны нь зүйл зомгол болсон

	Борк хэмээх тэр тосгоноос

	Бараалж харласан толбо үлджээ.

	 

	Эргэн тойрон хөвд намаг

	Энэ орчлонгоос түүнийг тусгаарлажээ.

	Энд төрсөн хэн нэг хүн

	Энэ дайнд яваа гэдгийг

	Эргэцүүлж бас бодох хэрэгтэй.

	 

	Намалзаж бамбалзсан дов сондуул

	Намаг газрын усан шүүдрээр

	Хөл нүцгэн гүйж явсан

	Хөдөөгийн малчин бондгор жаал.

	 

	Нутаг ус нэгтэй

	Нас чацуу найз

	Онцын итгэлт нөхөр

	Оросын хөдөлмөрч цэрэг

	Кавказын ууланд тулалдаж

	Сталинградын төлөө

	Амь бие үрэгдэв үү.

	 

	Эсвэл чи одоо

	Энээхэнд харагдах мананд

	Эхээс анх мэндэлсэн

	Эцэг өвгөдийн нутаг

	Ээлтэй Боркоо харж

	Энэлэн шаналсан газар

	Энэ зурвасын хажууд

	Уйтгарт урт дуугаар

	«Ура» хашхирч явна уу?..

	 

	Хэрэг явдал бүтэмжгүй

	Дайн, тулалдаанд амжилтгүй бол

	Хэний буруу гэдгийг

	Дараа нь шүүхэд бэрх.

	 

	— Их буу ч яамай шүү

	Их үүрэг гүйцэтгэсэн

	Танк л харин дахиад

	Талаар хадуураад явчихлаа.

	 

	Танкчид хэрэв тааралдвал

	Талаар хадуурав гэхгүй

	— Явган цэрэг л ганцхан

	Яг хэвтээд босоогүй гэнэ.

	 

	Явган цэрэг тэгэхэд

	Яарч тэвдсэн шинжгүй

	Талд хэвтэж байхдаа

	— Танк л алга гэлцэнэ.

	 

	Нэрэлхэж биесээ өмөөрөн

	Нэг нэгийгээ хараана.

	Нисэхийнхнийг тэд харин

	Нэгэн дуугаар зэмлэнэ.

	 

	Хар хэл хүрмээр

	Хачин сайхан залуус

	Тун өөгүй атал

	Тосгоноо булааж чаддаггүй.

	 

	Усан намаг хүдрээр

	Ухсан шуудуу дагуулан

	Дайсны тал дахин

	Миномётын гал нээв.

	 

	Бэлэн хаягийг маань мэдчихээд

	Бэлгээ тэд илгээв.

	Миний ар талд хэзээ

	Мина тэсрэх бол гэж

	Довын цаана нуугдан

	Догдолж чи хэвтэнэ.

	 

	Шалбайтал норсон цэргүүд

	Шавар намгийг зүхэж

	Хуурай газар үхвэл

	Хувь заяа гэлцэнэ.

	 

	Гурав хоног ингэж

	Гутарч гуньхарч хэвтэхдээ

	Ганц ч юм идэлгүй

	Гараа салаавчилж байлаа.

	 

	Намираа бороо хаялна.

	Найтааж бас ханиалгана.

	Тамхи орооё гэтэл

	Тасархай сонин ч байхгүй.

	 

	Ууттай махор, чүдэнз маань

	Усанд нороод аарц болов.

	— Ийм зовлон байх, та минь

	Тийм биз дээ, Тёркин минь?

	 

	Шалбаагийн хажууд Тёркин хэвтэж

	Шал тоохгүй шинж үзүүлэн:

	— Эгээ ч нөхөр минь тийм биш

	Энэнээс дор юм бас бий.

	 

	— Энэнээс дор юм хаа байх вэ?..

	— Эсэргүүцэж битгий марга, та нар

	Үнэндээ бид амралтад байна.

	Үнэмшихгүй нэг нь байна л биз.

	 

	Их шогч маань хажуудах хүмүүсээ

	Ингэж хэлээд ажиглаж байлаа.

	Усанд хэвтээд ч даарсан юм уу.

	Уруул нь хөхөрч харласан байлаа.

	 

	— Өнө үед чи

	Өөрийн намагт байна.

	Салаа сумантайгаа хамт

	Салбар ангиасаа тасраагүй байна.

	 

	Хоёр гранат бүсэнд чинь бэлэн

	Хуйтай винтов гарт чинь байна.

	Ийм сайхан байхдаа чи

	Ичихгүй бас уцаарлаж үглэнэ ээ.

	 

	Хуяг нэвтлэх винтов буу

	Хуягт танк, их буу

	Ар талд ч, галын шугамд ч

	Асар хүчтэй зэвсэг шүү дээ

	 

	Байгаа бие чинь тэгээд

	Батальон, хороо, дивиз

	Овойлгож цааш нь нэмбэл

	Орос орон, галын шугам

	Товчид нь тэгээд ганц үгээр

	Тодорхойлж хэлбэл - чи цэрэг

	Жагсаалын цэрэг гэдэг

	Жаахан бодох хэрэгтэй.

	Хэрвээ жилийн өмнө бол

	Хэцүү юм үзэх байсан юм.

	 

	Хаа ч байгаа юм бэ, Орос орон?

	Хаагуураа ч чухам манайх юм бэ?

	Хүний өөрийнхийг ялгахгүй ухрахад

	Хөл чинь урагшаа гишгэхгүй байх сан.

	 

	Хаа дайралдсан газраа чи

	Хавийн тосгоноос зайдуухан

	Хамтралын бухалд нуугданхан

	Харанхуй шөнийг өнгөрөөх сөн...

	 

	Ингэж ярьтал гэв гэнэт

	Исгэрэн улих үхээрийн чимээ

	Дотор хүйт оргиулан

	Доошлон ойртож чангарсаар

	Тэсрэх нүргэлэх дуу

	Тэр дороо үргэлжлэв...

	 

	— Янгинасан хар үхээр чинь

	Яриа ядахдаа тасалчихлаа.

	 

	Тэсрэлт болгоны дараа

	Тэдгээр хүмүүс дээрээс

	Салам цохиулсан мөчир

	Салбарсан навчис ойчиж

	Аюул одоо нөмөрлөө

	Амь зайл гэх шиг болно...

	Олны дотроос Тёркин л

	— Онохгүй, наадах чинь! гэнэ.

	— Хэрвээ оновол яана?

	— Хэрэв тэгвэл хариуцъя гэж

	Хэвлүүн байдлаар Тёркин л

	Хэнэг ч үгүй сууна.

	Дараачийг нь та нар сонс.

	Дайныг би мэднэ.

	Ээрэм талд байгаа

	Эзэнгүй бухалд байхад

	Хагас модны тэртээ

	Хамтралын захын байшингаас

	Хормой өвс авахаар

	Хоёр герман ирлээ.

	Хорогдож хэвтсэн бухлаас минь

	Хоёр дайсан ухахдаа

	Хоолой нийлүүлэн дуулахад

	Хор шар хөдөллөө.

	Үнэмшинэ үү, байна уу, хамаагүй

	Үнэн нь л үнэн юм даг

	Мангуу чөтгөрүүд харин

	«Манай Москва» гэсэн шүү гээд

	Нэгэн герман дуулахдаа

	Нээрээ ч тэгэх байх гэмээр

	Хоолой юугаа тааруулж

	Хожуул түшин дуулав.

	Ингэж эднийг элэглэсэн

	Эвгүй нь аргагүй ая

	Ихэмсэг дүрийг нь хараад

	Элгээ хөштөл инээлдэв.

	— Өглөө та нар инээнэ ээ.

	Өөрөө хэрэв сонссон бол

	Инээд биш ханиад

	Ичиж гутах байсан даа.

	Гэхдээ нэг жилийн өмнөх шиг

	Герман одоо дуулахгүйг

	Та нар өнөөдөр мэдчихээд

	Тавлаж шоолж байна л даа.

	— Герман одоо дуулахгүй нь

	Гэмгүй үнэн шүү, та нар минь ...

	— Тосгоныг тэгтэл өгөхгүй

	Тун их үзэлцэж байна.

	Төмрийн дархны хөөрөг

	Түлхэж хийгээ гаргах шиг

	 

	Урьдаас бэлтгэсэн юм шиг

	Уртаар сүүрс алдан

	Хэн нэгэн хүн

	— Ай даа, хүү минь гэв.

	Тэрийг нь Тёркин өлгөж

	— Тэгээд! гэж сөргөөтөл

	Тал талаас хүмүүс

	Тачигнатал хөхрөлдөж гарлаа.

	 

	— Аяа Тёркин, чи

	Алиа золигийн хүүхэд

	Аав ээж хоёрынхоо

	Алиныг нь ингэж дуурайсан юм бэ?

	— Ээжээс би төрөөгүй

	Эгчээсээ гарсан юм шүү дээ.

	 

	— Эгчийн хүү Тёркин

	Элэглэж дахин шоглооч,

	— Дахиад би чадашгүй

	Далдынхаа авьяасыг гамная.

	Дараачийн бөмбөгдөлт хүртэл

	Дарж нөөцөлж үлдээе.

	 

	— Гэлээ ч гэсэн гялайлаа.

	— Гэмгүй гэмгүй зүгээр

	Толгой унжуулахаа больцгоож

	Төвөг зовлон оролгүй

	Тосгоныг эзэлж авснаар

	Төгсгөл болговол яана вэ?

	 

	Тёркин болсон хойно доо

	Толгой хавьд нь л явж

	Нарсаар хийсэн орос шийдмээр

	Найман дайсныг нам цохив.

	 

	Болгоож та нарт шууд хэлэхэд

	Борк нэртэй тосгоны төлөө

	Урин цагийн энэ дайн

	Уйтгартай биш байсан юм.

	 

	Онц бэрхийг туулсан

	Олон өдөр өнгөрсөн юм.

	Тэглээ ч гэсэн дахиад

	Тэрэн тухай лавлахад

	 

	— Өвдөг татсан ус

	Өрц хүрсэн шавартай

	Явган цэрэг дайралдаж

	Ядарч сульдан гэлдэрч

	Өвдөг тохойгоо цоортол

	Өдөр шөнөгүй мөлхөж

	Зуурам балчиг шавхайд

	Зууралдаж ядан явж

	Хамаг олонд алдартай

	Харьков ч биш, Ростов ч биш

	Борк гэдэг нэртэй

	Багахан тосгоны төлөө

	Нарсан ой, бут

	Намгийн тэр нэг тулалдаанд

	Үнэнч шударга үхлээр

	Үрэгдсэн хүн олон.

	 

	Аймшигт энэ тулалдааныг

	Алтан үсгээр бичихгүй ч

	Амьд үлдсэн хэсэг нь

	Амь үрэгдсэнээ дурсах бий.

	 

	Орон даяар ганцхан

	Онцын алдарт хот

	Ижил мөрний эрэг дэх

	Итгэлт бат цайз.

	Бараг одоо мартагдсан

	Борк нэртэй тосгон

	Алины нь ч төлөө хамаагүй

	Амь үрэгдсэн бүхэн

	Үхэшгүй намтарт бичигдэн

	Үүрд хамт дурсагдана.

	 

	Эх болсон Орос орон

	Эднийг яасан ч мартахгүй

	Алалдах дайн өөр өөр ч

	Амьдрал үхэл нэг шүү дээ.

	 

	 

	Хайр сэтгэл

	Дайн тулалдаанд явахын цагт

	Дайчдын тоонд орсон бүхнийг

	Ямар нэгэн хүүхэн хүн

	Яав ч үдэж гарга аа шүү дээ...

	Хувийн бэлэг байхгүй ч гэсэн

	Хувцас хунар бэлд ээ шүү дээ.

	Тэр тэгээд хагацсан хойно

	Тэмдэгт дурсгал бол оо шүү дээ,

	 

	Тэгэхэд тулгарсан эцсийн харц

	Тэр бүх онцлог дуртгал

	Хэн бүхний бодол санаанаас

	Хэрхэвч гарахгүй нандин зүйл.

	 

	Тэнэг мунхаг алдрын төлөө

	Тэнэн бядах алсын замд

	Тэрхүү хайрын эелдэг харц

	Тэгж амархан мартагдахгүй вий.

	 

	Энэ маань тэгээд бид бүхэнд

	Эрхэмлэж нандигнах сайхан дуртгал.

	Эгнэгт үүрд цээжнээ үлдэх

	Энэ насны ганц дурсгал.

	 

	Хэзээ ямагт энэ дурсгал

	Хэнхдэг дотор тулаатай байдаг.

	Хэн хүнд энэ тухай

	Хэлж хамаагүй огт болохгүй.

	 

	Учир нь чухам юу гэвэл

	Угаас заяасан амрагийн сэтгэл

	Тухайлахад бас чамд ч бий

	Тунгааж сайн бод, найз минь.

	 

	Дайчдын тоонд орсон бүхнийг

	Дайн тулалдаанд явахын цагт

	Ямар нэгэн хүүхэн хүн

	Яав ч үдэж гарга аа шүү дээ...

	 

	Энэ олон хүүхнүүд дотроос

	Эх хүнийг бага мөрөөддөг

	Энгийн мөртөө хачин заншлыг

	Энд бас дурдах нь зүй.

	 

	Элгэн садан эцэг эхээ

	Ихэд мөрөөдөх дэмий гэлцдэг.

	 

	Эрт урьд тухайнхаа цагт

	Эх хүн бүгд адилхан

	Элэг зүрхний хайрыг эзэлсэн

	Эхнэр хүн байгаа шүү дээ.

	 

	Үнэнч гэргийн ариун сэтгэл

	Үхлээс ч илүү, дайснаас ч давуу

	Үнэтэй цэнтэй нандин зүйл.

	Үүнийг одоо л шалгаж үзэцгээ.

	 

	Урьдаас цагдаж зэмлэх эрхтэй

	Урамшуулан зоригжуулж түлхэх чадалтай

	Тэр сайхан ариун сэтгэлийг

	Тэсэж та нар битгий чамла.

	 

	Газар гэрт бүрэг ч бай

	Ганцхан хуудас тэр захидлыг

	Гаргаж ирээд дахин унш.

	Энэ захидлыг чамд бичсэн

	Эзэн нь одоо хаа байна?

	Чухаг нандин энэхэн үед

	Чухам яаж суугаа бол?

	 

	Энхрий бяцхан үрс нь

	Унтаж байгаа болов уу?

	Эрхэлж дүрсгүйтэж үймүүлээд

	Уцаарлуулж байгаа болов уу?

	Нозоорч толгой нь өвдөөд

	Нойрмоглож суугаа болов уу?

	Нойтон мод нь асахгүй

	Зовоож байгаа болов уу?

	 

	Энэ бүхэнд ганцаардаад

	Эцэж цуцлаа ч гэсэн

	Элдэв зовлон тоочиж

	Эхнэр чинь яасан ч бичихгүй.

	Хүүхэн хүн болгон

	Хүйтэн үгэнд дургүй.

	Заавал чамайг амьд байхад

	Захиагаа хүрнэ гэж боддог.

	 

	Одоо үед хүүхэн бүхэн

	Онцын элэгсэг зантай болжээ.

	Овилго муутай шулам шиг хүүхэн

	Олон л дайралддаг байсан шүү дээ

	 

	Хол газар дайнд явж л

	Хоёр яс хагацмаар хүүхэн

	Хорвоод бас зөндөө байхыг

	Хоёр нүдээрээ үзсэн би.

	 

	Өөдгүй ийм хүүхэнтэй цуг

	Өдөр болгон шаналахын оронд

	Шөргөн гал бөмбөгдөлт доогуур

	Шөнө өдөргүй мөлхөх дээр.

	 

	Үеийн нөхөд минь энэ бүхэн

	Үнэнийг хэлэхэд тоглоом юм шүү.

	Амраг сэтгэл дайн хоёрын

	Аль нь илүү настай вэ гэдгийг

	Анд нөхөд минь та бүхэн

	Анх түрүүнд хэлж аль?

	Алив нэгэн үнэний өөдөөс

	Айхыг мэдэхгүй ширтэн байж

	Амраг сэтгэлийн төлөө, би

	Ам нээж хэлэх байна.

	 

	Дайн самуун хэчнээн ч үргэлжил

	Дайралдсан бүхнээ хэчнээн ч талхал

	Дандаа мөрөөдөх амрагийн сэтгэл

	Даваад заавал үлдэх учиртай.

	 

	Аргагүй учир нэгэнт иймээс

	Алсын алсаас туулан ирэх

	Амрагийн гараар бичигдсэн захидал

	Аятай байдаг нь тэр биш үү.

	 

	— Эелдэг хонгор хүүхнүүд минь

	Элбэг дэлбэг бичиж байж үз.

	Захиа занаа бичихээсээ та нар

	Залхуурч битгий хойш суу.

	 

	Ач гучаа тойруулж суулгаад

	Аажуу уужуухан эхлэх байх.

	Ам амандаа тэднийг шалбал

	Ахиад ч болсон ярих байх.

	Азай буурал өвгөдийг бид

	Анзаардаггүй явдал бас бий шүү.

	Тэр үед нь л больё яамай.

	Тэгтэл бас зай байна.

	 

	Дайны гал ид шатаж

	Дарийн утаа манарч байлаа.

	Дайсны гал дор Василий Тёркин

	Дайчин нөхөдтэйгөө тосгонд ойртов.

	 

	Өссөн төрсөн нутагтаа хүрэхэд

	Өөр зам олддоггүй байж.

	Заавал энэ жижиг тосгон нь

	Замд тохиолдох ёстой байж.

	 

	За одоо яана гэх вэ.

	Зарим хүний зам өөр

	Заавал тосгоноо дайръя гэвэл

	Заяа нь ингэж таарахгүй.

	 

	Тааралдсан бүхнээ л унагая гэх шиг

	Тархин дээгүүр үхэл исгэрнэ.

	Ээрэм талд юм эрэх шиг

	Эгнээ зэрэгцээд цэргүүд урагшилна.

	 

	Анх удаа шинэ цэргүүд

	Аян дайнд ингэж орохдоо

	Тёркин бидэнтэй цуг гэдгээр

	Тордож сэтгэлээ засаж явлаа.

	 

	Битүү гал дайсан нээхэд

	Бие хэдий аралзах авч

	Василий Тёркиныхоо нүдэн дээр

	Балгаа чирэхгүйг бүгд хичээнэ.

	 

	Толгой дээгүүр сум исгэрээд

	Тун ч горьгүй болоод ирлээ.

	Тёркин ч түүнтэй өрсөн

	Тогдгосхийгээд цасан дээр унав

	 

	Аз завшаан хувь зохиолоо

	Алалдах дайнд шалгасан хүмүүс

	Амь нас үрэгдэх аюулаас

	Айж эмээх нь гайгүй байдаг.

	 

	Эсрэг дайны гал дундаас

	Эсэн мэнд амь гарагсдыг

	Айхыг мэддэггүйн шидэт хүчин

	Аварчихдаг ч байж мэдэх юм.

	Тоо томшгүй ийм явдлыг

	Толгойгоороо үзэж өнгөрөөсөн

	Тёркин ч гэсэн одоо хэр нь

	Тэсрэлт хүлээгээд хэвтэж байна...

	Дайны талбарын энтээ талд

	Дарга нь бодолд автан сууна.

	Энгэртээ зүүсэн цагны нь зүүнд

	Эндэх явдал бүгд захирагдана.

	 

	Эргэн тойрон нүргэлэх чимээ

	Энд тэндхийн тэсрэлт бүхнийг

	Эзэн хүн шиг шинжин ажиж

	Эргэцүүлж сайн нягтлан бодно.

	 

	Эрэглэн ухсан шороон ханатай

	Элс гоожсон газар гэрт

	Эвхмэл зураг ширтсэн генерал

	Энгэрийнхээ цагийг гаргаж харлаа...

	 

	Хавхийтэл тагийг нь хаалаа.

	Хар хөлсөө сая л арчлаа...

	 

	— «Эх орны төлөө салаа урагшаа!»

	Энэ команд Тёркинд хүрлээ.

	 

	Эрлэг хааны элч гэмээр

	Энэ үгсийг мань Тёркин

	Хэвлэлийн хуудаснаас олонтоо үзэж

	Хэдэн удаа дайнд сонссон ч

	 

	Амьд хүнийг гал руу хөтөлж

	Алив бүгдийг орчлон төлөөлж

	Ариун хариуцлага ганцаар хүлээх

	Үнэн мөн, уйтгар гуниг

	Үлэмж шударга угтрал цөхрөлийн

	Өнөөх айхтар шидэт хүчээр

	Өр зүрхэнд дахин хадав.

	 

	— Эх орны төлөө урагшаа!...» гээд

	Эрэлхэг зоригтой золбоотой казах

	Дэгжин байртай идэрхэн эр

	Дэслэгч цолтой салаан дарга

	Явуут буудан урагш гүйж

	Явган цэргээ хошуучлан дайрч

	 

	Тосгоны зүг зогсоо жолоогүй

	Торолзон бүрэлзэн арилан одохуй

	Толигор цасан дээр түүний мөр

	Тодхон гэгч зурайж байв.

	 

	Сайх тосгоны захад хүрээд

	Сахал юугаа имрэн байж

	— Сайн байна, урагшаа! гэж

	Жавхаат дуугаар хашхиран хэлэх нь

	Жанжин Чапаевтай төстэй байв.

	 

	Яг тэгээд ухасхийхдээ

	Явдал дундаа бүдрэн унав.

	Толигор цасан дээр зурайж гарсан

	Тодхон мөр нь тийнхүү тасрав...

	 

	Усанд шумбан орох адил

	Цасанд гудран үхэтхийн унав.

	— «Дарга шархадлаа» гэх чимээ

	Дав даруй дамжин тархав.

	 

	Өрсөж нөхөд нь гүйн ирвэл

	Өндийж ирээд үг хэлэв:

	— Шархдах биш үхэж байна, би

	Шалавхан нөхөд минь, урагшаа! гэв.

	 

	Үүдэн хоймор хүрэхгүй

	Тосгон ойртсон байлаа.

	Үүнийг Тёркин хараад

	Толгойлох болсноо мэдлээ.

	 

	— Эх орны төлөө салаа урагшаа!

	Энэ команд хангинан хадмагц

	Эв нэгтэй дөчин нөхөд

	Нэгэн хүн ухасхийх адил

	Нэг зэрэг дайран оров.

	 

	Дайнд хэрэв амжилттай бол

	Даан даангүй төгсгөл дээр нь

	Аль алинаа магтан сайшааж

	Ам амандаа шагшдаг билээ.

	 

	— Танк тун гайхалтай явсан

	— Сапёр ч сайн байсан

	— Их буу ч бас ижилгүй

	— Явган цэрэг ч яриа байхгүй.

	— Агаарынхан айхтар байсан

	Аль аль нь сайн байсан.

	Амжилт ялалт ихдэх тутам

	Алмайрч сохрох зөндөө шүү дээ.

	Алдар гавьяа зээлэхийг хүсэгчид

	Аль олон л байдаг шүү дээ.

	 

	Гэтэл юманд ёс байдаг

	Генерал ирээд асууж гэнэ:

	— Хэн, өнөөдөр тосгон эзлэхэд

	Хамгийн түрүүнд орсоэ юм бэ?

	 

	Тийм тийм хүн гээд

	Тэнд илтгэж толилуулж гэнэ.

	Хүнд шархтай байгаа учраас

	Хүрэлцэн ирж чадсангүй

	 

	Олон аавын хүүхдүүд дотроос

	Овог нэрийг нь дурдаж гэнэ.

	Онцолж Тёркиныг нэрлэж гэнэ.

	Ондоо хэн ч байсангүй гэнэ.

	 

	 

	Үхэл байлдагч хоёр

	Аймшигт тулалдааны ширүүн гал

	Алсын гүвээ даван одов.

	Ард нь хоцорсон Василий Тёркин

	Амьдын төдий цасан дээр хэвтэнэ.

	Цус нь урсан нөжрөн тунаж

	Цастай барилдан доор нь хөдөлнө.

	 

	— Хонгор найз чинь болсны хувьд

	Холгүй ойрхон хүргэж өгье.

	Хондон цагаан цасан шуургаар

	Хоцрох мөрийг чинь баллаж өгье.

	Алив, байлдагчаа явъя гэж

	Аюулт үхэл шивнэн хэлэв.

	 

	Хөр цасан дэвсгэр дээр

	Xөлдөж хэвтсэн Тёркин

	— Авлигач чамайг хэн дуудав.

	Амьд хэвээрээ байна гэв.

	 

	— Амь чинь хэдий тасраагүй ч гэсэн

	Амьдарч цаашаа чадахгүй, чи

	Үхлийнхээ хар сүүдрийг, би

	Үзэсгэлэнт царайд чинь тусгаж амжсан

	Цайрч зэвхийрсэн царай дээр чинь

	Цасны ширхэг хайлахаа больсон,

	Хар үхэл гэж бүү зэвүүрх

	Харанхуй шөнө өдрөөс дээр... гэж

	Үхэл түүнд улам ойртон

	Үглэж дахин хэлэв гэнэ.

	— Яах санаатай байна, чи?

	Яг шулуухан хэлээд аль.

	Үхэл жаахан түгдэрсхийгээд

	Үтэр хойшоо зайлсхийгээд

	— Яах ч гэсэн юм алга л даа...

	Яльгүй юм л хүссэн юм.

	Алтан аминаасаа уйдав гэдэг

	Ам тангаргийг чинь авах гэсэн юм.

	 

	— Гараа өргөн буулаа гэж

	Гарынхаа үсгийг зурах хэрэг үү?

	— Ам нэгэнт өгч чадвал

	Амар тайван нойрсох болно.

	— Тэр ч арай дэмий байх аа.

	— Тэртэй тэргүй чи өнгөрсөн.

	Тэмцэж маргаад огт хэрэггүй.

	 

	Цэрэг ч бай, генерал ч бай

	Тэрнийхээ сэтгэлийг баясгаж бай.

	Тэр чинь тэдэнд шагнал юм шүү.

	 

	Ингэж та нараас гуйсан минь

	Энгийн хэрэг огт биш шүү.

	 

	Алалдах дайн нас богинотой

	Амрагийн сэтгэл зам урттай.

	Аюулт дайнд яваа цагт

	Анд минь үүнийг санаж яв!

	 

	Хайр сэтгэл цэцэглэх цаг

	Хаяанд одоо ирээд байна.

	Үнэн мөн нарийн учрыг нь

	Үүний дараа сийрүүлж бичье.

	 

	Дайн тулалдаанд явахын цагт

	Дайчдын тоонд орсон бүхнийг

	Ямар нэгэн хүүхэн хүн

	Яавч үдэж гарга аа шүү дээ.

	Тэгэхэд харин манай Тёркиныг

	Тэвэрч хэн ч үдээгүй юм.

	Тэрэндээ би тус болж

	Тэрхэн үед амжаагүй юм.

	 

	Хань нөхөр анд найзаа

	Харийн замд үдээгүй хүүхнүүд

	Хайран залуу тэрийг минь

	Хайрлаж үзээрэй, би гуйя.

	 

	Нисгэгчид манайхан унаж үхдэг,

	Морин цэрэгт бас талтай,

	Ний нуугүй та нараас гуйхад

	Явган цэрэг рүү хандаж үз.

	 

	Онгон хүлэгтэй морин цэрэг

	Онгоцон унаатай нисгэгчид яамай.

	Явган цэрэг л дайны цагт

	Яггүй үүрэг хүлээдэг шүү дээ.

	 

	Танкчин залуу гоолиг ч бай

	Тавьсан үүргээ биелүүлдэг ч бай

	Ямар ч гэсэн дайны цагт

	Явган цэргийг хүндлэх ёстой.

	 

	Их бууч мэдлэг сайтай

	Илүү дутуу зөрүүлдэггүй бай

	Ялимгүй зүйлд овойх хэрэггүй

	Явган цэрэг л гол нь байдаг.

	 

	Явган цэрэг рүү охид минь

	Ялдам харцаа тусгаж үз.

	Явган цэргээс илүү юм

	Яасан ч та нарт олдохгүй.

	 

	Анд нөхөр Тёркинд минь

	Амраг сэтгэлээ өгч үз.

	Амжилт ялалтаар дайн дуустал

	Авааль гэргий шиг нь хүлээж үз.

	 

	 

	Тёркин амрав

	Дайн самуун аяны цагт

	Дайралдсан байшин, дулаан халх

	Газар гэр зооринд ч яах вэ

	Ганц тохиолоор таарсан газраа

	Ор дэвсгэр засах гэж

	Онц их ажил бололгүй

	Ар өврөө налан шахалдаж

	Арван цаг унтахаас илүү

	Аятай тухтай амралт байхгүй.

	 

	Арай илүү амрах таатай ч

	Арга буюу дайны цаг.

	Албан хаагч цэргийн хүнд

	Амрах хугацаа ихдэж болохгүй.

	 

	Эхний эгнээ галын шугамаас

	Агшин зуур холдох болж

	Замын машинд дайгдаж суугаад

	Зан диваажинд хүрлээ гэе.

	 

	Галын шугам эхний эгнээ

	Гайхамшигт диваажинтай залгаа гэж

	Гайхшаа барахдаа хошин үгээр

	Гангалах гэж тэгсэн юм биш.

	 

	Гуалин зүйсэн сайхан байшин

	Гутлаа арчих дэрсэн шүүртэй,

	Үргэлж халах дулаан зуухтай

	Үнэхээр энэ чинь диваажин биш үү?

	 

	Овог нэрээ эхэлж бичүүлээд

	Орж цаашаа хувцсаа тайлна.

	Нуугьсан халуун зуухны дэргэд

	Нуруугаа ээж маадайн зогсоно.

	 

	Эргэн тойрноо сайтар ажигла.

	Эгнээ зэрэгцсэн ор ярайна.

	Энэ нь тэгээд «унтлагын» өрөө

	Энд зөвхөн нойрсож амарна.

	 

	Энд тэгээд цэрэг хүн

	Эгнээ орны нэгийг эзэмшиж

	Хуурай дулаан хучлага дотор

	Хувцас хунараа тайчиж унтана.

	 

	Диваажин адил энэ газар

	Долоо хоног ийн амарна.

	 

	Энд ирсэн хүн бүхэн

	Ингэж унтаж амрахын сацуу

	Өдөр бүр дөрвөн удаа

	Өөр маягаар хооллох ёстой.

	 

	Дассан сурсан заншил гэдэг

	Даанч хэцүү байдаг юм байна.

	Өвдөг дээрээсээ хооллож болохгүй

	Өндөр ширээнээс зооглох ёстой.

	 

	Гайхамшигт диваажинд хэн ч гэсэн

	Гал зуух руу гүйж болохгүй.

	Хутган жадаар талхаа үйрүүлж

	Хувцас хунартайгаа сууж болохгүй.

	 

	Хүйтэн халуун ямар ч зэвсэг

	Хөлийн тэнд байж болохгүй.

	Ийм хатуу ёс дэглэм

	Энэ газар байдаг юм байна.

	 

	Аягатай хоолоо идэж дуусаад

	Аян дайныхаа дассан заншлаар

	Алга юм уу ханцуйгаараа

	Ам хамраа арчиж болохгүй.

	 

	Халбага сэрээгээ хуучин заншлаар

	Хамаагүй түрийлж болохгүй.

	Хамаг энэ нарийн журмыг

	Хашир цэрэг санах хэрэгтэй.

	 

	Энэ мэтийн жижиг зүйлийг

	Энгийн байдлаар ажиглаж мэдээд

	Эрхэм нөхөр Василий Тёркин

	Эрхбиш болгоохоор шийдэж гэнэ.

	 

	Үдийн хоол хэдийн өнгөрөөд

	Үдшийн зоог залгаад ирэв.

	— Ямар санагдана, манай энд?

	— Ялимгүй доор байсан бол

	Яг л таармаар юм санж дээ...

	 

	Тамхи татаж санаа алдаад

	Тасалгаандаа ороод хэвтээд өглөө,

	Толгой түрүү нь хачин сэнгэнээд

	Тун ч нэг эвгүй байлаа.

	 

	Тостой гараар барих аргагүй

	Торго шиг цэвэр хос даавуу

	Эрүүл энх байгаа болохоор

	Эмнэлэг санагдаад хачин байлаа.

	 

	Орондоо орж биеэ хураагаад

	Огт хөдлөлгүй хэвтэж байтал

	Оройн эргүүлд яваа хүүхэн

	Ороод ирэх нь яг таарлаа,

	 

	Хойно урдаас нь зэрэг зэрэг

	Хоёр гурваараа эгцлэн ширтэв.

	Харин тэр эргэгч хүүхэн

	Хатан хаан шиг ширвэн харав.

	 

	Тёркин бас сэм ажив

	Тийм ч сайхан хүүхэн биш юм.

	Галын шугамын ойролцоо л

	Гайгүйд орох хүүхэн юм.

	Гэрлийн бүдэгт аятай санагдана.

	Гэргий адил дотно санагдана.

	Хамт амрагч тэр нөхөд нь

	Харин түүнд дассан бололтой...

	 

	Амарч сайхан унтах санаатай

	Амьсгал юугаа жигдлэн хэвтлээ

	Аян замдаа явсан сан бол

	Айхтар хүйтэн байгаа даа.

	 

	Салхины эрч юутай бэрх

	Сарны илч юутай бага.

	Самуун дайн, цэргийн амьдрал

	Сац бас өвлийн цаг.

	 

	Амьд яваа цэргийн хүнд

	Амарч унтах юутай таатай.

	Тоглоомгүй, нойр хүрэхгүй нь гэж үү?

	Толгойгоо битүүлж үзэх юм бил үү?

	 

	Ар өврөөрөө хөрвөөсөөр байтал

	Аажуу, цаг өнгөрөв бололтой.

	Хажуудах нөхөд маань хурхираад байхад

	Харин Тёркин ганцаар сэрүүн.

	 

	Бүгчим ч юм шиг, зэврүүн ч юм шиг

	Бүр учрыг нь олж ядлаа.

	— Малгайгаа өмсвөл дээр гэж

	Мань хүнд нөхөд зөвлөв.

	— Энд ирсэн хүн бүхэн

	Ингэж анх зовдог.

	Маний сурсан заншил болохоор

	Малгайгүй бол нойр хүрдэггүй.

	 

	Дайн тулалдаанд өмссөөр явтал

	Дарийн үнэр нэвт шингэж

	Газар шороо шувт шигж

	Гал усанд гандан элэгдэж

	Хөсрий төмөр торон саадад

	Хүү татуулан цоо үсэрсэн

	Амь дүйж дайнд орох

	Амарч унтах аливаа цагт

	Хагацаж салж огт үзээгүй

	Хавтай таатай малгайгаа өмсвөл

	Хачин сайхан бие тавьж

	Хамаг бие халуу оргин

	Нойр хүрээд ирэх нь тэр.

	Нөхдийн хэлдэг зөв байжээ.

	 

	Маргааш өглөө мань хүн

	Маш эрт сэрж гэнэ.

	Алс газар энэ шөнө

	Аялаад ирсэн шиг санагдаж гэнэ.

	 

	Хаа ч юм бэ нэгэн газар

	Халуун усанд орсон ч юм шиг

	Тарчиг өвөл биш, зун ч юм шиг

	Тайван цаг ирсэн ч юм шиг.

	 

	Өвөл, шөнө дөнгөж өнгөрөөгөөд

	Өмссөн малгайгаа авахаа мартаж

	Өрөөсөн гутлаа өмсөх зуураа

	Өөрийн эрхгүй бодол болов.

	 

	Өег хоол, тохитой байр

	Өөлөөд байх юм тун ч алга.

	Тэглээ ч гэсэн, анд нөхөд минь

	Тэмцлийн эцэс болоогүй шүү дээ.

	 

	Хоёрын хооронд иймхэн хугацаанд

	Хувцас хунараа тайчиж унтах

	Хэрэг байна уу, үгүй юү гэдгийг

	Хэлээд өгөөч, нөхөд минь.

	 

	Диваажинд ямар дандаа байх биш

	Дэндүү их муу зан сурна.

	Энэ нь ч яах вэ дүүрч гэж бодъё

	Илүү цаг л алдахаа больё.

	 

	Аяганы хийцтэй цай уугаад

	Гараад шууд алхалж гарлаа.

	Ачааны машин амдаж гүйгээд

	Гараа өргөөд сууж амжлаа.

	 

	Хэр зэрэг хол явсныг

	Хэрэгтэй бол хэмжээд үз.

	Гайхамшигт диваажин түр баяртай.

	Галын шугам одоо хэрэгтэй.

	 

	Замын тойрууд үсрэн бууж

	Задгай галан гэртээ ирэв.

	— Надаас хойш сонин юутай вэ?

	Найз нар минь яриад бай.

	 

	— Диваажингийнхаа сониноос, чи

	Дэлгэж бидэнд урьдаар ярь.

	— Яах аргагүй сайхан газар

	Ялимгүй харин доор байвал

	Яг л таармаар газар юм...

	 

	Үнэхээр сайхан амарч унтлаа.

	Өөлөөд байх юм тун ч алга.

	Тэглээ ч гэсэн, анд нөхөд минь

	Тэмцлийн эцэс болоогүй шүү дээ.

	 

	Варшавын засмал барин явсаар

	Баруун хил хүрлээ гэхэд

	Бараг нэг амрах болно.

	Бас тэр маань ч эцсийнх биш.

	 

	Дайн самуун, аяны замд

	Дайралдсан байшин, дулаан халх.

	Газар гэр зооринд ч гэсэн

	Ганц тохиолоор таарсан газраа

	Ор дэвсгэр засах гэж

	Онц их ажил бололгүй

	Ар өвөртөө наалдан шахалдаж

	Амарч унтаж л явъя гайгүй.

	 

	 

	Давшилт

	Унаа морьд маань хөдөө байгаа шиг

	Усанд өөрсдөө ирдэг болтол

	Удаан хориглолт хийсэн юм даа.

	Тэргүүн шугам нутагшин байрласан

	Тэр бүх ой даяар

	Тэжээвэр нохойн дуу сонстох нь

	Тэр чигээрээ хөдөө нутаг шиг.

	 

	Аз заяагаар амьд хоцорсон

	Азарган тахиа өглөөгүүр бархирч

	Айл хотлын өрхийн тэргүүлэгч

	Армийн комиссарыг сэрээдэг байлаа.

	 

	Хахир өвлийн жин хүйтэнд

	Халуун усанд биеэ угааж

	Урлаж хийсэн гар дэвүүрээр

	Уурт цохиулж тухалдаг байлаа.

	 

	Үдэлж байгаа аянчин адил

	Дайны чөлөөнд түр амарч

	Байсхийгээд зав гаргаж

	«Вася Тёркин»оо уншдаг байлаа.

	 

	Гэтэл хориглолт төгссөн тухай

	Гэв гэнэт тушаал гарч

	Галын утаа, газар гэр

	Гав ганцаар өнчрөн хоцорлоо.

	 

	Гасалж зовсон бүтэн жил

	Ганцхан өдөр шиг санагдах болов

	Энэ бүх дайны явдал

	Ингээд бас өнгөрөх байх.

	 

	Эсэн мэнд үлдэж гэмээж нь

	Энэ баатар маань буурал болчхоод

	Москвагийн босгонд дайтаж явснаа

	Мөдхөн бас дурсах л болно.

	 

	Уруул ам чинь шазайн татаж

	Ургаа шүд чинь язайж гэж

	Үхэл, байлдагчид дөхөн хэлэв.

	 

	— Үгүй! гэж цаадах нь хариулав.

	— Тэнгэрийн хаяа улайж чинэрээд

	Тэсгэм хүйтнийг зөгнөж байна.

	Тэгээд чи хөлдөх болно.

	Тэгэхлээр намайг битгий саатуул.

	— Тэсэж үзэхийг бодно, би.

	— Тэсгэлгүй тэнэг амьтан, чи

	Тэртээ тэргүй өнгөрөөд байна.

	Үстэй дээлээрээ би хучъя.

	Үүрд чи даарахаа болино.

	Үнэхээр энэ чинь зүй биз дээ.

	Үнэмшээд ч чи уйлж байна.

	— Өвлийн хүйтэнд уйлснаас биш

	Өрөвдлийн нулимс унагасан биш

	 

	— Аз жаргал, зовлон гунигийнх

	Аль нь ч адилхан нулимс шүү дээ.

	Явган шуурга манарч байхад

	Яасан ч чамайг олохгүй шүү дээ.

	Хэн нэг нь оллоо ч гэе

	Хэрэгцээ огт байхгүй шүү дээ.

	Ажил ингэж удаж байхаар

	Аль хэдийн үхдэг байж гэж

	Аргагүй чи бодох болно.

	— Авлигын эзэн үхэл чи

	Алиалж битгий тохуу хий.

	Амьдрал бараг үзээгүй болохоор

	Амьд явахыг хүснэ би...

	 

	— Амь гараад үлдлээ гэе.

	Алжаал, аймшиг, өвлийн хүйтэн

	Бахь байдаг хуучин хэвээрээ

	Бас л чамайг зовооно шүү дээ.

	Ар гэртээ санаа зовж

	Амсах зовлон л нэмэх болно.

	 

	— Аюулт дайныг давж гараад

	Ар гэртээ эргэж очно.

	— Тэглээ ч гэж бодъё яах вэ.

	 

	Тэгээд... тэгээд огт нэмэргүй.

	Нүнжигтэй буянтай газар нутаг чинь

	Нүцгэн болтлоо дээрэмдэгдсэн шүү дээ.

	— Ажилчин хүн болохоор, би

	Ар гэрээ өөд татна.

	— Ар гэр чинь нурсан шүү дээ.

	— Ахиад би босгож барина.

	— Зуух тэгвэл байхгүй шүү дээ,

	— Зуурмаг хийгээд бас л барина.

	Арван хуруу тэгш болохоор

	Амьд л явбал арга олдоно.

	— Өрөөсөн гар мухар ч юм уу

	Өөр талаар эрэмдэг зэрэмдэг

	Хэрэгцээнээс гарсан амьтан болохыг

	Хэн байг гэх вэ дээ...

	 

	Бүлээн цус нь асгаран юүлэгдэж

	Бүх бие нь татан хөшиж

	Үхэлтэй хүн маргахаа болилоо.

	Үдшийн бүрэнхий ч нөмрөн ирлээ.

	— Хэлэх үгийг минь сонсож бай.

	Хэрэв зөвшөөрвөл ... би бэлэн...

	Гашуун зовлон эдлэн шаналж

	Ганцаардаж ядарсан хөөрхий амьтан

	Яах аргаа барсан янзтай

	Ятгаж үхэлд ийн өгүүлрүүн:

	— Өнөө би дайнд үхэхдээ

	Өөдтэй өөдгүй нь хамаагүй.

	Хожим харин дайн дуусахад

	Хоногийн чөлөө өгөх үү, үгүй юү?

	Дайн самууны эцсийн өдөр

	Даян дэлхийн суут баяр

	Алтан Москвагийн магнай мялаах

	Алдарт ялалтын буудлага үзэж

	Амьд үлдсэн нөхдийнхөө дунд

	Алхах чөлөө өгөх үү, үгүй юү?

	Өссөн төрсөн нутагтаа очиж

	Үерхдэг хүүхнийхээ цонхыг тогшиж

	Үүдэн дээрээ гараад ирэхэд нь

	Үг солих өчүүхэн чөлөө

	Үхэл чи өгөх үү, үгүй юү?

	— Үгүй... үгүй, би өгөхгүй.

	 

	Хөр цасан дэвсгэр дээр

	Хөлдөж

	хэвтсэн хөөрхий Тёркин

	— Арил цаашаа, хар үхэл.

	Амьд хэвээрээ үлдэнэ, би

	Тарчлан зовж шаналан уйлсаар

	Талд ганцаар үхлээ ч гэсэн

	Үхээрийн хар үхэл чамд

	Үхсэн ч би бууж өгөхгүй.

	 

	— Тэгж бай, чи яах вэ

	Тэртээ тэргүй олно гайгүй

	 

	— Байз чи хүлээж бай.

	Батальоны эмнэлгээс ирэв бололтой.

	— Хаа байна тэнэг минь гэж

	Хангинах дуугаар үхэл хөхрөв.

	 

	— Тэр яагаа вэ, цасан дундуур

	— Тэр чинь харин оршуулахынхан байна.

	— Тэглээ ч гэсэн амьд хүмүүс.

	 

	Хүмүүс ойртож цас шажигнав.

	Хүрз лоом хавиран хангинав.

	 

	— Бас нэг байлдагч энд байна.

	Бараг бид гүйцэхгүй дэг.

	— Сарьсалж бүр гүйцэж байна.

	Савтай тамхиа гарга найз аа

	Талийгч болсон нөхрийнхөө дэргэд

	Тамхиа нэг сайн татчихъя

	 

	— Хамаг ажлаа дуусаж гэмээж нь

	Халуун хоолонд хүрэх сэн дээ.

	— Бас тэгээд дашмагт маань

	Балга ус байдаг сан бол...

	 

	— Авлигач шулмыг хөөгөөч, та минь

	Арай ч би үхээгүй байна гэж

	Тёркин тэрэнд чимээ өгөв.

	Тун сулхан дуу гаргав.

	 

	Нэгэн зэрэг эргэн харав

	Нээрээ амьд хүн байв.

	— Ээ дээ, бас хачин тохиолоо

	— Эмнэлэгт бушуу хүргэж өгье.

	 

	— Энэ бол сонин учрал

	Энгийн нэг махбод бус,

	— Алд бие махбод минь

	Арай л гэж амьтай хоцров.

	 

	— Товууцталаа бараг хөлдөөд байж

	Тохуу хийх маань ч гайгүй байна.

	Эрлэгийн элчид чамайг бид

	Эгээ л тушааж орхисонгүй.

	 

	— Олон юм битгий ярь.

	Огтолж шинелиэ бушуу янзал

	— Одоо ч гэсэн би дагана.

	Оршуулах ажилд дадсан та нар

	 

	Наадхыгаа арчилж огт чадахгүй

	Нас нь төгсөхөд минийх гэж

	Үхэл бас горьдлого тасраагүй

	Үг хэл нэмж л явав.

	 

	Хос хүрзээр дамнуур хийж

	Холбоо шинелиэр дэвсгэр болгож

	Хоёр бүсээр барьж баглаад

	Шархтай нөхрөө дамнан хөдлөв.

	 

	Донсолгож шархыг нь хөндөх вий гэж

	Дор дороо тэд эмээж

	Хачин зөөлөн явахыг бодно.

	Харин үхэл дөлсхийн явна.

	 

	Салтаа тулсан хөр цас

	Саад хийгээд тун ч горьгүй

	— Сайн нөхөд та нар минь

	Саатаж жаал амрахгүй юу?

	 

	Анх байсан ангидаа, би

	Ахиад очих сон гэж

	Өдөр шөнөгүй бодож байна.

	Өөр юм хүсэхгүй байна.

	 

	Анх ирсэн цагаасаа хойш

	Амьдрал үхэл хамт үзэж

	Ухарч ядан тоос залгиж

	Урагш давшин цас хутгахад

	 

	Энэ орчлонд заяасан бүхэн

	Эх нутаг, гэр орныг минь

	Эр цэргийн байлдагч надад

	Эрхбиш чи төлөөлсөн болохоор

	Эгнээ юунд чинь бушуухан нийлж

	Ээлтэй сайхан Смоленск нутгаараа

	Бартаат зам туулан гэлдэрч

	Баруун хил хүрэхийг хүснэ.

	 

	Уг учрыг нь ялгаж хэлбэл

	Унаган нутаг энд хамаагүй

	Аль ч газраар явсан тэр

	Ангитайгаа хамт л явбал барлаа!

	 

	Гутамшгийн муу зэрлэг сум

	Гурав дахь удаагаа дайрдаг юм бол

	Талийгч болох тэрхэн мөчийг

	Та нарынхаа дунд үзэхийг хүснэ.

	 

	Адгийн муу үхлийг бид

	Амдаж хүсээд юугаа хийх вэ.

	Амьд явах дуртай гэдгээ

	Аль түрүүнд би хэлсээн.

	 

	Бужигнасан олон та нартайгаа

	Бушуухан учрахыг бодохдоо би

	Бурхан шиг номхон генералдаа

	Буцахгүй бас ингэж л бичнэ.

	 

	Бодсон санасан бүгдийг минь

	Болгоож генерал ойлгох байх.

	Одон тэмдэг гардуулсан хүн

	Онцгой гуйлтыг минь зөвшөөрөх байх

	 

	Бичсэн захидлынхаа хойноос би

	Биеэрээ одоохон хүрээд очно.

	Хоол хуваадаг тогоочид та нар

	Хоёр давхар мэнд хүргээрэй

	 

	Харуулын цэрэг «номхон» байх шиг

	Халбага гозойсон өтгөн хоолоо

	Цаашдаа ч гэсэн хийж л бай.

	Цадталаа би удахгүй иднэ.

	 

	За нөхөд минь ганцхан үг

	Захидлынхаа эцэст хэлье би.

	Өвлийн цагт хуримын өмнөхөн

	Өвсний морьд ингэдэг сэн.

	 

	Тэнгэрийн байдлыг цэгнэх адил

	Тэмцлийн ширүүнийг зөгнөнө, би.

	Тэр сүрт өдрөөс наана

	Тэнцэж би нэг босох юм сан!

	 

	Байдаг бүхнээ бүгдийг нь хэллээ.

	Бас тэгээд унтах ч боллоо.

	Босоо ороолон та нараа тэвэрч

	Василий Тёркин чинь ёсолж байна.

	 

	 

	Хоёр Тёркин

	Хэрзгэр хашааг нь хөрөөдөн түлэв.

	Хэн гэгчийн байшин бол доо.

	Хээрийн жаварт жиндэж даарсан

	Хэнд ч гэсэн гал аврал.

	 

	Ямар хүний байшин болохыг

	Яаж одоо ялгаж мэдэх вэ?

	 

	Явдал таарсан олон амьтад

	Яамай гээд л дулаацаж байлаа.

	Сульдаж ядраад унтмаар байвал

	Сүрэл бэлэн дэвсээтэй байна.

	Хадмынх чинь ч биш, гэр чинь ч биш

	Хар бор амьдрал энэ.

	 

	Нэг нь тэнд гутлаа тайлчхаад

	Нээрээ эд нар танихгүй байна уу.

	Нэрийг минь мэдээгүй байна уу? гэх шиг

	Нэгд нэггүй дараалан ажна.

	 

	Нэг нь энд шинелиэ яран

	Нэрэлхэх юмгүй цамцаа сөхөж

	Халуун зууханд жигнэх шахан

	Хамаа намаагүй урагш зүтгэнэ.

	 

	— Чи ганцаараа байгаа биш дээ

	— Чихэлдэж зүтгэхээ больцгоо та минь

	— Гэхдээ чи тэр герман шиг ...

	— Германтайгаа адилгүй болсон.

	 

	— Арай ч бас тиймгүй байна.

	Ариглаж ширэглэхгүй хэвээрээ л байна.

	Өөр болох нь ч болсон гээд

	Өрөөсөн гутлаа нэг нь тайлав.

	 

	— Хөлөө хөнгөлөөд гүйх нь үү дээ!

	— Хүнд байна шүү, дайн гэдэг.

	— Ямар гэж чи бодсон юм бэ?

	— Яая гэх вэ ийм л болж байна.

	Аагтай цай олж уувал

	Архинаас дээр халаах сан даа.

	 

	— Халуун цайгаар бие халаах

	Хаанах газрын ёс бил ээ?

	— Галаас буугаа хол байлга.

	— Гайгүй, гайгүй битгий зов...

	 

	Гал тойрсон энэ ярианаас

	Гадна талд Тёркин хэвтэнэ.

	 

	Дээд хэмжээгээр эцэж ядраад

	Дээшээ хараад зүүрмэглэж байв.

	Өөрийн гэрт Тёркин ирж

	Өөрөөр хэлбэл дайнд орж...

	 

	Эмнэлгээс гарч ирэхдээ чи

	Эхнийхээ байсан хороонд оч.

	Өөр ангид очих гэдэг

	Үнэндээ нэг л хачин байдаг.

	 

	Хошигнож ярих яриа нь хүртэл

	Хоногшиж чихэнд дасаагүй байдаг...

	— Василий Тёркин маань хаа байна? гэх

	Баргил дуу Тёркинд дуулдав.

	 

	Өөрийг нь хэн ч танихгүй байхад

	Өөглөж дууддаг нь юу вэ? гэж

	Өвсөн дэвсгэрээ шажигнуулан байж

	Өндийж тэгээд чагнав гэнэ.

	Налгар галын эргэн тойрон

	Наргиан шуугиан инээдэм дундаас

	— Надаар яах гээ вэ? гэсэн

	Намуухан хоолой сонстов гэнэ.

	— Та байдгийн учир явдлыг

	Тайлбарлаж та хэлж өгнө үү.

	— Тёркин гэдэг чинь би болохоор

	Тодорхойлж ярих юм алга шүү дээ.

	 

	Мань Тёркин үүнийг сонсоод

	Маш их гайхаж гэнэ.

	Нөхөд нь тэгээд нэгэн зэрэг

	Нөгөө Тёркин руу ширтэж гэнэ.

	 

	— Яах аргагүй Тёркин гэж үү?

	— Яг л би биеэрээ байна.

	 

	— Үнэхээр та тийм гэж үү?

	Үйл үргүй мөн юм чинь

	— Хүүе та минь наашаа болцгоо.

	Хүндэт Тёркин энд байна.

	— Та махор ороох уу? гээд

	Тамхиа нэг нь сарвайв гэнэ.

	Харин нөгөө Тёркин маань

	Хай даа, махор ч больё доо гэв.

	Манай Тёркин гал руу ойртож

	Малгай шинелиэ засаж харвал

	Хүндэт нөгөө Тёркин гуай нь

	Хүрэн үстэй залуу байв.

	 

	Мондийн тэр Тёркин гэгч

	Махор үзгээр татсан сан бол

	Манай Тёркин түүнтэй ярихгүй

	Магад зүгээр өнгөрөх байсан.

	 

	Илүү үг цаадах нь хэлж

	Ихэрхүү зан гаргасан учраас

	— Хар морьт л татдаг уу, та? гэж

	Хандаж Тёркин асууж гэнэ.

	 

	Огцом асуултад түгдэрсэн бололтой

	Ойлгоогүй янз хэнэггүй гаргаж

	— Одоо би яая гэх вэ

	Олзны янжуураар дайлъя гэв.

	 

	Эгзэгтэй асуулт гэнэт тавьж

	Эр нөхрөө гомдоосон нь бус

	Эхлэх үзүүрээ олсонгүй гэдгээ

	Агшин зуур Василий мэдээд

	 

	Ихэрхүү зан гаргасан учир

	Эгдүү нь жаахан хүрсхийгээд

	— Тёркин гэдэг чинь би байна... гээд

	Тоомсоргүй янзтай санаа алдав.

	 

	— Шинэ Тёркин гарлаа гэж

	Шивэр авир ярилцан инээлдэв.

	— Хоёр Тёркинтой боллоо гэж

	Хошин яриа нөхөд нь дэгдээв.

	 

	— Тав болохоор сэрээгээрэй гэж

	Тавлан зарим нь тэндээс нэмнэ.

	 

	— Тоглоом байхгүй, нөхөд минь

	Тёркин гэдэг чинь би байна.

	 

	— Амьд хүнээс үхсэн хүн

	Арай хүнд байдаг байна.

	Сайн нөхөр минь тэсэж үз.

	Санаа сэтгэл бүү зов.

	 

	— Амьд хүний ялгаа гэвэл

	Аль нэг газар яарах ёстой.

	Харин тэгэхэд үхсэн хүн

	Хаа ч гэсэн гэртээ шүү дээ.

	 

	— Тэгэхтэй зэрэг бид гэдэг чинь

	Тэр бүгдэд дадсан улс

	Хамаг гар чинь хөлдөж гүйцлээ.

	Халуун бээлий өмс, май ...

	 

	— Амьд хүн гэдэг чинь

	Амь нэгтэй байдаг байна.

	Учир нэгэнт ийм болохоор

	Уран арга хэрэгтэй юм.

	 

	Үнэнийг хэлэхэд энэ удаа

	Үхэл ийнхүү бодов гэнэ.

	Үг хэлгүй санаа алдаад

	Үлдэж тэгээд хоцров гэнэ.

	 

	 

	Тёркины захиа

	... Эрхэм нөхөд та нартаа

	Эмнэлгийн өрөөнөөс толилуулах нь:

	Амьд явах хүсэл минь биелж

	Ахин би эдгэрч байна.

	 

	Сүүлийн үед хэвтсэндээ болж

	Сүүж цоорох шахлаа ч гэсэн

	Урьдынхаасаа муу хөл минь

	Улам сайн болох гэнэ.

	 

	Тун удахгүй, та нар хараарай.

	Тулгуур таяггүй босож ирээд

	Тал нутгийнхаа ногоог би

	Талхалж гишгэх санаатай байна.

	 

	Нөгөө Тёркин хариу хэлэв.

	Нөхөд нь дотроо ийн сэтгэв,

	 

	Нэр нь нүүрэндээ байгаа биш

	Нээрээ хэн ч Тёркин юм бэ?

	 

	Хуучирсан цамцныхаа халааснаас

	Хувийнхаа үнэмлэхийг цаадах нь гаргав.

	 

	Нээрээ Тёркин ч Тёркин юм.

	— Нэр нь Тёркин болохоос биш

	Овог нь Василий биш болохоор

	Ондоо Тёркин болох нь байна.

	 

	Нөгөө Тёркин инээмсэглэн байж

	Нөхдийнхөө зүг ингэж хэлэв:

	 

	— Толгой холбох хэрэгцээ гарвал

	Тёркин ямар ч болж болно.

	 

	— Тэр Тёркин чинь баатар гэж

	Тэгэхээс тэгэх гэж наадах нь егөв.

	 

	— Нэрээс одон үнэнч бол

	Нэг байтугай хоёр ч байна.

	Танк тэрэг нэвт бууддаг

	Тёркин гэдэг би байна.

	Дайсны машин олныг устгаж

	Даамай онож хоёрыг ч унагасан... гэж

	Шинель юугаа яран байж

	Шийдмэг аргагүй цаадах нь хэлэв.

	 

	Тёркин тэгэхэд зовсон янзтай

	Толгой даран гал руу ширтэж

	— Хуур энд байдаг сан бол

	Худал үнэнийг чинь мэдэх сэн гэв.

	 

	— Алив та минь, хуур байна уу,

	— Ахлагчид яагаав бий шүү дээ.

	 

	Ам амандаа ийнхүү шагшив.

	— Ахлагчийг та нар сэрээчхэв ээ;

	— Яах вэ сэрвэл сэрж л байг.

	Яамай бид хуураа л олъё.

	 

	Товч алгасалгүй уруудуулж

	Товшиж нэг гүйлгэв.

	Тун сайн хөгжимч болохоо

	Тод гэгч үзүүлэв.

	 

	Хөгжим дээрээ тонгойн байж

	Хөдсөн хөөргийг нь дэрлэн байж

	Усны эрэг дэх үдшийн тухай

	Уян эгшиг даран өгөв...

	 

	Манай Тёркин гараа дохиж

	— Маш сайн чадаж байна.

	Хүндэт Тёркины нэр төрийг

	Хүрэн үс нь л хөөднө гэв.

	 

	— Хүрэн үстэй байх тутам

	Хүүхнүүд дуртай байдаг юм гэв.

	Энийг нь манай Тёркин сонсоод

	Элгээ хөштөл инээж гэнэ.

	Өөрөө Тёркин болох гэж

	Өрсөж маргахаа ч больж гэнэ.

	 

	Ав адилхан тийм хүн

	Атаархмаар авч аятай юм.

	Аль ч учрыг мэдээгүй нөхдөд нь

	Аятай зугаатай сайхан байв.

	 

	— Нэрэлхэх юм юу байх вэ.

	Нээрээ чи Тёркин бол

	Нэр нэгт нь болъё гэж

	Нэмж Тёркин хэлж гэнэ.

	 

	— Тэгэхийн хэрэгцээ юу байна.

	— Тэгээд хэн нь Тёркин болох вэ?

	 

	— Аяа ямар догь вэ гэлцэн

	Ам амандаа хөхрөн шуугив.

	 

	Ахлагч тэгтэл босож ирээд

	— Алив та нар дуугаа намд

	Ямар юмандаа маргалдаж

	Яриа таарахаа болив, та нар?

	Суман бүр Тёркинтой байх

	Сураг ядаж сонсоогүй ээ?

	Энэ дүрмийг мэдэж ав.

	Ингээд одоо тарцгаа.

	 

	Ахлагчийн хэлдэг түмэн зөв.

	Аргагүй би ч бас зөвшөөрнө.

	 

	Салаа болгонд болбол

	Нэг Тёркин байлгавал

	Сайн байх байсан юм гэж

	Нэмж би хэлэх байна.

	 

	 

	Зохиогчийн үг

	Аль голыг аянд сонгоно

	Алдар гавьяа түүнтэй цуг...

	Эх орон сүйдсэн цагаас

	Энгүй гаслан нөмөрсөн өдрөөс

	Энэ Тёркин бид хоёр

	Эвийн нөхөд болсон билээ.

	Хэвлэлийн хуудсанд гарахтайгаа зэрэг

	Хэн бүхний талархал татаж

	Сэтгэл санаанд нь хоногшино гэж

	Сэдэж ер бодсонгүй.

	 

	Дайнаас өмнө Тёркин чи

	Даяар олонд түгээгүй байсан

	Тёркин гэдэг хэн болохыг

	Тоотой хүн мэддэг байсан.

	 

	Тёркиныг одоо асуугаад үз.

	Толгойтой бүхэн ингэж хэлнэ:

	 

	— Аян дайнд зоригтой дайчин

	Айлын найрт илүүгүй зочин

	Ажил төрөлд гавшгай хүн сэн

	Аль хэдийний сураггүй байх юм.

	 

	Арай тэрэнд маань гай таараад

	Аюул зовлон учраагүй байгаа?

	— Тэгэх ёс тун ч байхгүй.

	— Тэр ч арай дэмий байх аа.

	— Нээрээ тэгж гай тохиолдсоныг

	Нэг нөхөр үзсэн гэнэ.

	 

	Хаана ч юм бэ нэгэн тулалдаанд

	Хамт хэвтэж байсан гэнэ.

	Харин тэгтэл Тёркин өндийгөөд

	Хажуугийн суманд өртсөн гэнэ.

	 

	— Миний сонссон арай өөр

	Мина дэлбэрээд тэгсэн гэнэ билээ.

	 

	— Зэрлэг сум гээгүй бил үү?

	— Зэвүүн хэрэг байна даа бас.

	 

	Ямар сум бөмбөг, мина нь

	Ялгаа байхгүй хэрэг шүү дээ.

	Яг үхэхийнхээ өмнө харин

	Ямаршуу үг хэлсэн бол?

	 

	— Яах юу байх вэ дээ,

	Ялалтын төлөө урагшаа! л гээ биз.

	 

	— Үдийнхээ хоолыг идэж чадалгүй

	Өлсгөлөн үхдэг тоогүй байна.

	Хорвоогоос ингэж халихын цагт

	Хоолны үнэмлэх байхгүй болохоор

	Өөр ертөнцөд төрөл арилжаад

	Өлсөж үхнэ гэсэн гэнэ.

	 

	— Шархдаад хэвтсэн нэг цэрэг

	Шал өөр юм сонссон байна.

	Би ч үхнэ, дайн ч дуусна гэж

	Бидэнд Тёркин захисан гэнэ.

	 

	— Энэ л хэрвээ үнэн бол

	Элдэв ярианд итгэх хэрэггүй.

	Яагаад дайн дуусаагүй байхад

	Яалаа гэж Тёркин үхэх вэ.

	 

	Золбин ийм шог ярианууд

	Зохиогч би зөндөө сонслоо.

	Үг яриа зөвтэй буруутай,

	Үнэн юм үнэнээрээ л үлдэнэ.

	 

	Үйл хэрэг нэгэнт эхэлчхээд

	Үнэтэй баатар маань арилах гэж үү?

	 

	Аль дайралдсан уснаасаа

	Амталж тамшааж явна уу?

	Аян замын чинь жолоо

	Альхан зүгт чиглэв ээ!

	 

	Үдшийн шөнөөр эс унтсан ч

	Үүрээр босоод сайн ажигла.

	Хоёр жилийн өмнөхөнтэй

	Хориглож явсан газар уу даа?

	 

	Ижил мөрний цээж хавь

	Их Москвагийн босго орчмоос

	Днепр хүрсэн цэлгэр газар

	Дээдэс өвгөдийн дэлгэр нутаг

	Цусаа урсгаж алдсан бүхнээ

	Цусаараа дахин буцааж авлаа.

	 

	Гэгээ тусвал — манай цонх

	Гэрэл тусвал — манай түүдэг

	Цуурай хангинавал манай сүх

	Цувраа явбал манай ачаа.

	 

	Энэхэн мөчөөс эхлээд одоо

	Ээлтэй бүхэн манайх болжээ!

	Хөнгөн тэрэгний хүчит мотороор

	Хөндлөн гулд давхиад баршгүй

	Асар уудам өлгий нутгаа

	Ажиг ч үгүй алхаж туулсан

	Алдар цуутай баатар эр.

	 

	Алдар цуутай тэрхүү баатар

	Аман үлгэрийн баатар бус

	Алалдах тулаанд орохын цагт

	Айх эмээхээс ангижирч салаагүй

	Аян дайны дайз бүсэлсэн

	Алив хүнтэй адилхан хүн.

	 

	Үхэх цагаа урьдаас бодож

	Үргэлж шаналж явдаггүй хүн.

	Тёркин тэгээд зориг хатуу

	Тоглоом тохуу хийсээр л явна!

	 

	Өлзийт эх - Орос орон минь

	Өрнө зүг харж үз.

	Ачит байлдагч Тёркин чинь

	Алсын алсад талийж оджээ.

	 

	Цагийн байдлаар төлөв томоотой

	Буян нүгэл нь эн тэгш

	Цас бороо огт тоохгүй

	Булай гайхамшигт орос хүн

	Баруун зүг түрэн урагшилж

	Байлдааны гал руу зоригтой алхална.

	 

	Харин нөхөр минь дахин товойсныг

	Хуудас бүхэн минь илтгэж үз...

	Алив хө, гэрэл рүү ойрт

	Аль болохоор чангахан дууд...

	 

	 

	Эмгэн өвгөн хоёр

	Гурав дахь зун намартайгаа өнгөрөөд

	Гурав дахь хавар дөхөж байна.

	Аян дайныхаа хань нөхдийг

	Асууж сураглая, дурсан саная.

	 

	Ухрах цагт хамт явагсад

	Удаан түргэн ч хамт байлдагсад

	Ор сураггүй алга бологсод

	Олны төлөө амиа өгөгсөд

	Угтан золгогсод, үдэж гаргагсад

	Уух ус замд өгөгсөд

	Бидний төлөө залбиран мөргөгсөд

	Тэд бүхнийг дурсан саная.

	 

	Галын шугамын ойролцоох талд

	Гангинасан шуурга манарахыг дурсаж

	Эвдэрсэн цагийг нь Тёркины засдаг

	Эмгэн өвгөн хоёроо саная.

	 

	Дараагийн дайн боллоо гэхэд

	Дажгүй явах тэр цагийг нь

	Хааяагүй эзэгнэсэн герман

	Хананаас нь мултлан авч гэнэ.

	 

	Эртний тэр ханын цагийг

	Эрдэнийн зүйл гэж бодсон юм уу?

	Эрхгүй өнгөт металл гэж

	Дайнд хэрэглэх гэсэн юм болов уу?

	Хавар өвөл зун ээлжилж

	Харийн хүн эзэн сууж

	Дайны гал тэртээд талийж

	Дарамт мөрөө үлдээж хоцроов.

	 

	Хар багаас минь угаасан усанд

	Харийн хүмүүс биеэ угааж

	Өссөн гэрийн чинь үүдэн дээр

	Өөрийн юм шиг зогсож байна.

	 

	Гэр бүрд тэдний мэдэл

	Герман нутгаас авчирсан ногоо

	Смоленск нутгийн тарианы шан дээр

	Эгнээ зэрэгцэн ургаж байв.

	 

	Гадаа гарахдаа хулган хялалзаж

	Ганц заримаараа голдуу явж

	Амьсгал ч олигтой авах зүрхгүй

	Амь зуухчаа болж байлаа.

	 

	Эмгэн өвгөн хоёр

	Эгээ л ингэж амьдарч байлаа.

	Эртний хийцтэй цагны нь ор

	 

	Энтээ хананд нь бүрэгхэн үзэгдэнэ.

	Цэрэг дайны байдлын тухай

	Цэгнэн дүгнэж таах санаатай

	Өөрийн гэрийн гадаа зогсож

	Өвгөн дандаа газар зурна.

	 

	Галын шугам бүслэлт шахалтыг

	Газрын зураг дээр томьёолох адил

	Бэлтгэл цэргийн генерал аятай

	Бэлэн зэлэн зураас татна.

	— Тэд маань яагаад саатав? гэж

	Тэгэхэд хүмүүс өвгөнөөс асууна.

	 

	— Хүчээ хуваарилах зогсолт гэж

	Санаа алдан өвгөн хариулна.

	Өөрийн мэдэх бэлэгтэй тааврыг

	Өвгөн тэднээс нуусан юм шиг

	Тэндэх хүмүүс хөөрхий өвгөнийг

	Тэндээ л нэг зэмлэсэн янзтай

	— Өвгөн, хаа юу болж байна?

	Өнөөх Буденный чинь яасан бэ? гэж

	Үнэн үгийг нь сонсох санаатай

	Үглэж дандаа шалгаадаг байв.

	Дорно зүг тэртээ алсад

	Довтлон дайрах чимээ гармагц

	Өвгөн цэрэг тосон авч

	Өнөөх цаг чинь боллоо гэнэ.

	Чих тавин өвгөн чагнаж

	Чимээ дуугаар нь өөрийнхнийгөө таниад

	Ай даа, ганц болж байна.

	Ахиад жаахан чангал гэнэ.

	 

	Түр зуур пижигнээн намдаж

	Түймрийн туяа улайхаа болиход

	— Өвгөн ах аа, яав? гэлцэнэ.

	Өвгөн тэдэнд хариу болгон

	— Гол цохилт биш байж,

	Гайгүй, та нар хүлээ! гэнэ.

	 

	Өвгөн тэгээд дайны ялалтыг

	Өргөн түмний нүүрэн дээр

	Биеэрээ хариуцах болсон юм шиг

	Битүүдээ үргэлж санаа нь зовно.

	 

	Олны төлөө санаа нь зовохдоо

	Олон янзын шалтаг олж

	Учир явдлыг тайлбарлах гэж

	Уйгагүй тэгж оролддог байж.

	 

	Тэсгэлгүй удаан хүсэн хүлээсэн

	Тэр цаг нь хүрээд ирэхэд

	Хуучны тэр өвгөн цэрэг

	Хуйхаа маажихад хүрч гэнэ...

	 

	Эрх чөлөө олохын өмнө

	Эсрэг дайнд үрэгдэх вий гэж

	Саатан хүлээсэн хүн бүхний

	Санаа сэтгэл түгшин үймэв.

	 

	Улс амьтан амь хоргодон

	Ухсан нүхэнд шөнө бүгэв.

	Эмгэн өвгөн хоёр ч гэсэн

	Эдний дотор бас байлцав.

	 

	Өдий нас насалсны эцэст

	Өөрийн гэрт хэвтэх заяагүй

	Эрлэг тамын үүдэн дээр

	Ингэж үхлээ хүлээх гэж дээ?

	 

	— Хоёр дайны нүүр үзэхдээ

	Эсэн мэнд залбирч гарсан

	Хуучин цагийн өвгөн цэргийг

	Эрхбиш амь хэлтрүүлж үз!

	 

	Эрчлэн нисэх үхлийн сум

	Энд л битгий унаж үзээсэй.

	Өөрийн, хүнийх аль нь ч гэсэн

	Өвгөн цэргийг тойрч үзээсэй.

	 

	Эрлэг гэдэг юутай бэрх

	Эмгэн тэнд залбиран сууна.

	Өвгөн ч бас хэдий нэрэлхэвч

	Өөрийн эрхгүй чичрэн дагжина.

	 

	Шөнө дунд гэв гэнэт

	Шөргөн гал нижигнэж эхлэхэд

	Хөлийн чимээ дэргэд сонстов.

	Хөгшин тэгтэл сандран шивнэв:

	— За даа, бид ч өнгөрөв бололтой

	Заяа золгүй улс юм.

	Өвгөн тэгэхэд босон харайж

	Өштөн дайснаа занан нулимж

	Иртэй сүхээ шүүрэн авч

	Эмгэнээ халхалж бэлдэн зогсов.

	 

	Гарцаагүй ирсэн хар үхэлтэй

	Гардан тулахаар нэгэнт шийдээд

	Шийдсэн хэргийг шивнээд яах вэ

	Шийдмэг үзэх нь зүй гэж бодов.

	 

	Дэргэд нь хүмүүс ирэв бололтой

	Дээрээс нь шороо савиран гоожиж

	Хөдсөн дээлийг нь мялааж өгөхөд

	Хөгшин тэнд муужран унав.

	 

	— Батсайхан бэхлэлт байна.

	Байгаа хүмүүстэй нь уулзъя гэсэн

	Орос аялгуу чихэнд хадах нь

	Онц гайхалтай сайхан санагдав.

	 

	— Хүүе та минь, хүүхдүүд минь гэж

	Хүч нь сулран сүхээ алдав.

	 

	— Ах минь туршуулын улс

	Араас ирэхэд нь л угтаж ав.

	 

	Уулын бүргэд шиг эрэлхэг зоригтой

	Угийн цог жавхаатай залуус

	— Алив чамайг үзсэн ч юм шиг

	Андуурч солиорч ч байж мэднэ.

	 

	— Тамхи татах уу, ороо гэхэд

	Тавлан сууж өвгөн өгүүлэв:

	— Ай даа хүү минь, та нар

	Аз болж л дуу өглөө...

	 

	— Тэгэлгүй яах вэ, өвгөн ах минь

	Тэрний төлөө л дайн шүү дээ.

	Өөрийнхийгөө нударчих явдал

	Хааяа хааяа гардаг л юм.

	 

	Олон жил мөрөөдсөн улстайгаа

	Одоо л нэг ярья гэсэн шиг

	— Тэр ч тиймээ гэсхийгээд

	Тэдний тамхинаас өвгөн ороов.

	 

	— Та нарыг урьдаар чөлөөлж байгаад

	Тавтай тухтай ярилцъя гэж

	Өнөөх залуу тоглосон янзтай

	Өвгөний зүг нүд ирмэхэд

	Тэмдэгт тэр сурсан зангаар нь

	Тэрийг өвгөн доор нь таниад

	— Урьдын манай сайн танил

	Уран гартай хүү маань шив дээ.

	Энэ хоёр золигийн хүүг

	Эмгэн чи таньж байна уу?

	Эмгэн тэгэхэд сая таниад

	— Ээ харла, мөн байна шүү дээ.

	Өлсөж умдаас ч зүдрээ биз.

	Өөх шарж өгье гэлээ.

	 

	— Өөх идэх ч гажуугүй л байна.

	Үнэнийг хэлэхэд байхгүй биз гэж

	Өнөөх нь эмгэнийг цаашлуулахад

	— Үгүй ч гэж байх нь байна.

	— Эсэн мэнд эргээд ирэв үү.

	 

	— Энх тунхаар үл барам

	Эндээс ухрахдаа цэрэг байсан чинь

	Эргээд ирэхдээ дарга бол оо биз.

	 

	«Дарга гэнэ ээ, мөн дөө хө»

	Дахиад хэрвээ ухрах болбол

	Энгийн байлдагч болчих уу? гэж

	Эгзэгтэй нь аргагүй өвгөн хэлэв.

	 

	— Ахиад ухрах ёс байхгүй

	Андгай тангараг өргөж ч болно.

	Алдар цол ямартай ч бай

	Алхам ч ухрах эрх байхгүй...

	 

	Хэрвээ ухрахад хүрэх юм бол

	Хэлтэрхий талх амсуулах хэрэггүй.

	Хэнийд ч бид орох гэхгүй

	Хэрэг явдал ийм болсныг

	Василий Тёркин баталж байна.

	Бат итгэнэ ч гэж найдаж байна.

	— Итгэх нь ч би итгэж л байна.

	Ил цагаанаар шууд асуухад

	Нөхөр дарга аа! гэж дуудах уу?

	Ноён дарга аа! гэх нь зөв үү?

	 

	— Хуучин цагийн хашир хүн

	Хоёр дайны цэрэг атлаа

	Ноднин жилээс хойш харин

	Ноёдтой харьцаж дасчихаа юу?

	 

	Өвгөн тэгэхэд дайсныг зүхэн

	Өшрөн харааж газар нулимав.

	Эмгэн тэнд эрүүгээ түшин

	Эхийн адил цэргүүдийг энхрийлнэ.

	 

	— Цадтал ид, хүү минь, гайгүй

	Цайнаас сайн уу? гэнэ.

	 

	Яарч явсан хэдий боловч

	Ямбалж тухалж сайтар хооллон

	Тамхинаасаа өвгөнд хийж өгөөд

	Талархал хэлээд гарахын зуур

	Явахынхаа өмнөхөн цагаа санаж

	— Явж байна уу? гэж асуув.

	 

	Энэхэн асуултаас болоод бас

	Эмгэн дахин уйлах болов.

	 

	— Берлин хотоос ирэхдээ би

	Бэлэгт хоёрыг авчирна гэв.

	 

	 

	Днепр мөрөн дээр

	Усыг нь саяхан гаталж гарсан

	Угра гол хүрэхээс өмнө

	Гэртээ цуг харина шүү гэж

	Генерал, баатарт хэлсэн байжээ...

	Дайн дундуур төрсөн гэртээ

	Дайчин нөхөдтэйгөө хамт очих

	Заяа ингэж таарав гэж

	Залуу эр баярлан явжээ.

	 

	Хал үзсэн манай Тёркин

	Хаа ч найр наадамд

	«Хар, морьт» гарган дайлж

	Ханхалзах гэж бодоогүй бий...

	 

	Өдөр хоног өнгөрөх тутам

	Өссөн нутаг нь улам ойртоход

	Өрөвдөж түүнээ хайрлахын эрхээр

	Өр зүрх нь өвдөж явжээ.

	 

	Аяны зам, алалдах тулалдаан

	Амарч унтах аливаа цагт

	— Эрдэнэт ой чимэгтэй

	Эх болсон нутаг

	Эцэг дээдсийн өлгий

	Эртний буурал Днепр минь гэж

	Алтан өлгий төрсөн нутгаа

	Аялах дуундаа давтсаар явав.

	 

	Намар цагийн үзэсгэлэнт байгаль

	Найрсаг сайхан ургамал ой

	Эрчит урсгалт Лучеса Глинка

	Эрхэм та нар сайн суув уу...

	 

	Эх болсон өлгий нутаг минь

	Эрч чадлыг чинь үзлээ би.

	Эгнэгт чамайгаа мөрөөдсөөр яваад

	Элэг зүрх эмтэрч гүйцлээ.

	Алсын алс түмний газрыг

	Алхмаар би туулж үзлээ.

	 

	Амаар яримгүй аюул зовлонг

	Амсаж би шаналж үзлээ.

	Эх болсон өлгий нутаг

	Эцэг өвгөдийнхөө гал голомтыг

	Элэг зүрхэндээ хадаасаар явахдаа

	Эрдэж гайхуулах гэсэн юм биш.

	 

	Дорно зүгээс чинийхээ зүг

	Дороо зогсолтгүй яаран тэмүүлсээр

	Санаа алдан уяран байж

	Саатаж чамтайгаа золгоно би.

	 

	Эх болсон өлгий нутаг минь

	Элдэв шалтгаан байхгүй ч гэсэн

	Энгүй баярыг зөгнөн байж

	Эрхбиш намайг хэлтрүүлж үз.

	 

	Аяны зам алалдах дайнд

	Аливаа учрал ажил үйлсэд

	Алтан өлгий төрсөн нутгаа

	Аюулхай цээжиндээ хадаасаар явав.

	 

	Буурал Кавказ, баялаг Украин

	Буянтай сайхан Смоленск нутаг

	Аюулт дайн нөмөрсөн цагт

	Аль нь ч гэсэн сайхан нутаг.

	 

	Гүнзгий тачир түмэн голыг

	Гүүртэй гүүргүй гатлан байж

	Тэрхүү нутгийн хажуу талаар

	Нэргүй дивиз давшиж байлаа.

	 

	Энэнээс арай зүүхэн талаар

	Эрт тохиосон намрын цагаар

	Өнөөх баатрын төрсөн тосгоныг

	Өөр генерал эзэгнэж байлаа...

	 

	Үүний зэрэгцээ галын шугам

	Үерийн ус шиг өргөжиж байв.

	Дэргэдэх айлд хоргодох адил

	Днепр тийш морьд тэмүүлнэ,

	 

	Хөлс тоосонд нүүр нь халтартаж

	Хөдөө гандсан цэргийн хүмүүс:

	— Явган цэрэг түрүүлж явна.

	Яамай гэж хошигнон хөхөрнө.

	 

	Эдний зарим нь үдлэх цагт

	Этүүр халбагаа ч даахгүй шахам

	Эцэж цуцсан хэдий боловч

	Их мөрөн рүү тэмүүлж байв.

	 

	Ахин тэд зоригжин тэнхэрч

	Алдран сульдавч азтай жаргалтай

	Аагим халуунд амаа ангайн

	Аян замаа туулсаар явав.

	 

	Баруун зүүнгүй манайхан урагшилна.

	Байрандаа бид хоцорч болохгүй

	Хаа ч юм бэ цэцэрлэг дотор

	Халуун будаагаа герман орхижээ.

	 

	— Усанд шахан үйх юм шүү

	— Усны эргийг эзэлсэн байна.

	— Эд чинь тэгээд ухарсаар байгаад

	Эртний Берлинийг эзэлсэн гэх шив...

	 

	Алтан сайхан зун цагийг

	Ар хударгадаа орхин орхисоор

	Ахиж давшсан цэргийн ангиуд

	Алдарт Днеприйн тулалдаанд оров.

	 

	Энэхүү голын эрэг савыг

	Эргэж хэрвээ цэвэрлэх болбол

	Усны ёроолд живсэн зүйлсээр

	Урьдын явдлыг мэдэж болох юм.

	 

	Замаг өвс найган ганхах

	Загасны ертөнцийн тэр харанхуйгаас

	Их бууны гол төмөр

	Элдэв новш олох вий.

	 

	Нэг доор талийгч болсон

	Герман орос хоёр танк

	Газрын бөмбөрцгийн хоёр талд хийсэн

	Ган, резин тугалга олох вий.

	 

	Өмөр таттал нь зэв идсэн

	Төмөр утсан чаргуулгын тасархай

	Баатар Саперын барьж явсан

	Бариул байхгүй сүх олох вий.

	 

	Днепр мөрний тулалдааны тухай

	Дэлгэр сайхан аялгуу дуунд

	Ишгүй энэ сүхний тухай

	Илүү ч магтаж магадгүй юм.

	 

	Тэгэхдээ тэр хэн ч бай

	Тэрхүү цуст тулалдааны тухай

	Тэмдэглэлт явдлыг дурсан өгүүлэхдээ

	Намайг төлөөлж хэлэхгүй биз.

	 

	Ямар нэг талаар би

	Ядуу дулимаг гаргалаа гэе.

	Яамай энэ бол бага хэрэг.

	Тэр халуун тулалдаан дунд

	Тэгэхэд би бие оролцон

	Тэмдэгт мөрөө үлдээсэн юм.

	 

	Хүнд ачаатай тээврийн машин

	Хүч алдаад хоцорлоо ч гэсэн

	Салаалсан голын урсгал дээгүүр

	Салан гүүр залган тавина.

	 

	Гол гатлах бэрхтэй ажил

	Голдуу түүнийг шөнө хийдэг.

	Баруун биеийн бут бургас

	Бариул болон ус руу унжина.

	 

	Хөлөг мориныхоо дэлээс зуурах шиг

	Хөвж очоод шүүрээд ав.

	Эрэг дор нь түр амсхий.

	Энд тэгээд сумнаас нуугд,

	 

	Василий Тёркин яг л ингэж

	Баруун биед гарч очлоо...

	 

	Уур манан үүрээр дэгдэж

	Утаа униар биедээ татаж

	Голын дээгүүр суунаглан сэвсийж

	Гоёхон гэгч үелэн харагдана.

	 

	Тулалдааны галын ид дунд

	Тун удахгүй... бараг одоо л

	Салаа цэрэг ус руу орж

	Самарч сэлж гатлах ёстой.

	 

	Зовлон зүдүүр урт удаан

	Зол жаргал түргэн шиг санагддаг

	Хилийн заставаас нийслэл хүртэл

	Хэчнээн ч гол байдаг юм бэ дээ!

	 

	Хамгийн сүүлд явсан цэрэг

	Хайр элсэн дээр мөлхөж гараад

	Днепр мөрөнд норсон боорцгоо

	Дэнж доор нь амтархан иднэ.

	 

	Юм бүхэн нь шал нойтон

	Юуны төлөө десант билээ дээ,

	Дэслэгч ээ, бид давшиж байна.

	Днепр мөрөн ард маань хоцорлоо.

	 

	Мөрний усыг гатлах гэж

	Мөн ч ширүүн тулалдаан боллоо.

	Баруун биед дайсан гарахдаа

	Баахан хожимдож тэвдэж явлаа,

	 

	Зүгээ олоогүй муусайн герман

	Зүүн биедээ л бууж өгөг!

	Тёркин нэгэнт ингэсэн хойно

	«Тоогүй» явдал болж дээ хөөрхий.

	 

	Бутнаас дүүжилсэн герман цэргүүд

	Бууны жаданд өлгөгдөн унаж

	Урсгал дунд үйгдсээр живсээр

	Ус ч яах вэ урссаар долгилсоор...

	 

	Эргийн хоорондох усны мандалд

	Эзнээ танихгүй бөмбөг дэлбэрсээр

	Тэдгээр үйлтний үхлийг түргэтгэж

	Тэр чигээр нь нэрмэж гүйцэв.

	 

	Ой тайга газар ичээнээсээ

	Олон амьтан сая гарч

	Хамгаалах улаан цэргийнхээ зүг

	Харгуй замаар цувсаар байв.

	 

	Зүүн биеийн штаб тийш

	Зүгээ алдсан нэгэн герман

	Арай ядан салганан гэлдэрч

	Амьтны элгийг авах шахна.

	 

	— Гол гаталж амжсангүй юү?

	— Горьгүй горьгүй тун ч горьгүй

	— Харин ч нэг сэлж гар аа юу?

	— Халуун болоод аргагүй тэгээ л дээ.

	— Цатгалан яваа шуламс байна.

	— Цагаан арьстан аргагүй шүү дээ.

	Тоглоом хийсэн энэхүү ярианд

	Тёркин л ганцаар оролцсонгүй,

	 

	Бодол болон дуугүй харж

	Бохитой тамхиа сорон сууна.

	Эднийг бодоход хэдэн оймс

	Эрхгүй илүү элээсний хувьд

	Хэнд нь ч муу юм огт саналгүй

	Хэнийг нь ч ер буруушааж зэмлэлгүй

	Арай илүү юм үзсэний хувьд

	Ам удаантай байж л дээ...

	 

	— Эх болсон өлгий нутаг

	Эртний ерөөлт Смоленск ураг минь

	Элдэв шалтгаан байхгүй ч гэсэн

	Эрхбиш намайгаа хэлтрүүлж үз,

	 

	Омог бардам дайсны гарт

	Олзлуулж чамайг орхиогүй би.

	Атаат дайсны мөрөөр нэхэж

	Ардаа орхиод явж байна би.

	Аюул зовлон нэгэнт өнгөрч

	Ахиад тэр ч нөмрөх ёсгүй...

	— Тёркин чи уйлж байна уу даа?

	— Тийм ээ, та минь хэлтрүүлж үзээрэй.

	 

	 

	Өнчин цэрэг

	Тоглоом тохуугаа хойш нь тавья.

	Тухайлж одоо Берлинийг ярья,

	Эрт урьдын Клин хотыг

	Энд одоо дурсах ч хэрэггүй.

	 

	Борк нэртэй жижигхэн тосгоныг

	Боолчлолоос хэрхэн аврах гэж

	Хагас жил тэмцэлдсэн тухай

	Хаанаас одоо дурсах вэ дээ,

	 

	Нэрд гараагүй тэр Боркийн

	Нэг чулуу, нэг гадас нь ч

	Нэг нутгийн бид хоёрт

	Нэрээс маань илүү үнэтэй байлаа.

	Хөөрхий тэр нутгийн маань хүн

	Хөгшин ч биш, залуу ч биш

	Надтай тун ч адилхан зантай

	Наргиантай хөгжөөнтэй хүн байсан юм.

	 

	Сэг болтлоо гасалж зовсон ч

	Сэтгэлээр унаж үзээгүй хүн:

	Зүүн зүг ухарч явахдаа ч

	«Баруун зүг урагшаа!» гэдэг сэн.

	 

	Хот тосгоноо дайнд олзлуулж

	Хойшоо биднийг ухарч явахад

	Тэгж ярих нь олонтоо байсан

	Тэр өөрөө ч хүндтэй явсан

	 

	Армийн том цолтныг хүртэл

	Анхаарч сайтар хайхрахгүй атлаа

	Ганцхан түүнийг хүндлэн шүтэх нь

	Гайхам хачин санагддаг байлаа.

	 

	Аяганы хариу өдөртөө гэдэг

	Агтын хариу жилдээ гэдэг

	Хот тосгоноо одоо алдлаа ч

	Хожим нь авах цаг бий л дээ,

	 

	Хал үзэж хашир танин

	Халуун чулуу долоосон тэр,

	Дайн эхэлсэн анхны жил

	Давшиж чадалгүй ухарч билээ.

	 

	«Хаа ч байгаа юм бэ, Орос орон

	Хаагуураа ч чухам манайх юм бэ»

	Хүний өөрийнхийг ялгаж мэдэхгүй

	Хүйгээрээ ингэж ухарсан юм.

	Өссөн төрсөн гал голомтоо

	Өштөн дайсны гарт орхиод

	Дайны хойноос нэхэх үеийнх нь

	Далдын бодлыг таах аргагүй.

	 

	Үнэн юм үнэнээрээ хоцордог

	Үнэндээ бид ингэж ухарсан юм.

	Алс газар бид ухарлаа ч

	Ахин эргэнэ гэж итгэж байсан юм.

	Өр зүрх нийслэл хотоосоо

	Өрнө зүг саравчлан харахад

	Төрж өссөн өлгий нутгийг минь

	Төмөр хөшиг халхалж байна.

	 

	Унаган газрын минь тосгон хүртэл

	Уудам цэлгэр тэр нутгаа

	Бурхан тэнгэрийн аврал хүлээлгүй

	Буцааж бид бүрэн авлаа.

	 

	Өнөр Орос гүрэн

	Өвч бүх хүчин чадлаараа

	Өлгий нутаг чам юугаа

	Өөрийн болгож авлаа бид.

	Атаат дайсан бидний өөдөөс

	Ахиад гараа далайхгүй болтол

	Дайсан этгээдийг даран сөнөөж

	Дархан цолоо оллоо бид,

	 

	Төрсөн эх өлгий нутаг минь

	Төрийн чинь сүлд сүрт далбаа

	Аль улсын нийслэл хот дээр

	Алдраа бадруулан намиран хийсэв ээ.

	 

	Үе цаг өөр өөр

	Үнэн гэдэг хүнд нүсэр...

	Нэг нутагтай цэргийнхээ тухай

	Нэмж цааш нь өгүүлэхийг хүснэ.

	 

	Гэр орон гал голомт

	Гэргий хүүхэд эцэг эх

	Ах дүү амраг садан

	Аль нь ч гэсэн чамд бий дээ.

	 

	Гэтэл манай тэр цэрэг

	Гэр орон, эцэг эхгүй

	Радио хүлээн авагчаас өөр

	Ах дүүгүй амьтан шүү дээ.

	 

	Орчлон дэлхийд хамгийн дотно

	Онцлон итгэдэг юм нь гэвэл

	Гай таараад цохиж мэдэх

	Ганцхан цонх л байдаг юм.

	 

	Аян зам алсын нутагт

	Ард хоцорсон тэмдэгт цонх

	Хэчнээн дотно санагддаг гэдгийг

	Хэн бүхэн мэднэ шүү дээ.

	 

	Тэгтэл харин манай цэргийн

	Тэр цонх тэмдэгт байшин

	Эцэг, эх гэргий хүүхэд нь

	Элэгдэж үрэгдсэнийг хэлээд яана.

	 

	Төрсөн нутаг Смоленскийнхаа тэнд

	Түр зуур амсхийхэд

	Эндэх нутгийн хүн би

	Энүүхэнд манай гэр бий гэж

	Явдлын далим ингэж таарсных

	Яах вэ би харья гэж

	Арга учраа тоочиж хэлээд

	Ахархан чөлөө авсан юм байж.

	 

	Тэгээд яах вэ чөлөө олгож

	Тэмдэгт газраа ч хүрч очиж

	Тэгтэл харин шал өөр зам

	Тэр хавь нь өөр санагдаж

	«Улаан гүүр» тосгон гэж

	Утасны модонд хаяг хадаатай!

	Айл хунарынхнаас амьд үлдсэн нь

	Асуусан асуултын хариу болгож

	Үнэн учрыг тайлбарлан ярьж

	Өнчин болсныг нь нуулгүй хэлэв.

	 

	Саяхан түүнд замд нь таарсан

	Салаа замын хаягийн дэргэд

	Шарилын дэргэд малгай авах шиг

	Салах ёс хийгээд эргэв.

	 

	Өссөн төрсөн газраа ирээд

	Өнчин болсноо мэдэж аваад

	Дайсны хойноос нэхэх үеийнх нь

	Далдын бодлыг таах аргагүй...

	 

	Өнчин өрөөсөн тэр цэрэг

	Өөрийн байранд эргэж ирээд

	Хөрсөн хоолоо идэх зуураа

	Хөөрхийлөлтэй уйлж суужээ.

	 

	Байдаг бүгдээсээ өнчирсөн тэр

	Байлдааны цагийн шуудуун дээр

	Баруун гартаа халбагаа барьсаар

	Балчир хүүхэд шиг өмөлзөн уйлжээ.

	 

	Гэр орон, төрөл төрөгсөд

	Гэргий хүүхэд хэнийгээ ч гэж

	Тэгж уйлсныг хэн мэдэх вэ.

	Тэртээ тэргүй өнчин болж.

	 

	Уй гашуу боллоо ч гэсэн

	Ууж идэх заавал хэрэгтэй.

	Учир явдлыг тодруулж хэлбэл

	Удахгүй бас л аялна шүү дээ.

	 

	Эх нутгийнхаа хязгаар хүртэл

	Эргэж дахин дайтах цагт

	Гал зуухаа ардаа хоцроож

	Гайгүй ширүүн дайран оров.

	 

	Ид хавтай дайтна гэдэг

	Идэх уухаа ч мартдаг байна.

	Хоногийн хугацаа өнгөрөх төдийд

	Хот сууринаа эргүүлэн авна.

	 

	Эрин цаг өөрчлөгдсөн хойно

	Элдэн хөөж зад цохь.

	Аялаг сайхан Беларусь нутаг

	Алтан шаргал Украин газар

	Амар сайн байна уу, та нар

	Ард одоо тавтай суугаарай.

	 

	Аян дайн самууны цагт

	Амны цангаа гаргах хэцүү

	Архи пивоны завод эзлэгчид

	Азтай харин умд хариулна,

	Хяргасан дайн хийж явж

	Хязгаарын хилийн гол гатлан

	Төрсөн нутгаасаа халин гарахдаа

	Түдэж удал уу, үгүй ч бил үү.

	 

	Эзэрхэг дайснаас өшөөг авч

	Эцсийн тооцоо хийж эхэл ээ.

	Өнчин тэр цэргийн тухай

	Өгүүлж ярихаа түр зогсъё.

	 

	Цагаан модон хаяг ёдрыг нь

	Цасан ширхэг хуйлран дараад

	Хөөрхий тэр өнчин цэрэг

	Хөсөрт одоо хэвтээ ч бил үү.

	 

	Эсвэл дахин шарх олоод

	Эдгэрч тэнхэрч хэвтээ юм уу?

	Эсвэл дахин дайны талбарт

	Эзэлж олзолж дийлж яваа юм.

	 

	Өссөн төрсөн өлзийт нутаг

	Өлгий Орос орноо орхиод

	Дайны хойноос нэхэх үеийнх нь

	Далдын бодлыг яахин таана.

	 

	Уршигт энэ харийн газар

	Улам ч ганцаараа шиг санагдах бус уу.

	Тэгсэн тэгээгүй ялгаа алга

	Тэрнийхээ нулимсыг бодох ёстой,

	 

	Орос орноос тэр нулимсыг

	Одоо хэрэв тээж ирээд

	Өштний нутгийн чулуунд дусаавал

	Өрөмдөж цоолон хайлуулах вий.

	Өр төлбөрөө дайсантай тооцож

	Өшөөгөө бид авч явахдаа

	Өнчрөн хоцорсон хөөрхий цэргийнхээ

	Өрийг бас нэхэлцэх ёстой

	 

	Өдий төдий амь нас

	Өнчрөн хоцорсон цэргийнхээ төлөө

	Өштөн дайсантай тооцоо хийхдээ

	Өрөвдөх энэрэх огтхон ч хэрэггүй.

	 

	Берлин орох замын уртыг

	Биеэрээ яваад хэмжиж үз.

	Бидний туулсан замаас хол гэж

	Битгий та нар бодож үзээрэй.

	 

	Өдөр шөнө ээлжлэн байвч

	Өштнөө дарсан баярын өдөр

	Өнчрөн хоцорсон цэргийнхээ тухай

	Өр зүрхэндээ дурсах юм шүү...

	 

	 

	Берлин орох замд

	Өдөн цагаан тоос манарна.

	Өвгөн Берлин орох цагт

	Өвгөн цагаан тоос манарна.

	Утасны шугам жингэнэхээ зогсож

	Улиасны навч шарлан унаж

	Цацаг молцог сэвсгэр чандар

	Цагаан хяруу шиг машинд наалдана.

	Тэрэгний дугуй эргэх тоолон

	Тэрхүү чандрыг цастай хутгана.

	Нойтон цас хямран хуйларч

	Ноорхой шинельтэй зууралдан наалдана...

	 

	Уйтгар гунигт хүний нутаг

	Улаан тоосгон хот балгад

	Дайн тулалдааны жам ёс

	Дадсан заншлаар газар доргиж

	Байшин барилгын дээвэр нурж

	Ваарын бутархай зад үсэрнэ...

	 

	Ачит эх - Орос орон

	Атиран долгилох мөрөн голыг чинь

	Алсын алсад ардаа орхиод

	Алтан дэлхийг бараг тойрлоо.

	 

	Хус модны чимэг болсон

	Хун цагаан тансаг өнгө

	Холын холд биднийг дагасаар

	Хоцорч тэндээ аргагүй үлдлээ...

	 

	Москва хот, Ижил мөрөн

	Мөн ч их хол байна.

	Хайрт та нараасаа одоо бид

	Харийн хил гурвыг алгасжээ,

	 

	Өөрийн биш хүний нутагт

	Өдөр болох нь удаан юм шиг

	Хагархай ваарын хэлтэрхий новш

	Ханын ёроолд норон хэвтэнэ.

	 

	Гарц хаасан хаалт хайс

	Гайны муусайн торон хашаа

	Газар сайгүй сум заалттай

	Тэмдэг хаяг тэнд энд

	Тэгэхээс тэгэх гэж хадсан юм шиг...

	 

	Эх болсон өлгий нутаг минь

	Эцэж ядрах, тэнхрэх цагт

	Эгнэгт чамаас үнэтэй юм

	Энэ хорвоод байхгүй юм.

	 

	Алалдах дайнд цэрэг нь болж

	Амь дүйж азаа туршин

	Ах дүүгийн булшинд орлоо ч

	Алтан шороонд чинь л булуулах нь дээр юм.

	 

	Эх болсон нутаг чамдаа

	Эсэн мэнд эргэж ирээд

	Амар сайнаа мэдэхээс илүү

	Аз жаргал хаа байх вэ!

	 

	Ард олны номхон зарц

	Алдраа гайхуулсан дархан цэрэг

	Дөрвөн жил байлдаж яваад

	Дөнгөж одоо л ирж байна гэж

	Эх орондоо илтгэж өгүүлэх

	Эрх хэзээд үлдэх сэн дээ.

	 

	Дайснаа дарж сүрээ бадруулан

	Дархан цолоо мандуулсан улс

	Далай эх орон чам юугаа

	Даамай их хайрлах нь зүй.

	 

	Өдөр шөнө ялгалгүй

	Өөд уруу дайтан явахдаа

	Берлин орох замд ч гэсэн

	Бид бүхэн чам руугаа зорьж

	Бие сэтгэлээр яарч явлаа...

	 

	Манай авсан газар бүхэнд

	Манарсан чандар хийсэн бужигнаж

	Хот балгадын үнсэн товрог

	Хог новш хөглөрч байлаа.

	 

	Газар тэнгэр доргин чичрэх

	Гал мэсийн нижигнээн дунд

	Тамын хаалга нээгдсэн адил

	Тарчилсан олон зүүнээ цуварна.

	Есөн хэлийн амьтад энд

	Ертөнцийн наранд нүд гялбан

	Дорой буурай явган нүцгэн

	Дорно зүг гэлдэрсээр байлаа.

	 

	Хар утаа тортог дундуур

	Харанхуй гяндангаас зэрэг мултарч

	Европ дахин тэр чигээрээ

	Гэрийн зүг яаран явна.

	 

	Англи, франц, польш ястан

	Аврагч орос цэргийн зүг

	Ах дүү шиг нөхрийн ёсоор

	Ая засан хүндэтгэж байв.

	 

	Олон замын уулзвар дээр

	Огцом таарах уулзалт бүрд

	Охид хүүхнүүд өөрийн эрхгүй

	Орос цэрэгт тал өгнө.

	 

	Эелдэг мишээл, сайшаалын үгэнд

	Эр цэргийнхэн ичиж зовно.

	Баруун европ тэр чигээрээ

	Баярлалаа гэдгийг оросоор хэлэх юм.

	 

	Тарчлалаас аврагч тэрхүү цэрэг

	Таван хошуутай малгайгаа духдуулж

	Тарчиг цаг ирэхийн цагт

	Таван хэлийн амьтанд туслах

	Тавилантай төрсөн улс гэх шиг

	Тайван янзтай зогсож байна.

	 

	— Эмээ, та хаа хүрнэ?

	— Тийшээ, хүү минь харих санаатай.

	Алс хол харийн нутагт

	Алаг цоохор олон дунд

	Атийж ядарсан хөгшин эмээ

	Аялгуу танил хэлээ сонсов.

	Залуугийн цогтой тэр хөгшин

	Замын зузаан алчуур боож

	Аяны үүргэвч хүүдийтэй юм

	Ар нуруундаа үүрсэн байв.

	Хөдөө нутгийн тэр авгай

	Хөгшин эхтэй минь адилхан санагдав.

	 

	Мэнд усаа харилцан мэдэлцээд

	Мэрийж хүчлэн тулж босохдоо

	Аливаа хүчнээс илүү хүндтэй

	Ариун мөнх хүчний эх

	Ажил хөдөлмөрт цуцахыг мэдэхгүй

	Аюул зовлонд гутаж гунихгүй

	Харанхуй шөнө ч огт унтахгүй

	Хайрлаж биднийг өсгөсний эцэст

	Харийн газар цэрэгт явуулан

	Хагацан салаад хоцорсон хойноо ч

	Гал нь буурсан нүдээ цавчилгүй

	Гар хумхилгүй үргэлж хөдөлж

	Ач гуч зээ нараа

	Асарч малладаг улс шүү дээ.

	Ийм нэгэн эх хүн

	Энд ганцаар тохиолддог байна.

	Танай гэр хаа юм бэ дээ?

	Гэр гэж байхгүй болсон

	Гэхдээ би Днеприйн хүн

	 

	Эрхэм нөхөд минь сонсож бай

	Эр цэргийн эх хүн

	Энэ хариас буцахын цагт

	Ингэж явж огт болохгүй.

	 

	Эмгэн буурал эжий минь

	Эхнээс нь бид бэлдэж өгье.

	Эхлээд та бид бүхнээс

	Эмээлтэй хазаартай морь ав.

	 

	Хөлдөө дэвсэх хивс ав.

	Хөхийг нь шувтрах үнээ ав.

	Оочих аяга данх сав

	Ор дэвсгэр цөмийг ав.

	 

	Эмгэн хэдий тэрийг татгалзавч

	Эд нь огт тоосонгүй

	Ханын цаг, унадаг дугуй

	Хамж аваад авчирч өгөв.

	 

	— За одоо гүйцэв бололтой

	Замдаа та сайн яваарай.

	Эднийг ингэж эелдэг хэлэхэд

	Эх тэнд толгой сэгсэрч

	 

	— Явах зам ойрхон биш

	Ямар ч бичиг баримт байхгүй

	Яаж би морьтой явах вэ

	Явган явсан нь дээр байх.

	 

	— Олон юм бүү бод

	Одоо бушуу явж үз.

	Энэ бүх газар нутгийн

	Эзэн нь дандаа манайхан шүү дээ.

	 

	Сайн яваад түргэн хариарай.

	Саатах хэрэг хэрвээ гарвал

	Василий Тёркины нэрийг бариарай.

	Тэгэхэд ердөө саадгүй хүрнэ.

	Амьд мэнд буцаж гэмээж нь

	Айлчилж танайд очно гайгүй.

	 

	— Бурхан тэнгэр чамайг тэтгэж

	Буун сумнаас аврах болтугай...

	 

	Аяа хөөрхий эмгэн одоо

	Алсын алсад талийж очоод

	Хайртай эжий шиг буурал хөгшид

	Харийн газар юутай өрөвдмөөр...

	Хилийн харуул шалгалтын хүмүүс

	Хивс, морийг нь битгий хураагаасай.

	 

	 

	Халуун усанд

	Харь холын герман нутагт

	Хахир хүнд дайны цагаар

	Хаа байгаа Сандуныхаас ч илүү

	Халуун ус таардаг байна.

	 

	Халуун ус тохитой тусмаа

	Харийн нутагт гэрийг маань орлоно.

	Дэвэргэж сайшаах магтаалын үгийг

	Дэс дараагаар нь хэлж үзье.

	 

	Ордон ч бай, байшин ч бай,

	Олон цонхыг нь манаран бүрхсэн

	Осолгүй сайхан халуун ус,

	 

	Түшмэд ноёдын хэрэглэж байсан

	Түшлэгтэй сандал зэрэгцэн ярайна.

	Түүний дэргэд цэрэг эрс

	Тамхи татуут чармай нүцгэлнэ.

	 

	Халуун усанд орох гэж байгаа

	Ханхар эрийг ажиглан харъя.

	Хэчнээн ч жил хувцсаа тайлаагүй юм бэ.

	Хир хурд нэлээд баригджээ.

	 

	Яаж амьд үлдээв гэмээр

	Ярагдсан шарх сорвийг нь хараад

	Хал үзсэн хашир цэрэг гэж

	Хувцастай хувцасгүй мэдэхээр байлаа.

	 

	Таван хошуу дүрс тэмдэг

	Тамгалж маханд нь дарсан байлаа.

	Ард нь дарсан тэрхүү тамгыг

	Алтан одонтой жишиж болмоор.

	Ахиулж цааш нь тойруулж харвал

	Ангайж эдгэрсэн бас нэг сорви

	Аюулт дайны тэмдэглэлт хуудас

	Ацаг шүдээрээ тодрон үзэгдэнэ.

	Хайрт нутаг Ельня, Двсна

	Харийн оронтой хамт харагдана.

	 

	Өчнөөн олон бээр газрыг

	Өөрийн биеэр явган туулаад

	Хамаг хувцсаа сая тайчсан

	Хатан зоригт баатар эрийг

	Халуун усанд яаж орохыг

	Хажуу талаас нь сэм ажиглая.

	 

	Гэссэн мөсөн дээр яваа юм шиг

	Гишгэж ядан гэтэж алхана.

	Уурт хөлөрсөн байшингийн таазнаас

	Усан дусал бөнжгөнөн унана.

	Усны цоргыг нээхийн оронд

	Уурын цорго руу тэмтчин сарвайна.

	Халуун уур тааз руу мөргөлнө.

	Ханз өөд мань эр авирна.

	 

	Алалдах дайны хүнд цаг

	Амгалан тайван аливаа үед

	Халуун усанд биеэ илүүлэх

	Хавтай сайхан байдаг шүү дээ.

	 

	Омог үндсээ хөөлөө гэхэд

	Орос хүн хэдий боловч

	Харь хол германы усаар

	Хар хирээ угааж байна.

	 

	Өвөл хавар алинд ч тэр

	Өөрийн голын дэргэд байгаад

	Ингэж хэрвээ усанд орвол

	Эрүүл мэндэд үлэмж хортой.

	 

	Ельня Псков хаанахынх ч бай

	Ямар ч гэсэн нутгийн улс

	Нэр мэдэхгүй ч гэлээ гэсэн

	Хүний уснаас утгаад бай.

	 

	Огтхон ч битгий гамнаж нарийл.

	Олсон шархаа засаж үзье.

	Орос хийцтэй цохиур байвал

	Одоо л хэрэг болох нь байна.

	 

	Хүний нутаг Кенигсберг хүртэл

	Хус модоо тээж ирсэн

	Аж ахуйн дарга нарын

	Алдар цуу хийморь нь сэргэг,

	 

	Ижил, Дон, Кубань, Ирчисийн

	Славян үндэстэн сонсон соёрх

	Ханзны аль дээдхийг нь эзэл

	Хамаг биеэ сувилан тэнхрүүл.

	 

	Хилийн цаадах шороо тоосоо

	Хийсгэж гүвэх юутай таатай.

	Уураар утаж бие халаах

	Урамтай зохистой сайхан хэрэг.

	 

	Халуунд халж хүйтэнд хөрж

	Хал үзсэн цэргийн хүмүүстэй

	Уурын халуунаар биеэ шарахад

	Уралдах гэхийн хэрэггүй бий.

	 

	Ханзан дээгүүр зэрэгцэн хэвтэж

	Халуун уурт биеэ шарна.

	Улайж чинэрсэн ууц нуруугаа

	Урт цохиураар ээлжлэн балбана.

	 

	Герман цэрэг бидний өөдөөс

	Гэтэж одоо тулахаа болилоо.

	Ялж дийлсний баяр болж

	Ёслолын буудлага Москвад нижигнэнэ.

	 

	Тэрхүү ёслолын нүргээнт буудлага

	Тэнгисийн шуугианыг дарах хүчтэй.

	Тэрэгний дугуй бууны ам

	Тэр чигээрээ цаашаа харна.

	 

	Эрэлхэг цогтой дуугаа дуулж

	Эцсийн маршаар жагсаал хөдлөхөд

	Байлдагч бүхэн шороотой гараар

	Баярын нулимс арчих болно...

	 

	Усанд ийнхүү шуугилдан орсоор

	Уй гуниг ч сарниад ирлээ.

	Дараачийн баяр ойртоод байхад

	Дайн самуун бага хэрэг.

	 

	Нэг байлдагчид гурав ноогдох

	Нисэх онгоцтой болсон хойно

	Дайны шувтарга тулсан гэдэг нь

	Дайчид бүхэнд ил байлаа.

	 

	Хуягт, танк, их буу

	Хуурай газрыг хучин нөмрөөд

	Хүн амьтан ч өөр болсон шиг

	Хүчин чадал давуутай нь мэдэгдлээ.

	 

	Гангаас хатуу ган байдаг.

	Галаас ширүүн гал байдаг.

	Хүчин бүр тэнцүүгүй гэдгийг

	Хүч хүчиндээ тулган батлав.

	 

	Берлин хотын босго орчмоор

	Москвагийн цаг цохилж байв...

	 

	Халуун усанд орсон цэрэг

	Хамаг биеэ халааж тухлан

	Шарх сорвио сувилан илбэлээ.

	Шалавхан одоо бууж үз...

	 

	Шатаар буухад бас нэг янз

	Шүршүүр онгоц сонгон орсон

	Улаан нүцгэн эдгээр хүмүүс

	Угаалгын ажлаа дуусаж байв.

	 

	Тэнд зарим нь уураар утна.

	Энд зарим нь нуруугаа угаалгана.

	Харь орноос олзолсон алчуураа

	Халуун усанд базаж харагдана.

	 

	Халуу шатсан усны уурт

	Хамаг биеэ шарж гүйцээд

	Манай нөхөр гарч ирлээ.

	Маадгар гэгч алхаж өнгөрлөө.

	Тэрийг тийнхүү гарахын сацуу

	Тэнд байгсад бүгд дагалаа.

	 

	Алдар цолоор тэр хүн

	Ахлах учраас тэгсэнгүй.

	Эр хүний шийр зааж

	Эрүүл бие уураар шарсных.

	 

	Орос омгийн хүн гэдэг

	Омголон хүчинд бишрэгч улс.

	Тийм учраас тэд бүхэн

	Тэмцэл тулалдаанд яс зааж байна.

	 

	Алив нэгэн бахархах зүйл

	Аль сайн сайхан бүхнийг

	Орос хүмүүсийн хүндлэх зарчим

	Одоо ч гэсэн хэвээрээ юм шүү.

	 

	Тэгээд одоо энэхүү заншлаар

	Тэр золбоотой сайн эрийг

	Хувцас хунараа яаралгүй өмсөхөд

	Хамаг бүгдээр гайхан шагшив.

	 

	Цаадах нь тэгээд өмд гутал,

	Цамц юугаа дараалан өмсөхөд

	Одон медаль энгэр дээр нь

	Олон өнгөөр алаглаж байв.

	 

	— Хоршоо дэлгүүрээс авсан юм шиг

	Яасан олон юм бэ? гэвэл

	Хошигнож цаадах нь түүний хариуд:

	— Яая гэх вэ ийм л болсон юм.

	Харин чухам үнэнийг хэлэхэд

	Хагас нь энд алга гэв.

	Хагас нь тэгээд хаа байна.

	— Хаа германыг дарсан цагт л

	Хагас нь бий болох байх.

	 

	Тэгээд цаадах нь салах ёс хийхэд

	Тэнд байсан олон цэрэг

	Тэвдэж баахан сандарч гэнэ.

	Тёркин гэдэг энэ байх гэлцэнэ.

	 

	 

	Зохиогчийн үг

	Саран туяа сацарсан

	Саруул сайхан шөнө

	Сархад сөгнөсөн хундага

	Сая л дөнгөж сулрав...

	 

	Тоотой хоног нь нэгэнт ирж

	Дайн самуун төгсөх боллоо.

	Тёркин чи бид хоёр

	Тэгсхийгээд хуучрах шиг боллоо

	Чимээ анир ийнхүү тасрахад

	Чих дөжрөн дүлийрэх адил

	Дадаж сурсан заншлаа барьж

	Дайны цагаар дуулаад зогслоо.

	Ухаандаа одоо дуу минь төгсөж

	Учиргүй муу юм энд алга.

	Давын өмнө жаахан амсхийе.

	Дахиад шинэ дуу дуулах болно.

	 

	Эрхэм хүндэт уншигч нар минь

	Энэнээс өөрөөр хэлмээр байсан юм.

	Үнэнийг хэлэхэд та нарын өмнө

	Үргэлж би буруутай шүү дээ.

	Амжих цаг байсан сан бол

	Ахиухан хэлж болмоор байгаа юм.

	Хааяа худал хэлсэн байвал

	Харин та нар өршөөн үзээрэй.

	«Арай ч өөрөөр хэлэх байсан юм.

	Азнаж жаахан хүлээзнэе.

	Арай ч илүү хөгжимдөх байсан юм.

	Арга буюу чадал хүрэхгүй нь»

	 

	Ингэж манай Тёркин хэлсэн юм.

	Энийг нь би давтан хэлье.

	Энх амгалан цаг ирэхэд

	Энгийн нэгэн байлдагчийн тухай

	Энэ номоос илүү бүтээл

	Эрхбиш туйвж магадгүй ч гэсэн

	Элдэв зовлон туулж байж

	Энхрийлж өсгөсөн ганц хүү шигээ

	Энэ номоо эрхэмд үзнэ...

	 

	Эх орноо сүйдсэн цагаас

	Энгүй гаслан нөмөрсөн өдрөөс

	Энэхүү Тёркин бид хоёр

	Энгийн нөхөд болсон юм.

	Алдар нэрийг чинь миний дэмжсэн

	Аливаад чиний надад тусалсан

	Аян дайны энэхүү цагийг

	Арай ч би мартах ёсгүй.

	 

	Москва болон Сталинградаас

	Мөнхөд надтай хамт явж

	Аз жаргал зовлон гуниг

	Амралт ялалт минь боллоо, чи!

	 

	Тэртээ тэр өмнө хязгаараас

	Төрөлх нийслэл хотоо хүрч

	Төрөлх нийслэл хотоосоо дахин

	Тэртээ өрнө хязгаар хүрч

	Тэрхүү өрнө хязгаар халин

	Тэрсүүд дайсны нийслэлд тултал

	Тэмдэглэлт аян хийсэн тухай

	Тэр бүх үйл явдлыг

	Тэмдэглэж бичсэн нь энэ билээ.

	 

	Ур муутай энэ муу ном минь

	Уртаас урт насалсан юм шиг

	Уулзан учирч хагацан салж

	Ууж наргиж амжаагүй хүмүүс

	Анх танилцсан өдрөөс эхлээд

	Ах дүү шиг байсан улс

	Аль алиндаа бид бүхэн

	Амин сүнс шиг хэрэгтэй байсан

	Аль олон аавын хүүхэд

	Амжиж энийг уншиж аваад

	Алтан дэлхийгээс халин одож

	Амь нас үрэгдэв дээ.

	 

	Ахиж цаашаа тарж түгсээр

	Алдар нэрд гарах нь ч яамай.

	Алдаа мадгийг нь шүүмжлэгч эрээд

	Айхтар юм болох нь ч яамай

	Аян дайны хүнд цагт

	Аль дайралдсан газраа хоргодож

	Аялах замын алхам бүхэнд

	Амь дүйж явсан хэр нь

	Асгарах борооны усан дунд ч

	Ам бээрэх жавар дунд ч

	Атирч үнгэгдсэн дэвтэр дотроо

	Ацаг шүд эрээчин явахдаа

	Алдар цуу, алдаа дутагдлын

	Аль алиныг бодолцоогүй юм.

	 

	Гараа гарган зохиож бичсэн

	Гавиагүй энэ бяцхан намтар

	Галын шугам дээр байгаа хүмүүстэй

	Гай болж хаа ч юм бэ таарсан

	 

	Хуур хөгжмийн эгшиг адил

	Хоромхон зуур гунигийг нь тайлж

	Гал шиг төөнөх юун хэрэг

	Ганцхан горьдол надад байсан юм.

	 

	Ганц хоёр бүжигтэй байж

	Гайхамшигт хуур шүүрэн авч

	Алдынхаа хэрээр хэчнээн ч сунгаад

	Ашиг байхгүй нь мэдээж билээ.

	 

	Их бууны дуу намдаж

	Энх цаг ирсэн хойно

	Хаа ч юм бэ архины мухлагт

	Халагдаж ирсэн цэрэг эр

	Халсныхаа дараа биднийг дурсан

	Ганц нэгэн цэргийн хуаранд

	Гал зуухны үүд хавилдуу

	«Тёркин гуай минь, больж үз» гэж

	Тохуу хийж нэгийгээ өгөг.

	 

	Цэцэн сэргэлэн Тёркины тухай

	Цэргийн генерал бас дурсаж

	Миний гараас тэр нөхөр чинь

	Медаль хүртэж байсан юм гэг.

	 

	Мянга түмэн уншигчдын нэг нь

	Миний номыг гартаа бариад:

	— Орос хэлээр бичсэн учраас

	Ойлгомж сайтай болжээ гэг...

	 

	Ингэж хэрвээ ярилцлаа гэхэд

	Эрдэж бардаж ч байгаа юм шиг

	Энэ бүх үнэлэлт дүгнэлтийг

	Эрхэм дээдэд тооцно би

	 

	Ашид мөнх алдрыг хоцроон

	Амь үрэгдэж салан одсон

	Асар уужим шулуун сэтгэлт

	Аян дайны анд нөхдөдөө

	Эрхэмлэн хүндэтгэж тэдэнд зориулан

	Элэгдэж хуучран эс мартагдах

	Эгэл нэгэн дайчны тухай

	Эхнээс нь эхлээгүй энэхүү намтраа

	Эцэст нь хүргэлгүй ингээд дуусгая.

	 

	1941—1945 он


 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

